text:
བྱིས་པས་ཟས་བཅུད་བསྟེན་པའི་ཉེས་དམིགས་གླེང་བ།
ཕ་མས་བྱིས་པའི་གཟུགས་དང་སྐྱེ་ལུས་གཞན་ལས་ལྷག་པ་ཞིག་ཡོང་བར་བྱེད་ཆེད། རྒྱུན་དུ་བྱིས་པ་རྣམས་ལ་བཅུད་དང་ལྡན་པའི་བཟའ་བཏུང་བསྟེན་དུ་འཇུག ཕ་མ་མང་པོ་ཞིག་གིས་བྱིས་པར་ཤ་མའི་རྒྱུ་དང་ཟེའུ་རྡུལ། སྦྲང་བཅུད། ཡང་ན་རྒྱ་སྨན་གྱི་སྦྱོར་ཟས་སྣ་ཚོགས་བླུད་ནས། ཁོ་ཚོའི་འཚར་སྐྱེ་གཞན་གྱི་རྗེས་སུ་མི་ལུས་པར་བརྩོན་བཞིན་ཡོད། རྒྱ་སྨན་གྱི་སྨན་པས་དེ་ལྟར་བྱས་ན་བྱིས་པའི་མཚན་མ་སྨིན་སྔ་བར་འགྱུར་སྲིད་པའི་གསལ་འདེབས་བྱེད། ད་ལྟའི་བུ་མོ་མང་པོར་དུས་ལ་མ་རན་པར་ནུ་མ་འབུར་བ་དང་ཟླ་མཚན་འབབ་པ་སོགས་འབྱུང་བའང་བཅུད་བསྟེན་ཆེ་བས་ཡིན་སྲིད་ལ། དེ་མིན་རྒྱུན་དུ་བྱ་ཤ་དང་སྲེག་ཟས་ཟོས་པ་ལས་བསྐྱེད་པ་ཡིན་ཡང་སྲིད། གང་ལྟར་ཁྱིམ་བདག་རྣམས་ཀྱིས་དོན་དེ་རིགས་ཀྱི་ཚབས་ཆེན་རང་བཞིན་ལ་ངེས་ཤེས་ཡོད་པར་བྱེད་དགོས།
སྔོན་ལ་ནུ་མ་འབུར་བ་དང་། དེ་ནས་མཆན་སྤུ་སྐྱེ་བ་དང་ཟླ་མཚན་འབབ་པར་བྱེད།
བཟའ་བཏུང་དང་ཁོར་ཡུག་གི་འགྱུར་བ་དང་བསྟུན་ནས། བྱིས་པ་མང་པོར་མཚན་མ་སྨིན་སྔ་བར་འགྱུར་བའི་ཉེན་ཁ་ཇེ་ཆེར་སོང་ཡོད། ལྷག་པར་བུ་མོ་རྣམས་ལ་གནོད་པ་དེ་འདྲ་འབྱུང་བ་གཞན་ལས་མང་། སྤྱིར་བཏང་བཤད་ན། བུ་མོ་ཚོའི་མཚན་རྟགས་གཉིས་པའི་སྐབས་ཀྱི་འཚར་སྐྱེ་ནི་ནུ་མ་རྒྱས་པ་ནས་མགོ་བརྩམས་པ་ཡིན། (བྲང་ལ་འབུར་ཏོག་སྲ་མོ་འབྱུང་བས་ཁྱིམ་བདག་རྣམས་ཀྱིས་འབྲས་སྐྲན་ལ་འཁྲུལ་བ་མང་། ནུ་མ་གཡས་གཡོན་གཉིས་ཀྱི་འཚར་སྐྱེ་དོ་མཉམ་པའི་ངེས་པ་མེད་པས། མཚམས་རེར་ཕྱོགས་གཅིག་ལ་སྔོན་དུ་འབྱུང་།)དེ་ནས་འདོམས་སྤུ་དང་མཆན་སྤུ་སྐྱེ་ལ། དེའི་རྗེས་ནས་ཟླ་མཚན་འབབ། ཐེ་ཝན་གྱི་བུ་མོ་རྣམས་ལ་ཆ་སྙོམས་བྱས་ན་ལོ་དགུ་ཡས་མས་སུ་ནུ་མ་རྒྱས་མགོ་བརྩམས་ཤིང་། ཟླ་མཚན་ཐོག་མ་ནི་ལོ་བཅུ་གཉིས་ཡས་མས་སུ་འབབ།
བྱིས་པས་བགྲེས་པོའི་ཟས་བཅུད་བསྟེན་པའི་ནོར་འཁྲུལ་གྱི་བསམ་བློའི་ཡོ་བསྲང་བ།
རྒྱ་སྨན་གྱི་སྨན་པ་ཀྲོའུ་ཙུང་ཧན་གྱིས་བཤད་པ་ལྟར་ན། མཚན་མ་སྨིན་སྔ་བའི་བུ་མོ་རྣམས་ནི་དང་ཐོག་གཟུགས་རིང་པོ་ཡོད་ན་ཡང་། མཚན་མ་སྨིན་རྗེས། ལུས་ཀྱི་མཚན་མའི་བསྐྱེད་རྫས་ཟགས་ཐོན་ཇེ་མང་དུ་འགྲོ་བར་མ་ཟད། འཚར་སྐྱེ་སྐུལ་རྒྱུའང་དེ་དང་མཉམ་དུ་འཕེལ་བས། རུས་སྒྲོམ་སྔ་མོ་ནས་སྲ་བརྟན་དུ་ཆགས་ཏེ། བྱིས་པའི་དུས་ནས་སྐྱེ་སྟོབས་རྫོགས་པ་དང་། ཐ་ན་ལོ་བཅུ་ཐམ་པའི་སྔོན་ནས་སྐྱེ་སྟོབས་རྫོགས་པར་འགྱུར་བས། གཟུགས་སྐྱེ་ཚད་ཤིན་ཏུ་དལ་བ་དང་ཡང་ན་མཚམས་བཞག་སྟེ། མཚན་མ་སྔ་མོ་ནས་སྨིན་པའི་རྟགས་འབྱུང་བ་ཡིན།སྣང་ཚུལ་དེ་འདྲ་ནི་མང་ཆེ་བ་གཟུགས་གཞིའི་གནད་དོན་ལ་འབྲེལ་བ་ཡོད་པ་འདྲ། གང་ལྟར་རྒྱུ་མཚན་ཡང་དག་ཅིག་རྙེད་མེད། འོན་ཀྱང་རྒྱ་སྨན་པ་ཀྲོའུ་ཙུང་ཧན་གྱིས་མཚན་མ་སྨིན་སྔ་བའི་གནད་དོན་ནི་གཙོ་བོ་བཟའ་བཏུང་དང་ཁོར་ཡུག་ལ་རག་ལས་ཤིང་། དུས་ཡུན་རིང་པོར་བཅུད་ཆེ་བའི་བཟའ་བཏུང་བསྟེན་པ་ནི་རྒྱུ་རྐྱེན་གཅིག་ཡིན་པར་བཤད། ད་ལྟའི་ཁྱིམ་ཚང་གི་བཟའ་བཏུང་ཕུན་སུམ་ཚོགས་པར་གྱུར་ཡོད་ལ། ལུས་ཕུང་གསོ་བྱེད་ཀྱི་བཟའ་བཏུང་བཅུད་ཅན་ཡང་ཇེ་བཟང་ནས་ཇེ་བཟང་དུ་གྱུར་ཡོད། ཐ་ན་བགྲེས་པོ་རྣམས་ཀྱིས་བསྟེན་པའི་ལུས་ཁམས་གསོ་བྱེད་ཀྱི་ཟས་རིགས་བྱིས་པར་བསྟེན་དུ་འཇུག་པའང་ཡོད་མོད། དེ་ནི་ཡང་དག་པ་ཞིག་མ་ཡིན།
བཅུད་བསྟེན་ཆེ་ན་མཚན་མ་སྨིན་སྔ་བར་མ་ཟད་གཟུགས་མི་སྐྱེས་པར་ཚོ་གསོག་པར་འགྱུར།
ཁྱིམ་བདག་གིས་བྱིས་པ་ལ་ཤ་མའི་རྒྱུ་དང་ཟེའུ་རྡུལ། སྦྲང་བཅུད། ཤྭ་ར། དཀར་པོ་ཆིག་ཐུབ་སོགས་བཟའ་རུ་འཇུག་མི་རུང་ལ། དབྱར་རྩྭ་དགུན་འབུ་སོགས་ཁམས་གསོའི་སྨན་རྫས་ཀྱིས་བྱིས་པའི་རྒྱུན་ལྡན་གྱི་ནང་གི་ཟགས་ཐོན་ལ་འགྱུར་ལྡོག་བཏང་ནས། མཚན་མ་སྨིན་སྔ་བའི་ཉེན་ཁ་ཇེ་ཆེར་གཏོང་ངེས།སྔོན་ཆད་དཔལ་འབྱོར་གྱི་ཆ་རྐྱེན་ཞན་པས། ཁྱིམ་ཚང་མང་པོས་རྒྱུན་ལྡན་དུ་ལ་སྐམ་དང་འབྲས་ཐང་། ཞོག་ཁོག འབྲས་དང་སྲན་མ་སོགས་ལས་བཟའ་རྒྱུ་མེད། དེ་བས་བྱིས་པ་འཚར་སྐྱེ་འབྱུང་སྐབས་དང་བུད་མེད་ཟླ་ལ་འདུག་དུས་ད་གཟོད་ཁོ་ཚོར་དམིགས་བསལ་གྱིས་བཅུད་ལྡན་ཁ་ཟས་ཀྱིས་གསོ་བར་བྱེད། དཔེར་ན་རྩིབ་མ་དང་བྱ་ཤ་གདུ་བ། མཁལ་མ་དང་མཆིན་པ་རྔོ་བ། བྱ་ཤ་སྨན་ལ་གདུ་བ་དང་ནོར་རྩིབ་སྲེག་པ་སོགས་བསྟེན་པ་ལྟ་བུ།ད་སྐབས་བྱ་ཤ་དང་བྱ་སྒོང་། ཤ་རིགས་གཞན་པ་སོགས་རྒྱུན་དུ་བཟའ་རྒྱུ་ཡོད་པས། བྱིས་པར་དམིགས་སུ་བཅུད་ཆེ་བའི་ཟས་རིགས་བསྟེན་དུ་འཇུག་པའི་དགོས་པ་ཆེར་མེད། དེ་ལྟར་བྱས་ན་ལྡོག་སྟེ་ཟས་བཅུད་སྡུད་ལེན་བྱས་པ་ཚད་ལས་བརྒལ་ནས། བྱིས་པའི་མཚན་མ་སྨིན་སྔ་བར་འགྱུར་སླ། བཅུད་བསྟེན་པ་ཇི་ལྟར་མང་ན་བྱིས་པའི་རུས་ལག་དེ་ལྟར་སྔ་མོ་ནས་སྨིན་ཏེ་གཟུགས་སྐྱེ་མཚམས་འཇོག་པ་ཡིན་པས། མཐའ་མར་གཟུགས་ཐུང་ཞིང་ཚོ་གསོག་པའི་སྣང་ཚུལ་འབྱུང་བ་ཡིན།
བྱ་ཤ་ཉུང་བཟའ་བྱེད་དགོས་ལ་ཚལ་དང་སིལ་ཏོག་དུས་སུ་སྨིན་པ་བཟའ།
བཅུད་ཆེ་བའི་ཟས་རིགས་གང་འདོད་དུ་བསྟེན་མི་རུང་བར་མ་ཟད། བྱ་ཤའི་ནང་གི་གཤོག་པ་དང་སྐེ་ཚིགས་ནི་ལྷག་ཏུ་བཟའ་མི་རུང་། རྒྱུ་མཚན་ནི་ཁྱིམ་གསོའི་བྱ་རིགས་ནི་འཚར་སྐྱེ་འབྱུང་བྱེད་ཀྱི་སྨན་རྫས་བསྲེས་པའི་གཟན་ཆས་ཀྱིས་གསོས་པ་ཡིན་པས། དེའི་ཤ་ཡི་ནང་དུ་ཡང་སྨིན་བྱེད་རྫས་འདྲེས་པ་དང་། དེ་ཡང་གཙོ་བོ་བྱ་ཡི་མགོ་དང་སྐེ་ཡི་མཚམས་སུ་མང་། དེ་མིན་གཤོག་པའི་མཚམས་སུ་ཡང་མང་བས། དེ་དག་ཉུང་བཟའ་བྱས་ན་མཚན་མ་སྨིན་སྔ་བའི་ཚད་ཇེ་དམའ་རུ་འགྲོ་བ་ཡིན།དེ་མིན་སྔོ་ཚལ་དང་སིལ་ཏོག་གི་རིགས་ལ་མཉམ་འཇོག་རྒྱུ་ཡོད་དེ། དུས་ལས་ལྡོག་པའི་རིགས་ནི་སྤྱིར་བཏང་སྨིན་བྱེད་ཀྱི་ལུད་རྫས་སྦྱར་ཡོད་པས། བྱིས་པ་དང་ལྷག་པར་ཁྱེའུ་རིགས་ལ་བཟའ་རུ་འཇུག་མི་རུང་། ནུས་ཚོད་ཀྱིས་དུས་སུ་སྨིན་པའི་སྔོ་ཚལ་དང་སིལ་ཏོག་རིགས་བསྟེན་ན་བཟང་སྟེ། བྲོ་བ་ཞིམ་པར་མ་ཟད་འཚོ་བཅུད་ཀྱང་ཚད་དང་རན།
སྣུམ་སྲེག་ཟས་ལ་གནོད་པ་མང་། ནང་གི་ཟགས་ཐོན་དཀྲུགས་ཏེ་མཚན་མ་སྨིན་སྔ་བར་འགྱུར།
ཕྱོགས་གཞན་ཞིག་ནས་བཤད་ན། བྱིས་པ་ཚོ་བཟའ་བར་དགའ་བའི་བྱ་ཤ་སྣུམ་སྲེག་དང་ཞོག་ལྕུག་སྣུམ་སྲེག་སོགས་ནི་ཚ་དྲོད་ཆེ་བའི་ཟས་རིགས་ཡིན་པས། བྱིས་པའི་ལུས་ཀྱི་ཚིལ་ཞག་རྒྱས་པར་བྱེད་ལ། ནང་གི་ཟགས་ཐོན་དཀྲུགས་ཏེ་མཚན་མ་སྨིན་སྔ་བར་འགྱུར་སླ། དེ་མིན་བཟའ་སྣུམ་ཡང་དང་ཡང་དུ་གདུས་ཤིང་སྤྱད་པ་དང་། ཚ་དྲོད་ཤིན་ཏུ་ཆེ་བས་དབྱང་འགྱུར་འབྱུང་བ་ཡིན་ལ། དེ་ཡང་མཚན་མ་སྨིན་སྔ་བར་འགྱུར་བའི་རྒྱུ་རྐྱེན་ཞིག་ཡིན། གལ་ཏེ་གཟའ་འཁོར་གཅིག་ལ་མགྱོགས་ཟས་ཐེངས་གཉིས་ལ་བཟའ་བ་དང་། སྣུམ་སྲེག་ཟས་རིགས་རྒྱུན་དུ་བསྟེན་པ་ཡིན་ན། བྱིས་པ་ལ་མཚན་མ་སྨིན་སྔ་བའི་ཉེན་ཁ་འབྱུང་ཚད་བྱིས་པ་གཞན་དག་ལས་ལྡབ2.5ཡིས་མཐོ་བ་ཡིན། །
རྩོམ་སྒྲིག་པ། མཁའ་མཚོ་སྐྱིད།


c: text/html

text:
ཁྲི་སྲོང་ལྡེ་བཙན(755-798ལོ)བཙན་པོའི་རྒྱལ་རབས་ཀྱི་རྒྱལ་རབས37པ་ཡིན། ཁོང་གི་སྐུ་རིང་ལ་བོད་བཙན་པོའི་རྒྱལ་རབས་འདི་དར་རྒྱས་ཆེ་ཤོས་སུ་སླེབས་ཡོད། ཁོང་གིས་དགོན་པ་བསྐྲུན་པ་དང་ཆོས་དཔེ་བསྒྱུར་བ། དེ་བཞིན་སྡོམ་པ་ཕུལ་བའི་དགེ་འདུན་པ་ཡང་མང་པོ་བྱུང་ཡོད། དུས་ཕྱིས་སུ་སྲོང་བཙན་སྒམ་པོ་དང་ཁྲི་སྲོང་ལྡེ་བཙན། མངའ་བདག་ཁྲི་རལ་བ་བཅས་ལ་ཆོས་རྒྱལ་མེས་དཔོན་རྣམ་གསུམ་ཞེས་འབོད་ཅིང་གུས་བཀུར་ཆེན་པོ་ཞུ་བ་ཡིན།
ཁྲི་སྲོང་ལྡེ་བཙན་གྱི་མཛད་རྗེས་རྡོ་རིང་ནི་ཁྲི་སྲོང་ལྡེ་བཙན་གྱི་སྲས་ཀྱིས་ཡབ་མེད་ལ་གོང་བཀུར་གྱི་ཚུལ་དུ་བཞེངས་པ་ཡིན། རྡོ་རིང་གི་མཐོ་ཚད་ལ་རྨིད5.24ཡོད་པ་དང་། ཏོག་དང་རྡོ་རིང་། ཞབས་གདན་བཅས་གསུམ་ལས་གྲུབ། ཏོག་དང་ཞབས་གདན་ཕུད་པའི་རྡོ་རིང་དངོས་ཀྱི་མཐོ་ཚད་ལ་རྨིད4ཁ་བྱང་དུ་གཏད། བོད་ཡིག་ཡིག་ཕྲེང་32བརྐོས་ཡོད། ནང་དོན་ཐད་སྲོང་བཙན་སྒམ་པོ་ཚུན་ཆད་བཙན་པོའི་རྒྱལ་རབས་ཀྱི་དར་རྒུད་བཀོད་ཡོད་པ་མ་ཟད་རྒྱལ་རབས་འདི་ཉིད་དར་རྒྱས་ཤིན་ཏུ་ཆེ་ས་ནས་ཉམས་དམས་སུ་འགྲོ་བའི་ཆེས་ཐོག་མའི་རྒྱུ་རྐྱེན་སྣ་ཚོགས་མི་རྣམས་ལ་བསྟན་ཡོད། དེ་ཡང་དབང་བསྒྱུར་གྲལ་རིམ་ནང་ཁུལ་དུ་ཆོས་ལུགས་ལ་ཁ་གཡར་ནས་མི་དྲག་ཆེ་ཁག་དང་རྒྱལ་རྒྱུད་བར་གྱི་འགལ་ཟླ་བརྗོད་ཡོད། འདིར་རྡོ་རིང་གི་དྲང་ངོའི་ནང་དོན་བསྡུས་ན། མེས་པོ་ལྷ་བཙན་པོས་རྒྱལ་ཁམས་སྐྱོང་ཞིང་གུས་སྲོལ་བཟང་ལ་བྱ་བ་ཐམས་ཅད་དགེ་བའི་ཕྱོགས་སུ་བསྐུལ། མཛད་པ་བླ་ན་མ་མཆིས། ལྷ་བཙན་པོ་ཁྲི་སྲོང་ལྡེ་བཙན་གྱིས་ཡབ་མེས་ཀྱི་སྲོལ་བཞིན་དུ་མཛད་ཅིང་། འཇིག་རྟེན་ཆོས་བཞིན་དུ་བསྐྱངས་པས་འབངས་མི་སེར་གྱི་ཡི་རངས་ཐོབ། མཛད་པ་དག་རྡོ་རིང་དུ་བཀོད་ནས་ནམ་ཡང་མི་བརྗེད་པ་དང་མི་བཤིག་པ་བྱས་སོ།།
བླ་ན་མེད་པའི་ཆོས་ཀྱི་རྒྱལ་པོ་མཛད་རྗེས་ཆེ་ཞིང་དམངས་ཀྱིས་གུས་ལ་རང་གི་མངའ་ཐང་རྒྱ་བསྐྱེད་མཛད་དོ་ལ་སོགས་པའི་བསྟོད་པ་རྒྱ་ཆེར་བྱས་སོ།། ལྷ་བཙན་པོ་ཁྲི་སྲོང་ལྡེ་བཙན་ནི་ཕྱོགས་ཀུན་ལས་རྣམ་པར་རྒྱལ་བ། སུ་ཞིག་གིས་ཀྱང་འགྲན་ཟླ་བྲལ་བ། རྣམ་དཔྱོད་རྣོ་ལ་དཔའ་རྩལ་ཆེ་བ་མངའ་རིས་ཐམས་ཅད་དུ་ཡི་རངས་མི་བྱེད་པ་སུ་ཡང་མེད་དོ།།
ཁོང་གི་སྐུ་རིང་ལ་མངའ་རིས་རྒྱ་ཆེ་ལ་ཕྱོགས་བཞིར་མཚམས་མེད་པ། བཙན་པོའི་རྒྱལ་རབས་སྟོབས་ཤུགས་མངའ་ཐང་དར་ཞིང་དེར་འཚོ་བའི་འབངས་རྣམས་བདེ་སྐྱིད་པ། བཙན་པོ་སྙིང་རྗེ་ལྡན་ལ་ཁོག་རྒྱ་ཡངས་པ། འགྲོ་དོན་རྒྱ་ཆེར་མཛད་པ། དགེ་བའི་ལས་མཐའ་ཡས་པ་བསྒྲུབས་པ་མ་ཟད་འབངས་མི་སེར་ལ་བྱམས་པ་འདི་ཕྱི་གཉིས་ཀར་དབང་དུ་བསྒྱུར་བའི་འགྲོ་བའི་སྐྱབས་མགོན་ལྷ་ཆེན་པོའི་སྤྲུལ་བ་ཡིན་ནོ།།

robotstxt: allowed

filter: keep


text:
2017-03-13
སྤྱིར་ས་ངན་ཞེས་པ་ནི་ཡོངས་གྲགས་སུ་རེ་ཁེ་ཆུ་ཉི་སྲིབ་གཉིས་ཀྱི་ཡུལ་ཚོ་སོ་སོར་གོ་དགོས་ཏེ། ད་སྐབས་རྫོང་བཞི་རུ་གཏོགས་ཤིང་། གོ་འཇོ་རྫོང་ཁོངས་ཀྱི་ཁེ་རུ་ཡུལ་ཚོ། གློག་སྨད་ཡུལ་ཚོ། གསེར་ཐང་ཡུལ་ཚོ། སྨིན་མདོ་ཡུལ་ཚོ། བྱང་སང་ཡུལ་ཚོ། འབུམ་སྐྱེས་ཡུལ་ཚོ། དེ་ཚོ་ནི་ས་ངན་ཡུལ་རྐྱང་པ་ཡིན་པ་དང་། ས་ངན་ལུང་པ་དང་གོ་འཇོའི་ལུང་པ་གཉིས་འདྲེས་མ་ཡིན་པའི་ཡུལ་ཚོ་ནི་ལྷ་ཐོག་ཡུལ་ཚོ་དང་། ཨ་དབང་ཡུལ་ཚོ། གཙེས་པ་ཡུལ་ཚོ་སོགས་ཡིན། སྨར་ཁམས་རྫོང་ལ་གཏོགས་པའི་སྒོ་ཕོ་ཡུལ་ཚོ། འབའ་ཐང་རྫོང་ལ་གཏོགས་པའི་རྒྱ་ཡན་ཡུལ་ཚོ། དཔལ་ཡུལ་རྫོང་ལ་གཏོགས་པའི་ས་ངན་ཡུལ་ཚོ་ཡང་ན་གསེར་པ་ཡུལ་ཚོ་བཅས་སུ་གནས་ཡོད་ཅིང་། ས་ངན་ས་བྲིས་ཞེས་པ་ནི་ས་ངན་ནས་དར་ཁྱབ་བྱུང་བས་ན་དེ་ལྟར་འབོད།
དེ་ནས་འབྲི་རྫ་ཟེགས་མ་གོང་གི་གཡས་ཟུར། གསེར་ལྡན་འབྲི་ཆུ་སྔོན་མོའི་གཡོན་ཟུར། ས་བྲིས་ཀྱི་རྒྱུད་པ་ཅུང་ཙམ་བཤད་ན་ལོ་ཆེན་དབྷརྨ་ཤྲི་ཡིས་བྲིས་ཐུར་ཆག་པ་གང་མཆོད་ནས་འབྲི་ཆུ་ཤར་ནུབ་གཉིས་ལ་ཁྱབ། དེའི་སྨོན་ལམ་ལ་བརྟེན་ནས་རྗེ་འབངས་ཉེར་ལྔའི་ནང་ནས་ལྡན་མ་རྩེ་མང་གི་ཡང་སྤྲུལ་བྲིས་པ་ཆོས་འགྲུབ་ཟེར་བ་དུས་རབས་བཅུ་དགུའི་སྔོན་ཙམ་ནས་ས་ངན་བླ་ཆུ་སྟེང་ཕབ་ཚང་དུ་སྐུ་འཁྲུངས་ཤིང་ས་བྲིས་ཡིག་གཟུགས་ཀྱི་འབྲི་རྒྱུན་གསར་གཏོད་མཛད། བཤད་རྒྱུན་ལ་ཕབ་ཚང་གི་བུ་བྲིས་པ་ཆོས་འགྲུབ་ནར་སོན་རྗེས་ཕ་མས་ཁོ་བུད་ཤིང་འཐུ་རུ་མངགས་མོད། ཁོ་མཚན་མོ་མ་གཏོགས་ཕྱིར་ཁྱིམ་ལ་མ་སླེབས་པར་མ་ཟད། བུད་ཤིང་ཀྱང་མང་པོ་ལོན་མེད་པས་ཁྱིམ་མིས་ཕྱི་ཉིན་ཁོ་ཟོག་རྫིར་མངགས།ཡིན་ཡང་ཁོས་ཉིན་གོང་པོར་ཟོག་དེད་པ་ཙམ་མ་གཏོགས་ཟོག་ལ་ཡང་རྩྭ་ཆུ་གང་ཡང་མ་སྟེར་ནས་ཕྱིར་ཁྱིམ་ལ་སླེབས། ཁྱིམ་མི་ཐབས་ཟད་དེ་ཁོ་ལ་སློབ་སྦྱོང་བྱེད་དུ་བཅུག ཉིན་ཞིག་ཁོ་སྤང་ཐང་ཞིག་ཏུ་གཉིད་ལ་ཡུར་ནས་རྨི་ལམ་ཡ་མཚན་ཞིག་རྨིས། རྨི་ལམ་དུ་ཁོས་སྣག་ཚ་ཁྱོར་གང་འཐུང་བ་རྨིས་ཤིང་། དེའི་རྗེས་ཕབ་ཚང་གི་བུ་བྲིས་པ་ཆོས་འགྲུབ་ཀྱི་བཟོ་རྩལ་གྱི་རྟོགས་པ་མངོན་པར་སད་དེ་རྡོ་དང་གྱང་། རྡོ་ལེབ་སོགས་ཀྱི་ངོས་སུ་གཟུགས་རིས་སྣ་ཚོགས་བྲིས་ནས་མཁྱེན་པའི་ཤེས་རབ་ཀྱི་རྩལ་ལ་གཞན་གྱིས་འགྲན་ཐབས་བྲལ་བར་གྱུར། བཟོ་རྩལ་ལ་བྱང་ཆུབ་པར་མ་ཟད། ཁྱད་པར་དུ་འཕགས་པའི་བོད་ཡིག་ཡིག་གཟུགས་ཀྱི་བྲིས་རྒྱུན་ཏེ་ས་ངན་ས་བྲིས་གསར་གཏོད་མཛད། ཁོས་སྔ་དྲོའི་དུས་སྔ་ཆོག་འདོན་ཡིག་དང་ཕྱི་དྲོའི་དུས་ཕྱི་ཆོག་འདོན་ཡིག་འོད་ཆེན་ཉིན་པ་བཞི་བསྟོད་བཅས་འདོན་ཡིག་སོགས་མང་པོ་བྲིས་ཡོད་ཅིང་། བྲིས་ལ་བྲིས་ཚུགས་ལི་ཁམ་ཛར་གསུམ་ཡོད་དེ(ལི་ནི་ནས་འབྲུ་དང་ཛར་ནི་ཀཿ ཡིག་གི་མཐའ་མའི་གསེག་བྲིས་ལྟ་བུ་དང་། ཁམ་ནི་སྨྱུག་ཁམ་གང་གིས་དྲང་མོར་བྲིས་པའི་ནག་ཆ་ལ་གོ་དགོས་གསུང་སྲོལ་འདུག)ཤ་ཚུགས། རུས་ཚུགས། སྤུ་ཚུགས་བཅས་ཤ་གངས་ལ(རི་བོ་ཞིག་གི་མིང་ཡིན)མན་ཆད་ན་བྲིས་ཚུགས་དང་དེའི་ལོ་རྒྱུས་མང་ཙམ་འདུག ཡིན་ཡང་བྲིས་ཚུགས་ཕྱི་ཤ་ཚུགས་དང་ནང་སྤུ་ཚུགས། ཕྱི་ནང་གཉིས་རུས་ཚུགས་ཟེར་བ་དེ་མེད། ས་བྲིས་ཀྱི་ཁྱད་ཆོས་གཙོ་བོ་ནི། ཡིག་གཟུགས་ཀྱི་ཆེ་ཆུང་ཆ་སྙོམས་པོ་ཡིན་པར་མ་ཟད། འབྲུ་ཚ་ཝ་འབྲུ་བཅས་བྲིས་གཞན་དང་མི་འདྲ་བར་དཔེར་ན་ཞ་འདྲ་བ་གཅིག་ལ་འབྲི་ལུགས་གསུམ་དང་། ཁ་ཞ་ཟེར་བ་དང་ན་ཞ་ཟེར་བ། ཁ་ན་གཉིས་འདྲ་བ་འབྲི་ལུགས་དང་ཡི་གེའི་མཚན་སྣག་རྩ་བཅས་ལ་ཡན་ལག་ལྔ་སྦྱོར་ཟེར་བ་ཡོད་འདུགདེང་སང་ཡང་ས་ངན་སར་ཁོས་བྲིས་པའི་ས་བྲིས་ཀྱི་གཟུགས་རིས་མང་པོ་རྡོ་ལེབ་དང་ཇོ་འབུལ་ཐོག་ལ་མཐོང་རྒྱུ་ཡོད། ཡིན་ཡང་ཁོའི་ཚེ་སྨད་དུ་ཆང་མཆོད་པར་དགའ་དྲགས་པས་ས་ངན་མཚོ་སྐམ་གོང་གི་ཇོ་འབུལ་གྱི་འགྲམ་ནས་དགོངས་པ་རྫོགས་སོ།།
དེ་ནས་དུས་རབས་བཅུ་དགུའི་མཇུག་ཏུ་བྱོན་པའི་བྱང་ཆུབ་ཆོས་ཀྱི་སེང་གེ་ནི་ས་ངན་ཉིན་དགོན་ཐུབ་བསྟན་བྱང་ཆུབ་གླིང་གི་སྤྲུལ་སྐུ་ཡིན། སྤྲུལ་སྐུ་རིན་པོ་ཆེ་བྱང་ཆུབ་ཆོས་སེང་ནི་སྤྱིར་ཐུབ་བསྟན་ཡོངས་རྫོགས་ཀྱི་རྒྱལ་བསྟན་བོད་འདིར་རྩེབས་སོ་ཅོག་ལ་འདི་སྙམ་དུ་ཁ་ཚོན་གཅོད་པར་མི་ནུས་ཀྱང་། མཛད་རྣམ་མདོར་བསྡུས་ནི་སྐུ་ན་ཕྲ་བའི་གོང་ནས་འབྲི་ཀློག་སོགས་དཀའ་ཚེགས་མེད་པར་མཁྱེན་ཞིང་། རིག་པའི་གནས་ཆེན་གང་ལ་ཡང་སྤོབས་པ་མ་ཞུམ་པར། ཆོ་ག་དབྱངས་རོལ་གར་འཆམ་ལ་སོགས་པའང་ཐུགས་སུ་ཆུད། བྱང་ཆུབ་ཆོས་སེང་མཆོག་གི་སྐུ་རིང་དུ་ས་བྲིས་འདི་དར་ཞིང་རྒྱས་པར་གྱུར།
དེ་ནས་ས་བྲིས་ཀྱི་རྒྱུད་པ་ད་དུང་ཅུང་ཙམ་བཤད་ན་དུས་རབས་ཉི་ཤུ་ནང་ལ་བྱང་ཆུབ་ཆོས་སེང་གི་སློབ་མ་ར་ས་ཤེས་རབ་ཟེར་བ་སྐུ་འཁྲུངས། ཁོང་གི་ཁྱད་དུ་འཕགས་པའི་རྣམ་དཔྱོད་ཀྱི་རྩལ་ལས་འཁྲུངས་པའི་ས་བྲིས་མཚན་སྙན་གྱི་གྲགས་པ་དཀར་པོ་གངས་རི་ར་བའི་མུ་ཁྱུད་ལས་ཡོངས་སུ་བརྒལ་བར་བྱས། བོད་རང་ལ་ཡིག་གཟུགས་རྣམ་གཞག་རང་རྐྱ་ཐུབ་པར་གྱུར་ལ། ཡུལ་མི་ཀུན་གྱིས་བྲིས་པ་ར་ས་ཤེས་རབ་ལ་མངོན་པར་བསྟོད། བྲིས་པ་ར་ས་ཤེས་རབ་ཀྱི་ཁྱིམ་རྒྱུད་དེང་སང་དཔལ་ཡུལ་རྫོང་ཐོག་ནས་གཞིས་ཆགས་ཡོད་ཅིང་ཁོང་གི་བྲིས་པའི་ས་བྲིས་ཀྱང་མང་པོ་མཐོང་རྒྱུ་ཡོད། དེ་ནས་མཁན་པོ་དཔེ་མ་ཚེ་རིང་མཆོག་དང་བྲིས་པ་སྤུ་ཁྲུལ་བྱོན་ནས་ས་བྲིས་ཀྱི་ཡིག་གཟུགས་ལ་ལེགས་བཅོས་བྱས་ནས་ས་བྲིས་གསར་མའི་སྲོལ་ལེགས་པར་ཕྱེས་ཤིང་། ཁོང་གཉིས་ཀྱི་བྲིས་སྐུ་གོང་མ་ལྟར་བྱང་ཆུབ་པར་གྱུར། དེ་ནས་བྲིས་རྒྱུན་དེ་དཔལ་ཡུལ་ས་ངན་ནས་ཁྱབ་རྗེས་རིམ་བཞིན་དཔལ་ཡུལ་ས་དམར་དང་སྒ་རྗེ་རེ་ཁེའི་ཕྱོགས་ཀྱི་བྱང་གསུམ་རྨོ་རྩ། རྒྱས་ཁྲི་བཅས་ལ་བརྒྱུད། དེ་ནས་ས་བྲིས་འདི་དུས་རབས་ཉི་ཤུའི་མཇུག་ལ་ས་ངན་རྒྱས་ཁྲི་ཕྱོགས་ནས་ཕྱིར་དར་ཞིང་རྒྱས་པར་གྱུར། ས་བྲིས་ཕྱི་དར་སྐབས་རྒྱས་ཁྲི་ཡུལ་དུ་བྲིས་པ་སྐྱབས་མགོན། སྐྱབས་མགོན་སློབ་མ་ར་ས་ཨ་རྣམ་སོགས་རིམ་བཞིན་བྱོན། ད་དུང་ལྷ་པ་ཆོས་འགྲུབ་དང་ལྷ་པ་བློ་གྲོས་ཟེར་བ་སོགས་བྲིས་པ་བཅུ་གསུམ་བྱོན་ནས་རྒྱས་ཁྲི་ཕྱོགས་སུ་ས་བྲིས་འདི་དར་ཞིང་རྒྱས་པར་གྱུར་ཕྱིར་ས་བྲིས་ལ་རྒྱས་བྲིས་ཡང་འབོད་སྲོལ་དར། ས་བྲིས་ཕྱི་དར་སྐབས་ཀཿཧཱུྃཿཐོག་སིདྡྷི་རིན་པོ་ཆེའི་མདུན་དུ་སོང་དུས་ས་ངན་སྐྱབས་མགོན་ཟེར་བའི་བྲིས་པ་དེ་ལ་ཐུགས་དགྱེས་མཛད་དེ་ས་བྲིས་དབུ་ཐོག་བཞག་ནས་ཐལ་མོ་སྦྱར། བྲིས་ཤོག་ཡང་དེ་བཞིན་སྐད་གྲགས་ཆེ་བས་སྡེ་དགེ་རྒྱལ་པོས་པར་ཁང་གི་སྤར་ཤོག་ས་ངན་དང་། སྒ་རྗེའི་ཕྱོགས་ནས་ལོན་དགོས་པ་དེར་ལོ་ཆེན་དབྷརྨཱའི་བྱིན་རླབས་འདུག་ཅེས་གསུངས། དེང་སང་མགོ་ལོག་སྡེར་ནང་ས་བྲིས་ཞེས་པ་དེའི་ཡོང་ཁུངས་ཀྱང་ས་ངན་ས་བྲིས་ཡིན་པ་ཐེ་ཚོམ་མི་དགོས་སོ།།
༼ ས་ངན་སྤྲུལ་སྐུ་འགྱུར་མེད་ཚེ་རིང་དང་ཇོ་མོ་སྤྲུལ་སྐུ། ས་ངན་རྡོ་རྗེ་མཁའ་འགྲོ་གསུམ་ལ་བཅར་འདྲི་ཞུས་ཤིང་ཡི་གེར་ཕབ། དཔལ་ཡུལ་དམངས་ཁྲོད་རིག་གནས་འཚོལ་བསྡུ་མཐུན་ཚོགས་ནས། ༽
དོ་སྣང་ཆེ་བའི་རྩོམ།
རྩོམ་གསར། 10


text:
བོད་རྒྱའི་གནད་དོན་དཔྱད་བརྗོད་པ་དང་རྩོམ་པ་པོ་ལྷ་སྡེ་གནམ་ལོ་ཡག་ལགས་སུ་བོད་ཀྱི་བླ་སྤྲུལ་ལམ་ལུགས་དང་། ༧པཎ་ཆེན་སྐུ་ཕྲེང་བཅུ་གཅིག་པ་མཆོག་དང་འབྲེལ་བའི་གནད་དོན་ཁག་ཅིག་གི་ཐོག་བཅར་འདྲི་བྱས།
དྲི་བ། ཁྱེད་རང་ཆབ་སྲིད་དཔྱད་བརྗོད་པ་ཞིག་གི་ངོས་ནས་བལྟས་པ་ཡིན་ན། བོད་ཀྱི་བླ་སྤྲུལ་ལམ་ལུགས་ཀྱིས་བོད་ཀྱི་ཆབ་སྲིད་ཐད་ཕན་གནོད་ག་འདྲ་ཞིག་བྱུང་འདུག
ལན། བོད་ཀྱི་བླ་སྤྲུལ་ལམ་ལུགས་ལ་ལོ་རྒྱུས་ཤིན་ཏུ་རིང་བོ་ཡོད་པ་རེད། དོན་ལ་གཉའ་ཁྲི་བཙན་པོ་ནས་བརྒྱུད་པའི“སྐུ་གཤེན་ལམ་ལུགས”ལ་བསྒྱུར་བཅོས་ཀྱིས་བྱུང་བ་ཞིག་ཡིན་པར་གོ་ཆོག ཧ་ལམ་བཙན་པོ་ཁྲི་སྲོང་ལྡེ་བཙན་གྱི་སྐབས་ནས་ཐུ་བྷོད་བཙན་རྒྱལ་གྱིས་སྔར་གྱི་ལྟ་གྲུབ་སྣ་མང་མཉམ་གནས་ཀྱི་ལམ་སྲོལ་ལ་འགྱུར་བ་བཏང་ནས་ལྟ་གྲུབ་གཅིག་ཅན་གྱི་སྤྱི་ཚོགས་ཤིག་ཡོང་ཐབས་ཀྱི་སྲིད་ཇུས་ལག་བསྟར་གནང་ཡོད་པས། ཐོག་མར་ས་སྐྱེས་རྡོ་སྐྱེས་ཀྱི་བོན་དེ་བཞིན་བན་ལ་བསྒྱུར་བ་དང་དེ་ནས་ཕྱི་ཡོང་རྒྱ་བརྒྱུད་སངས་རྒྱས་ཆོས་ལུགས་ཀྱི་སྒོམ་སྒྲུབ་ཉམས་ལེན་ལ་བཀག་འགོག་བྱས། (འདིར་སྲོལ་རྒྱུན་དུ་ཧྭ་ཤང་གི་ལུགས་ཟེར། ཕྱི་ལོ༡༩༩༨ལོར་རྒྱལ་བ་རིན་པོ་ཆེ་མཆོག་ནས་ངོས་བཞེས་གནང་སྟེ་བོད་བརྒྱུད་སངས་རྒྱས་ཆོས་ལུགས་དང་རྒྱ་བརྒྱུད་སངས་རྒྱས་ཆོས་ལུགས་བར་ལོ་ངོ་ཆིག་སྟོང་ཡར་སྔོན་དུ་བྱུང་བའི་གྱོད་གཞི་དེའི་མཇུག་སྡུམ་འདུག)
ལས་འགུལ་དེའི་ཁྲོད་དུ“སྐུ་གཤེན”གྱི་མཚན་གནས་བསྒྱུར་ནས“བླ་མ”ཞེས་བཏགས་ཡོད་པ་དང་དེ་ནི་སྟོབས་ཤུགས་རྙིང་བ་ཞིག་གི་ཚབ་ཏུ་སྟོབས་ཤུགས་གསར་བ་ཞིག་སླེབས་པའི་ལོ་རྒྱུས་ཀྱི་དཀྱོགས་མཚམས་ཤིག་རེད། སྐབས་དེའི་སྐུ་དང་བླ་གཉིས་ཀ“བཙན་པོ་རིམ་བྱོན”ལ་གོ་བ་གཉའ་ཁྲི་བཙན་པོ་ནས་བརྒྱུད་པའི“སྐུ་གཤེན”དང་སྟག་རི་གཉན་གཟིགས་ནས་ཆེད་སྤྱོད་མིང་གསར“བླ་སྨན”གཉིས་ལས་ཤེས་ཐུབ་ལ། མ་ནི་བོད་རང་ལ་གདོད་མ་ནས་ཡོད་པའི་མ་དྲིན་མོ་ཆེའམ་ཨ་མ་ལས་ཡོང་བར་ཐེ་ཚོམ་མེད། རྒྱ་གར་སྐད་ཀྱི“གུ་རུ”ལས་ཡོང་ཚུལ་བཤད་ཀྱིན་པ་དེ་རྗེས་སུ་བྱུང་བའི་འགྲེལ་གསར་རེད། གང་ལྟར་ཡང་བོད་བརྒྱུད་སངས་རྒྱས་ཆོས་ལུགས་དར་སྤེལ་གཏོང་མཁན་ཚོས་དཀོན་མཆོག་གསུམ་གྱི་སྟེང་ལ་བླ་མ་བསྣན་ནས་མི་རྣམས་ཆོས་སྒོར་ཞུགས་དུས་ཀྱི་རྩ་བའི་སྲུང་བྱར“སྐྱབས་འགྲོ”ཚིག་བཞི་བརྩམས་ཏེ་ལག་བསྟར་གནང་ཡོད་པར་མ་ཟད། “བླ་མ་མེད་པའི་གོང་རོལ་ན། སངས་རྒྱས་བྱ་བའི་མིང་ཡང་མེད། བསྐལ་བ་སྟོང་གི་སངས་རྒྱས་ཀྱང་། བླ་མ་དག་ལ་བརྟེན་ནས་བྱུང”ཞེས་རིགས་པའི་རྒྱས་བཅད་ཡོད་པས། ཞིབ་ཏུ་ལྟོས་དང་སྟོན་པ་ཤཀྱཱ་ཐུབ་པ་མཆོག་དཀའ་སྤྱད་སྒྲུབ་སྦྱངས་ལ་བརྟེན་ནས་སངས་རྒྱས་པའི་དོན་དངོས་ལ་དོ་ཕོག་བྱུང་མེད་པའང་མིན། དེའང་དབང་ཆ་སྲ་བརྟན་ཡོང་ཐབས་ཀྱི་ཆེད་དུ་ཡིན་པ་ལས་མ་ཤེས་པའི་བྱ་སྤྱོད་ཅིག་མ་རེད་འདོད། ཡིན་ནའང་། དེ་ནི་བོད་ཀྱི་ཁྱད་ཆོས་ལྡན་པའི་བསྒྱུར་བཅོས་ཤིག་ཡིན་པས་དེང་གི་ཆོས་རིག་འདི་ཉུང་མཐར་བོད་དང་རྒྱ་གར་གྱི་གནའ་བོའི་ཤེས་རིག་གི་ཉིང་བཅུད་མཉམ་བསྲེས་ལས་བྱུང་བ་ཞིག(Ancient Tibetan-Indian mixed knowdlege or culture)ལས་རྒྱ་གར་ཁོ་ནའི་མིན་པའི་དངོས་བདེན་ལོ་རྒྱུས་ལ་ར་སྤྲོད་བྱས་ཡོད།
ཆབ་སྲིད་ལོ་རྒྱུས་ཀྱི་ངོས་ནས་བཤད་ན། བླ་མའི་ལམ་ལུགས་ཀྱིས་ལོ་རྒྱུས་ཀྱི་འཕེལ་འགྱུར་ཁྲོད་གོ་གནས་ངེས་ཅན་ཞིག་ཟིན་ཡོད་པར་མ་ཟད། ཆོས་ལུགས་དང་ཤེས་རིག་དར་སྤེལ་སོགས་ཕྱོགས་གང་ཅིའི་ཐད་ལ་བྱས་རྗེས་ཀྱང་ངེས་ཅན་རེ་འཇོག་མྱོང་ཡོད། ཡིན་ནའང་། ལམ་ལུགས་འདི་བཞིན་ཆབ་སྲིད་ཀྱི་འཐབ་རྩོད་བརྒྱུད་ནས་བྱུང་བ་ཞིག་དང་ཆོས་སྲིད་དབང་བསྒྱུར་ལ་དམིགས་པའི་ཐོན་རྫས་ཤིག་ཡིན་སྟབས། དུས་ཡུན་ཤིན་ཏུ་རིང་བོར་ཆབ་སྲིད་དང་ཁ་འབྲལ་ཐུབ་མེད་ལ། མང་ཆེ་བར་འབྲལ་འདུན་ཡང་བྱུང་མེད། དཔེར་མཚོན་ཡག་ཤོས་ནི་བོད་ལ་བྱུང་ཟིན་པའི་དུས་འགྱུར་དང་རྩོད་རྙོག་རེ་རེ་ཡི་ཁྲོད་དུ་བཟང་ངན་གཉིས་ཐད་ཀྱི་བླ་སྤྲུལ་དག་གི་རྒྱབ་ཡོར་རེ་མཐོང་རྒྱུ་ཡོད་པ་དེ་དག་རེད།
ལར་ནས་སྔོན་སྐུ་གཤེན་ལམ་ལུགས་ལ་བསྒྱུར་བཅོས་གཏོང་དོན་ཡང་ཕྱི་ཚུལ་ནས་བལྟས་ན་སྐུ་གཤེན་རིམ་བྱུང་གིས་ཆབ་སྲིད་ལ་ཐེ་བྱུས་བྱེད་དྲགས་པར་འབྲེལ་བ་ཆགས་ཡོད་པ་ལས་ཆོས་རིག་ཐད་བྱས་རྗེས་མེད་པ་མིན་ལ། སྒོས་སུ་བཙན་པོའི་དུས་ཀྱི་དམག་དོན་ཁྲོད་སྙིང་སྟོབས་མི་འགྱུར་སྲོག་གི་ཀ་བའི་གཞི་རྟེན་ཆགས་ཡོད། དེ་བས་བཙན་པོ་སྲོང་བཙན་སྒམ་པོས་ཞང་ཞུང་མངའ་འོག་ཏུ་བསྡུས་རྗེས། གཡུང་དྲུང་བོན་གྱི་སྐུ་གཤེན་ཞིག་རྒྱལ་རོང་ལ་བྲོས་བྱོལ་གྱིས་སྐུ་ཕྲེང་ན་རིམ་རྒྱུན་མ་ཆད་པར་བྱུང་འདུག་པས། འདིའི་ཆ་ནས་བལྟས་ན“ཡང་སྲིད་ངོས་འཛིན”ཡང་བན་ལས་བོན་སྔ་བ་འདུག་པའི་ཁར། བོན་གྱི་བླ་མ་དེ་རྒྱལ་རོང་ནས་སྐུ་ཕྲེང་ན་རིམ་བྱུང་ཐུབ་དོན་ཡང་ཐུ་བྷོད་གཞུང་གི་མཐའ་སྲུང་དམག་མི་ཚང་མ་བོན་ཆོས་ལ་དད་པ་ཡོད་པར་ཐུག་ཡོད། དེ་མཚུངས་སུ་བཙན་པོ་ཁྲི་སྲོང་ལྡེ་བཙན་སྐུ་རིང་གི་ལྟ་གྲུབ་གཅིག་གི་འོག་ཏུ་འཇུག་པའི་བསྒྱུར་བཅོས་ཀྱིས་ཉུང་མཐར་མཇུག་འབྲས་མི་ལེགས་པ་ཆེན་པོ་གཉིས་བསྐྱེད་ཡོད། དང་པོ། བོད་ལ་ཡོད་པའི་ལོ་ངོ་སྟོང་ཕྲག་མང་བོའི་ཤེས་རིག་གི་ལོ་རྒྱུས་དང་བཅས་པ་མེད་བརླག་ཏུ་བཏང་ཡོད། དཔེར་ན། དུས་རབས་བདུན་པའི་སྟོད་ལ་སྲོང་བཙན་སྒམ་པོས་སྲིང་མོ་མནའ་མར་ཕུལ་ཏེ་ཐབས་ཀྱིས་བཀྲོངས་པའི་ཞང་ཞུང་རྒྱལ་བོ་མཐའ་མ་ལིག་མི་རྐྱའི་ཐམ་ཀ་དེང་སྐབས་བྱེས་ཀྱི་གཡུང་དྲུང་བོན་གྱི་གདན་ས་སྨན་རི་དགོན་དུ་ཉར་ཚགས་གནང་ཡོད་ཅིང་། ཐམ་ཀའི་སྟེང་གི་ཡི་གེ་སྨར་ཆེན་དང་ཞང་ཞུང་སྐད་དུ“ཁ་ཚན་པ་ཤང་ལིག་ཞི་ར་ཙ”ཞེས་བྲིས་ཡོད་པ་དེ་བོད་སྐད་དུ་བསྒྱུར་ན“ཐམས་ཅད་དབང་བསྒྱུར་སྲིད་པའི་རྒྱལ་པོ”རེད་ཅེས་མཁོ་འདོན་པས་གསུངས་སོང་། སྲིད་པ་ནི་བརྡ་རྙིང་དེ་རྗེས་སུ་ཚབ་ཏུ་འཇིག་རྟེན་བེད་སྤྱོད་བཏང་ཡོད་པ་དང་དོན་ལ“སྲིད་པ་བོན”ལའང་དབྱིན་སྐད་ནང “Shamanism” ཞེས་ཨེ་ཤི་ཡའི་གླིང་ཆེན་གྱི་གནའ་བོའི་ཆོས་ལུགས་གཙོ་བོ་ཡིན་པར་བཤད་ཡོད། དོན་ལ་བོད་ཀྱི་གཞི་རིམ་མང་ཚོགས་ཁྲོད་སྲིད་པ་བོན་ནས་བརྒྱུད་པའི་མོ་འདེབས་ལྷ་འབེབས་གཏོ་འཕེན་བསང་གཏོང་དུར་མཆོད་སོགས་དེང་གི་བར་མ་ཉམས་པར་འགྲོ་བཞིན་ཡོད་པས། བོད་འདི་ཨེ་ཤི་ཡའི་གནའ་བོའི་དཔལ་ཡོན་གྱི་འབྱུང་ཁུངས་གལ་ཆེན་ཞིག་ཡིན་པའི་སྒྲུབ་བྱེད་ཆགས་ཡོད་པར་མ་ཟད། གཡུང་དྲུང་བོན་ནི་སྲིད་པ་བོན་ལ་བསྒྱུར་བཅོས་ཀྱི་རྨང་གཞིའི་སྟེང་ནས་གཞུང་ལུགས་ཅན་གྱི་ཆོས་ལུགས་སུ་འཕེལ་ཡོད་པས། བོད་ལ་ཐུན་མོང་མ་ཡིན་པའི་གནའ་བོའི་དཔལ་ཡོན་གྱི་ལོ་རྒྱུས་འཐུས་ཚང་ཞིག་ཡོད། ཡིན་ནའང་། བོད་པ་མང་ཆེ་བས་བསང་གཏོང་བཞིན་ལྷ་འབེབས་ཀྱིན་གཏོ་འཕེན་བཞིན་ད་དུང་ཡང་བོད་རང་གི་གནའ་བོའི་དཔལ་ཡོན་ངོས་ལེན་བྱེད་ཀྱི་མེད་པས། རྒྱལ་སྤྱིའི་སྟེང་ནས་བོད་འདི་རིག་དངོས་ཀྱི་ཆ་ལ་བཞག་ནས་སྲུང་སྐྱོབ་བྱེད་པའི་ལམ་ཁ་རང་བཞིན་གྱིས་འགག་ཏུ་བཅུག་ཡོད། གཉིས་པ། ཆབ་སྲིད་ཀྱི་དབང་ཆ་རྗེས་སུ་རིམ་པས་བླ་མ་དག་གི་ཕྱག་ཏུ་རག་པར་རྨང་གཞི་བསྐྲུན་ཡོད། དཔེར་མཚོན་ནི་ཆོས་ཟུང་འབྲེལ་ལམ་ལུགས་ཀྱི་སེར་མོ་བའི་དཔོན་རིགས་རིམ་བྱུང་ཡིན། སེར་མོ་བའི་དཔོན་རིགས་ཚོ་དགེ་འདུན་པའི་སྡོམ་པ་སྲུང་དགོས་པ་དང་ཆབ་སྲིད་པའི་དགོས་དབང་གིས་རྫུན་བཤད་དགོས་པའི་འགལ་བ་ལྟག་སྤྲོད་ཀྱི་འཚོ་བ་ཞིག་བརྒྱུད་ནས་ཡོང་དགོས་ཐུག་ཡོད།
དུས་རབས་བདུན་པའི་ནང་གི་ཞང་ཞུང་རྒྱལ་ཐོག་མཐའ་མ་ལིག་མི་རྐྱའི་ཐམ་ཀ པར་མཁོ་འདོན་པ་སྨན་རི་དགོན།
ལར་ལྟོས་ས་ལྟོས་འཇོག་གི་ཆ་ནས་སེར་མོ་བ་ནི་འདུལ་བྱ་ལ་ཕྱོགས་པའི་ཕུགས་བསམ་རིང་ལུགས་པ་རྐྱང་རྐྱང་ཡིན་པས། འཇིག་རྟེན་པའི་ཉིན་རྒྱུན་འཚོ་བའི་ཁྲོད་ཀྱི་དཀའ་སྡུག་ཆེར་རྟོགས་ཐུབ་ཀྱི་མེད། དེ་བས། དུས་རབས་རིམ་བྱུང་ནང་ཆོས་སྲིད་ཟུང་འབྲེལ་ལམ་ལུགས་ཁྲོད་ཆབ་སྲིད་ཀྱི་གོ་ས་ངེས་ཅན་བཞེས་མྱོང་བའི་བླ་མ་མང་བོ་ཞིག་གདུལ་བྱ་རྒྱ་བསྐྱེད་ལ་གྲུང་བོ་ཡོད་པ་ལས་དམ་པའི་ལྷ་ཆོས་གོང་སྤེལ་གྱི་གཞི་རྟེན་འཇིག་རྟེན་མི་སྡེ་ཡི་དར་རྒུད་ལ་ཐུག་ཡོད་པ་ཧ་མ་གོ་བའམ། ཁྲལ་དང་འབུལ་བ་བསྡུ་རྒྱུ་ཁོ་ན་ལས་མི་སྡེ་སྤྱི་ཚོགས་དར་སྤེལ་ལ་གཏོང་དགོས་པར་དོ་སྣང་ཁྱོན་ནས་གནང་མེད་པས། རྒྱལ་ཁབ་ཟེར་བའི་འདུ་ཤེས་ག་ལེར་མང་ཚོགས་ཁྲོད་བོར་བརླག་བྱུང་འདུག་ལ། ཁ་སང་དེ་རིང་རྒྱལ་ཁབ་ཀྱང་ཤོར་ཚར་བའི་གནས་སྟངས་ཉམས་ཐག་འདི་རེད། མ་གཞི་བོད་བརྒྱུད་སངས་རྒྱས་ཆོས་ལུགས་ཀྱི་བླ་སྤྲུལ་ལམ་ལུགས་ནི་ལྟ་བ་རྟེན་འབྱུང་དང་སྤྱོད་པ་འཚེ་མེད་ཀྱི་གཞུང་ལུགས་ཤིག་གཞིར་བཟུང་བའི་ལམ་སྲོལ་ཞིག་ཡིན་པས། དེང་ཕྱིན་འགྲོ་བ་མིའི་རིགས་ཀྱི་བསམ་བློའི་རུ་འདྲེན་པའི་ཁྲི་འཕང་མཐོན་པོའི་སྟེང་ཡར་འཛེག་པར་ཤུགས་རྒྱག་འོས་པ་ལས་ད་དུང་ཆབ་སྲིད་འཐབ་རྩོད་ཀྱི་གཡོ་སྒྱུ་ཁྲམ་གསུམ་ཁྲོད་མུ་མཐུད་དུ་བཞུགས་འོས་པ་ཞིག་རྩ་བ་ཉིད་ནས་མ་རེད་འདོད།
དྲི་བ། ཉེ་སྔོན་ཨ་རིའི་གྲོས་ཚོགས་ནས་བོད་ཀྱི་སྤྲུལ་སྐུའི་ལམ་ལུགས་དེ་བོད་པ་རང་མ་གཏོགས་སུས་ཀྱང་ཇུས་གཏོགས་བྱེད་མི་ཆོག་པའི་གྲོས་ཆོད་ཅིག་བཞག་ཡོད་པ་དང་། རྒྱ་ནག་གཞུང་གིས་དེ་ལ་སྐྱོན་བརྗོད་བྱས་ཏེ་ནང་སྲིད་ལ་ཐེ་ཇུས་བྱས་སོང་སྐོར་བརྗོད་ཡོད་པ་རེད། ཁྱེད་ཀྱིས་གནད་དོན་དེར་བསམ་ཞིབ་ག་འདྲ་གནང་གི་ཡོད།
ལན། ངའི་གོ་ཐོས་ལྟར་ཡིན་ན་ཨ་རིའི་གྲོས་ཆོད་ཡིག་ཆ་དེ་ཁྲིམས་ནུས་ཡོད་པ་ཞིག་ད་དུང་ཆགས་ཐུབ་མེད། རྒྱུ་མཚན་ནི་ད་དུང་གྲོས་ཚོགས་འོག་མའམ United States House of Representatives བརྒྱུད་ནས་ཁྲིམས་ཆགས་དགོས་ཀྱི་ཡོད། ཡིན་ནའང་། དེ་ནི་ལོ་རྒྱུས་རང་བཞིན་གྱི་དོན་སྙིང་ལྡན་པའི་རྣམ་འགྱུར་གལ་ཆེན་ཞིག་རེད། དེ་བས། བཙན་བྱོལ་བ་ཚོས་འདི་ནི་རོགས་དངུལ་ཕྲན་བུ་རག་བྱེད་ཅིག་ཁོ་ནར་ལྟ་མི་རུང་། དོན་ལ་འདི་ཡིས་བླ་སྤྲུལ་ལྷན་རྒྱས་འཛམ་གླིང་ལ་དཔུང་འཇུག་བྱེད་པའི་གོ་སྐབས་ལ་མཐུན་རྐྱེན་ཧ་ཅང་གི་ཡག་པོ་ཞིག་བསྐྲུན་ཡོད། ཕྲན་ལ་དོན་དག་འདིར་ཕྱོགས་གཉིས་ནས་དབྱེ་ཞིབ་བྱེད་འདུན་བྱུང་སོང་། ཕྱོགས་གཅིག་ནས་བོད་ཀྱི་བླ་སྤྲུལ་ལྷན་རྒྱས་འགྲོ་བ་མིའི་རིགས་ཀྱི་བསམ་བློའི་རུ་འདྲེན་པའི་ཁྲི་འཕང་སྟེང་ཡར་འཛེག་པར་ལམ་ཡིག་རགས་ཟིན་པ་ལྟ་བུར་གོ་ཆོག་པས། ལམ་ཡིག་འདི་ལ་བརྟེན་ནས་ཁ་བཤད་དང་ལག་ལེན་ལ་ཡ་ཡོ་མ་ཤོར་བའམ། ཆོས་ལུགས་རིས་མེད་དང་གྲུབ་མཐའ་རིས་མེད། བོད་ཀྱི་དཔལ་ཡོན་གྱི་བྱུང་རིམ་རེ་རེའམ། སྲིད་པ་བོན་གྱི་དུས་རིམ། གཡུང་དྲུང་བོན་གྱི་དུས་རིམ། བན་བོན་མཉམ་གནས་ཀྱི་དུས་རིམ། བོད་བརྒྱུད་སངས་རྒྱས་ཆོས་ལུགས་ཀྱི་དུས་རིམ། དུས་རབས་ཉི་ཤུའི་ཡར་སྔོན་འཛམ་གླིང་སྟེང་མཐོང་དཀོན་པའི་བོད་ནང་བན་བོན་ཡི་ཤུ་ཁ་ཆེ་བཅས་པའི་ཆོས་ལུགས་སྣ་མང་མཉམ་གནས་སམ་བོད་ཡིག་ནང་ཆ་ཚང་ཤོང་ཡོད་པའི་དམིགས་བསལ་ལོ་རྒྱུས་ཀྱི་བྱུང་འཕེལ་འདི་ལ་ངོས་ལེན་དང་ངོ་སྤྲོད་བྱེད་པར་འབད་བརྩོན་གནང་འོས། ད་གཟོད་བླ་སྤྲུལ་ཚོ་ངེས་པ་དོན་གྱི་དགེ་བསྐུལ་གྱི་དཔུང་སྡེ་ཞིག་ཏུ་འགྱུར་ནས་རང་གཞན་ཕྱི་གསུམ་ལ་ཕན་ཐོགས་ཡོད་པའི་མི་སྣ་གལ་ཆེན་དག་ཏུ་འགྱུར་ངེས། དེ་དུས་མ་གྱུར་སེམས་ཅན་གྱི་ཆ་ཤས་སུ་གྱུར་བའི་བོད་ཀྱི་ཕྱི་ནང་གི་སྣོད་བཅུད་གཉིས་དང་བཅས་པའི་ཉམས་ཀྱིན་པའི་འགྲོ་བ་མིའི་རིགས་ཀྱི་མཐའ་མཇུག་གི་གནའ་བོའི་དཔལ་ཡོན་དུ་གྲགས་པའི“བོད་ཀྱི་དཔལ་ཡོན”(དོན་ལ་བོད་འདི་གཙང་བོའི་དཔལ་ཡོན་རྒྱལ་ཁམས་ཏེ་ཨེ་ཤི་ཡའི་མ་ཡུམ་གཙང་བོ་དག་གི་འབྱུང་ཁུངས་ཆགས་ཡོད)འདི་ལའང་སྲུང་སྐྱོབ་ཀྱི་གཞོགས་འདེགས་གང་ཐུབ་བྱེད་ཐུབ་ཡོད་པ་རེད། དོན་དག་འདི་སྒྲུབ་པའི་ལས་འགན་བླ་སྤྲུལ་ཁོ་ན་མ་ཡིན་པར་བོད་པ་སྤྱི་ལ་ཡོད་ཅིང་། ཕྲན་གྱིས་འདི་ནས་ལྷན་རྒྱས་བོད་ཀྱི་ཚེ་སྲོག་རྒྱུན་བསྲིངས་ལ་ཐག་གཅོད་རང་བཞིན་གྱི་ནུས་པ་ཐོན་ཐུབ་པའི་གཏེར་ཁ་ཞིག་གི་སྒོ་བསྟན་ཡོད་པའི་ཁུལ་ཡིན།
ཕྱོགས་གཞན་གཅིག་ནས་བཤད་ན། འདི་ནི་ཨ་རིའི་ཆབ་སྲིད་ཀྱི་བྱ་སྤྱོད་ཡན་གར་བ་ཞིག་རེད་ལ། དུས་ཚོད་ཀྱང་ཨ་རི་དང་རྒྱ་ནག་དམར་ཤོག་གཞུང་བར་འགྲན་རྩོད་འགོ་ཚུགས་མ་ཐག་ལ་འཁེལ་ཡོད། ད་ལྟ་གྲོས་ཆོད་ཡིག་ཆ་འདི་ཁྲིམས་སུ་བསྒྱུར་ཐུབ་མིན་གྱི་འགན་གཙོ་བོ་བོད་པ་ཚོའི་ཕྲག་སྟེང་དུ་བབས་ཡོད་པས། མུ་མཐུད་དུ་ཚ་ཐོག་ངར་ཐོག་ལ་སྣེ་མོ་འདིར་འཇུས་ནས་ཨ་རིའི་གྲོས་ཚོགས་དང་གཞུང་གཉིས་ལ་འབོད་བསྐུལ་རྒྱུན་མ་ཆད་པར་ཞུས་པ་ཡིན་ན་ཁྲིམས་སུ་བསྒྱུར་བའི་རེ་བ་ཆེན་པོ་ཡོད་པ་རེད། ཁྲིམས་ཆགས་རྗེས་ཨ་རིའི་གཞུང་ལ་བླ་སྤྲུལ་ཡང་སྲིད་ངོས་འཛིན་ཐད་ལ་ཕྱི་ཡོང་ཐེ་བྱུས་འགོག་པའི་ལས་འགན་ཡོད་པར་མ་ཟད། བོད་པ་རང་ངོས་ནས་ལས་འགན་དེ་ཕར་ལ་ཞུ་བསྐུལ་བརྒྱུད་ནས་བཅོལ་བ་ཞིག་ཡིན་སྟབས། ཨ་རིའི་གཞུང་ལ་ཕྱག་ལས་གནང་བར་སྟབས་བདེ་དང་གནས་ལུགས་གཉིས་ཀ་ཡོད་པ་རེད། སྐབས་འདིར་བཙན་བྱོལ་ནང་བརྒྱུད་ལམ་གཅིག་ཁོ་ན་ཟེར་བ་དེ་བཀག་རྒྱའི་ལག་ཆར་མི་བཀོལ་བར་ནུས་པ་ཅན་ཚོར་བསྐུལ་མ་གཏོང་བའི་གུ་ཡངས་ཀྱི་བསམ་བློ་འཁོར་འོས་པ་བཤད་མ་དགོས། དེ་ལས་ལྡོག་ནས་བོད་པ་སྤྱི་དང་སྒོས་སུ་བཙན་བྱོལ་སྤྱི་ཚོགས་ཁྲོད་ཀྱི་བླ་སྤྲུལ་ལྷན་རྒྱས་ཀྱིས་དབུས་པའི་ཚོགས་སྡེ་ཁག་འཇམ་ཅག་གེར་བཞུགས་པ་ཡིན་ན་གསེར་ལྟ་བུའི་གོ་སྐབས་འདི་འཆོར་ངེས་ཡིན། གོ་སྐབས་འདི་འདྲ་ཞིག་ཡང་བསྐྱར་ཡོང་དགོས་ན་ཉུང་མཐར་ལོ་བཅུ་ནས་བཅོ་ལྔ་དང་མང་མཐར་ལོ་བཞི་བཅུའམ་ལྔ་བཅུ། ཡང་ན། གཏན་ནས་ཡོང་རྒྱུ་མེད་པའང་ཡོད་སྲིད།
དྲི་བ། དེ་སྔོན་བོད་མིའི་སྒྲིག་འཛུགས་ནས་རྒྱ་ནག་གཞུང་གིས་ངོས་འཛིན་བྱས་པའི་རྒྱལ་མཚན་ནོར་བུ་ལགས་ལ་གུས་བརྩི་དགོས་སྐོར་གསུངས་ཡོད་པ་དང་། དེ་བཞིན། འདི་ལོར་༧པཎ་ཆེན་དགེ་འདུན་ཆོས་ཀྱི་ཉི་མ་མཆོག་དགུང་གྲངས ༢༩ ཕེབས་པའི་འཁྲུངས་སྐར་སྐབས། གོང་ས་མཆོག་གིས་བླ་མ་ཞིག་ལ་མཚོན་ན་སྤྲུལ་བའི་ཟློས་གར་སྣ་ཚོགས་ཡོད་སྐོར་གསུངས་སོང་ཡོད་པར་བརྟེན། སྤྱི་ཚོགས་ནང་དགོས་དབང་ངམ་ཡང་ན་དངོས་འབྲེལ་རྒྱུ་མཚན་ཞིག་ལ་བརྟེན་ནས་༧གོང་ས་མཆོག་དང་བོད་མིའི་སྒྲིག་འཛུགས་ནས་རྒྱལ་མཚན་ནོར་བུ་ལགས་༧པཎ་ཆེན་ཡང་སྲིད་དུ་ངོས་བཞེས་གནང་གི་ཡོད་སྐོར་བརྗོད་མཁན་ཡོང་གི་ཡོད་པ་ལྟར། མ་འོངས་པར་རྒྱ་ནག་གཞུང་ནས་གནད་དོན་དེ་ཆབ་སྲིད་ལག་ཆ་ག་འདྲ་ཞིག་ཏུ་བསྒྱུར་ཉེན་ཡོད་པ་རེད་བསམ་གྱི་འདུག
ལན། དོན་དག་འདི་མ་གཞི་ནས་རྒྱན་པོ་འགྱེད་ལྟ་བུའི་རྒྱལ་ཕམ་ལ་ཐུག་ཡོད་པའི་ཆབ་སྲིད་ཀྱི་རྩེད་སྟངས་ཤིག་རེད། ཡིན་ནའང་། ད་ལྟ་དབྱེ་ཞིབ་བྱེད་བྱ་དེ་རྒྱལ་ལམ་ཕམ་གང་རུང་མ་ཡིན་པར་མཇུག་འབྲས་ཁྲོད་ཀྱི་དམིགས་བྱ་གང་ཡིན་འཚོལ་ཨེ་ཐུབ་ལྟ་རྒྱུ་དེ་ཧ་ཅང་གི་གལ་ཆེན་རེད་འདོད། ཚང་མས་ཞིབ་ཏུ་བསམ་བློ་གཏོང་མྱོང་ན་གོང་དུ་གསར་འགོད་པའི་ལུང་འདྲེན་གནང་བའི་རྒྱལ་བ་རིན་པོ་ཆེ་ཡི་བཀའ་སློབ་དེ་ཟམ་གདོང་རིན་པོ་ཆེ་མཆོག་ས་དམ་མམ་མྱཱ་དཀར་ནག་གི་ལུང་བར(དེང་རྒྱ་ནག་གིས་ཡུན་ནན་ཞིང་ཆེན་ཟེར།)གསང་བའི་ལམ་ནས་ཕེབས་ཏེ་རྒྱ་ནག་དམར་ཤོག་གཞུང་གི་འཐབ་ཕྱོགས་གཅིག་གྱུར་ཁང་གི་འགན་འཛིན་ལ་ཐུག་འཕྲད་གནང་ཚུལ་ཞིག་ས་གྲགས་གནམ་གྲགས་ལ་སོང་རྗེས་ཀྱི་ངྷ་རམ་ས་ལའི་རྣམ་འགྱུར་སྟོན་སྟངས་གསར་པ་ཞིག་རེད།
ཞིབ་འཇུག་པ་ཞིག་གི་ངོས་ནས་བཤད་ན། རྣམ་འགྱུར་འདིར་ཕྱོགས་ཁ་ཤས་ནས་ལྟ་དགོས་པ་ཞིག་ཆགས་ཡོད། གཅིག སངས་རྒྱས་བསྟན་པ་སྟོབས་ཀྱིས་སྐྱོང་བའི་དུས་ཡུན་རྫོགས་ནས་བསྟན་པ་ཐབས་ཀྱིས་སྐྱོང་དགོས་པའི་དུས་རབས་ཤིག་གི་ནང་སླེབས་ཡོད། དེའང་ཟམ་གདོང་རིན་པོ་ཆེ་མཆོག་གིས་ཡོངས་གྲགས་སུ་གསུངས་མྱོང་བའི་སངས་རྒྱས་བསྟན་པ་གནས་པ་ཡིན་ན་བོད་མི་རིགས་མ་གནས་ཀྱང་ཆོག་ཅེས་པའི་དགོངས་པའང་འགྱུར་བ་དེ་ལྟ་བུ་ཞིག་གི་འོག་ནས་བྱུང་ཡོད་པར་ཐེ་ཚོམ་མེད་པ་ཅིག་རེད་ལ། རྩ་བའི་དམིགས་འདུན་ཡང་བསྟན་པའི་ལ་རྒྱ་ལ་ཐུག་ཡོད་ངེས།
གཉིས། རྒྱབ་ལྗོངས་དེ་ལྟ་བུ་ཞིག་གི་འོག་ཏུ་ལོ་ཤས་ཡར་སྔོན་ནས་ངྷ་རམ་ས་ལ་ནས་ཨ་མཆོག་རིན་པོ་ཆེ་མཆོག་བོད་ལ་ཕེབས་པའམ་མངགས་པ་གང་ཡིན་ཡང་དེང་སྐབས་བོད་ནང་གཞིས་ཆགས་ཏེ་དགོན་པར་འཛིན་སྐྱོང་གནང་བཞིན་ཡོད་ལ། ལྷ་རམས་དགེ་བཤེས་འཇམ་དཔལ་བློ་ཤེས་མཆོག་གིས་མཚོན་པའི་དགེ་བཤེས་ཁག་ཅིག་ཀྱང་བོད་ནང་དང་ཐ་ན་རྒྱ་ནང་དུའང་ཆོས་སྤེལ་དུ་ཕེབས་ཡོད། སྣང་ཚུལ་འདི་དག་ནི་རྒྱའི་གཏམ་དཔེ་ལྟར་བཤད་ན། “དམག་དཔུང་མ་སྒུལ་བའི་ཡར་སྔོན། ལྟོ་ཆས་དམག་ས་ལ་བཏང་ཡོད”ཟེར་བ་ལྟར་ཚོད་ལྟ་རང་བཞིན་གྱི་བྱེད་སྟངས་ཤིག་ལ་ལྟ་ཆོག་གི་རེད་འདོད།
གསུམ། ༧པཎ་ཆེན་སྐུ་ཕྲེང་བཅུ་བ་མཆོག་གི་ཡང་སྲིད་ཐད་རྩོད་རྙོག་བྱུང་སྟེ་ལོ་ངོ་ཉེར་གསུམ་རིང་དོན་ལ་པཎ་ཆེན་རིན་པོ་ཆེ་མེད་པའམ་མཛད་པ་འཕྲིན་ལས་འགུལ་མེད་སོར་གནས་ལྟ་བུ་ཆགས་ཡོད། དཔེར་ན། དེང་སྐབས་མི་ཚང་མས་རྒྱལ་བ་རིན་པོ་ཆེ་མཆོག་གིས་ངོས་འཛིན་གནང་བའི་སྤྲུལ་སྐུའི་སྐྱ་མིང་ལས་ཆོས་མིང་ཤེས་ཀྱི་མེད་པ་དང་། རྒྱ་ནག་དམར་ཤོག་གཞུང་གིས་ངོས་འཛིན་བྱས་པའི་སྤྲུལ་སྐུ་ལ་ངོས་ལེན་གནང་གི་མེད་པས། དོན་ལ༧པཎ་ཆེན་ལམ་ལུགས་ཀྱི་ནུས་པ་སྣུམ་ཟད་མར་མེ་ལྟར་ཉམས་ཉེན་ལ་ཐུག་ཡོད།
ངྷ་རམ་ས་ལས་སྣང་ཚུལ་ངོ་མ་འདི་དག་མཐོང་རྗེས་བསམ་ཞིབ་ནན་གྱིས་གནང་བཞིན་པ་ནི་རྒྱལ་བ་རིན་པོ་ཆེ་མཆོག་གི་མ་འོངས་པའི་ཡང་སྲིད་ལམ་ཁ་འདིར་ཞུགས་རུང་མིན་དེ་ཆགས་ཡོད། སྐུ་འཁོར་གྱི་བློ་འདོན་པ་གཙོ་བོ་དག་ཀྱང་ཟམ་གདོང་རིན་པོ་ཆེ་མཆོག་གིས་མཚོན་པའི་ཆོས་པ་རྐྱང་རྐྱང་ཡིན་པས། ཕལ་ཆེར་རྒྱལ་བ་རིན་པོ་ཆེ་མཆོག་གི་མ་འོངས་ཡང་སྲིད་དེ་བཞིན་སྤྲུལ་སྐུའམ་སྐུ་གསུང་ཐུགས་དུ་མར་མ་ཆགས་པའི་ལམ་ཁ་ཡག་ཤོས་ནི་སངས་རྒྱས་བསྟན་པ་འཛིན་སྐྱོང་སྤེལ་གསུམ་ཡོང་སླད་མཐའ་མའི་ཐག་གཅོད་དབང་ཆ་རྒྱ་དམར་གཞུང་ལ་ཐབས་ཀྱིས་སྤྲོད་ཀྱིན་པར་ཚོད་དཔག་བྱེད་ཆོག་པ་ཞིག་རེད།
ཆབ་སྲིད་གནས་སྟངས་ཀྱི་ཆ་ནས་ལྟ་སྐབས། མིག་སྔར་རྒྱལ་བ་རིན་པོ་ཆེ་མཆོག་གིས་རྣམ་འགྱུར་ག་འདྲ་ཡག་པོ་བསྟན་ནའང་ད་ལྟའི་ཆར་ཁོང་སྐུ་དངོས་ཕྱིར་ཕེབས་འཇུག་པའི་གོ་སྐབས་ཧ་ཅང་ཆུང་ཆུང་རེད། དཔེར་ན། ཕྱི་ལོགས་ནས་བོད་ནང་ཕེབས་མཁན་དག་གི་ཁ་པར་ནང་དུ་རྒྱལ་བ་རིན་པོ་ཆེ་ཡི་སྐུ་པར་ཉར་ཡོད་པ་ཡན་ཆད་འཇུས་ཚེ་གནམ་ཐང་ནས་ཐད་ཀར་ཕྱིར་སློག་གཏོང་གི་འདུག རྒྱ་ནག་དམར་ཤོག་གཞུང་གི་སྲིད་ཇུས་སམ་བྱེད་སྟངས་འདི་ཧ་ཅང་གི་གོ་བརྡ་གསལ་བོ་ཞིག་སྟེ། ཁོ་རང་ཚོས་དེང་གི་བར་རྒྱལ་བ་རིན་པོ་ཆེ་མཆོག་ནས་བསྟུན་ཤེས་གནང་བ་དེ་དག་ཉེས་པ་རེ་རེ་བཞིན་ངོས་ལེན་བྱེད་ཀྱིན་པ་ལྟ་བུར་ངོས་འཛིན་བྱེད་ཀྱི་ཡོད་པ་ལས་ཞི་འགྲིག་ཡོང་ཐབས་ཤིག་ལ་ལྟ་གི་མེད་པ་མཚོན་ཡོད། འདི་ཧ་གོ་དགོས་པའི་གནད་དོན་གལ་ཆེན་ཞིག་ཡིན།
ད་ལྟའི་ཆར་དུས་གནས་འདིར་འགྱུར་བ་ཅིག་ཨེ་ཡོང་ལ་སྒུག་རྒྱུ་ལས་ཐབས་གཞན་ལྷག་མེད་པར་འདོད། མ་འོངས་པར་སྟབས་ཡག་ན་རྒྱ་ནག་དམར་ཤོག་གཞུང་ལ་འགྱུར་བ་ཞིག་འགྲོ་སྲིད་པས། རྒྱལ་བ་རིན་པོ་ཆེ་མཆོག་གི་མ་འོངས་ཡང་སྲིད་ལ་དཀའ་ངལ་ཆེར་མི་འཕྲད་ཀྱང་སྲིད། ཡིན་ནའང་། རྒྱ་ནག་དམར་ཤོག་གཞུང་མུ་མཐུད་སོར་གནས་བྱུང་བ་ཡིན་ན་མ་འོངས་རྒྱལ་བའི་ཡང་སྲིད་ལ་དཀའ་ངལ་ཆེན་པོ་འཕྲད་ངེས་རེད། ཐ་ན་ཕྱི་ལོ༡༩༥༡ལོའི་ཡར་སྔོན་བོད་རྒྱལ་ཁབ་ཡིན་པ་དང་ཕྱི་ལོ༡༩༥༩ལོ་ནས་རྒྱ་དམར་གཞུང་གིས་གྲོས་མཐུན་དོན་ཚན་བཅུ་བདུན་ཟེར་བར་རྡོག་རོལ་གྱིས་བོད་གཞུང་ཕྱིར་བསྡུ་གནང་བར་བསྐྱར་ཞིབ་དགོས་ཞེས་ཚེ་ཡི་འཕེན་པ་རྫོགས་རག་བར་དུ་འབད་བརྩོན་གནང་མྱོང་བའི་བོད་ཀྱི་དམར་ཤོག་དཔོན་རིགས་མཐོ་ཤོས་འབའ་བ་ཕུན་དབང་རྒྱལ་མཆོག་གི་དགོས་འདུན་ལའང་བསྙོན་འབྱིན་བྱེད་དུ་འཇུག་སྲིད། དུས་བབ་ཀྱི་བཅར་འདྲི་སྔ་མ་ཞིག་གི་འཕྲོས་བཤད་ནང་ཕུན་དབང་སྐུ་གཤེགས་པའི་སྔ་རྗེས་སུ་ཞི་ཅིན་ཕིན་གཞུང་གི་རྣམ་འགྱུར་རོབ་ཙམ་བཤད་མྱོང་། ཐུགས་འདུན་ཡོད་རིགས་ནས་དེ་ལ་གཟིགས་རོགས།
དྲི་བ། ཉེ་སྔོན་རྒྱ་ནག་གཞུང་གིས་ཆེད་གཏོང་བྱས་པའི་བོད་རང་སྐྱོང་ལྗོངས་ཀྱི་སྐུ་ཚབ་ཡིན་ཟེར་བའི་ཚོགས་ཆུང་ཞིག་གིས་ཁ་ན་ཊ་གྲོས་ཚོགས་ཀྱི་ཉན་ཞིབ་སྐབས། ༧པཎ་ཆེན་ཆུང་སྲིད་རིན་པོ་ཆེ་སྤྱི་དམངས་དཀྱུས་མ་ཞིག་གི་ཐོག་ནས་སློབ་ཆེན་མཐར་ཕྱིན་ཡོད་སྐོར་བརྗོད་ཡོད་པ་དང་། ༧གོང་ས་མཆོག་ནས་ཀྱང་༧པན་ཆེན་ཆུང་སྲིད་རིན་པོ་ཆེ་སྐུ་འཚོ་བཞུགས་ཡིན་པའི་ཁུངས་ལྡན་གནས་ཚུལ་གསན་ཡོད་སྐོར་གསུངས་ཡོད་པ་རེད། མ་འོངས་པར་བོད་ཀྱི་གནས་སྟངས་ལ་བཟང་ཕྱོགས་ཀྱི་འགྱུར་བ་ཞིག་ཕྱིན་པ་ཡིན་ན། ཡང་སྲིད་རིན་པོ་ཆེ་མཆོག་སྐུ་གོང་མའི་ཁྲི་ལ་བཞུགས་ཐུབ་བམ་ཡང་ན་གནས་སྟངས་གཞན་ཞིག་ཆགས་ཀྱི་ཡོད་དམ།
ལན། ཕྲན་ནས་ཕྱི་ལོ་ ༢༠༡༥ ལོའི་ཟླ་ ༨ ནང་ཧོང་ཀོང་དུ་རྟེན་གཞི་བྱས་པའི་རྒྱ་ཡིག་གི་ཟླ་དེབ་གྲགས་ཆེན >སྟེང་དུ་རྩོམ་ཡིག་ཐུང་ངུ་ཞིག་སྤེལ་མྱོང་། རྩོམ་ཡིག་དེའི་ཁ་བྱང་ལ“༧པཎ་ཆེན་རྫུན་མའི་ལས་འགན་དང་གོ་སྐབས”ཞེས་པ་དེ་ཡིན། ནང་དོན་ཁག་གཉིས་སུ་དབྱེ་ནས་བཀོད་ཡོད་ཅིང་། གཙོ་བོ“སློབ་དཔོན་ཆེན་མོ་༧པཎ་ཆེན་སྐུ་ཕྲེང་བཅུ་བ་མཆོག་གི་དགོངས་བཞེད་མངོན་འགྱུར་ལ་བསྐུལ་འདེད”དང“བོད་ཀྱི་བཙུན་པ་རྒྱལ་མཚན་ནོར་བུའི་གོ་སྐབས”གཉིས་ཡིན། ལས་རྒྱུ་འབྲས་ཀྱི་སྐད་ཆ་ཞིག་བཤད་ན། རྒྱ་ནག་དམར་ཤོག་གཞུང་གིས་ངོས་འཛིན་བྱས་པའི་པཎ་ཆེན་སྤྲུལ་སྐུ་ཁོང་སྐུ་སྒེར་ལ་ཉེས་པ་སྤུ་ཙམ་མེད་པར་མ་ཟད། ལས་དབང་གི་རྩེད་ཆས་སུ་གྱུར་བར་ངོས་འཛིན་བྱས་ཆོག དེ་བས། རྩོམ་ཡིག་ནང་གི་དོན་ཚན་དང་པོར༧ཀུན་གཟིགས་པཎ་ཆེན་སྐུ་ཕྲེང་བཅུ་བ་མཆོག་གི་གསོལ་ཅོག་སྟེང་ལྷག་པའི་འཛད་འཆར་སྤྱི་དང་སྒོས་སུ་དུས་རབས་ཉི་ཤུ་བའི་ལོ་རབས་བརྒྱད་ཅུའི་ནང་རྒྱ་ནག་དམར་ཤོག་མི་དམངས་འཐུས་མི་ཚོགས་ཆེན་གྱི་ཚན་ཆུང་གྲོས་མོལ་སྟེང་དུ་ཡོངས་གྲགས་སུ་བཏོན་པའི“བོད་ཁུལ་རང་སྐྱོང”ནི་ཁྲིམས་མཐུན་ལུགས་མཐུན་ཞིག་ཡིན་པའི་དགོས་འདུན་གྱི་རྒྱབ་ལྗོངས་དང་བཅས་པར་གསལ་འདེབས་བྱས་ཡོད། གཉིས་པའི་ནང་དུ༧པཎ་ཆེན་སྐུ་ཕྲེང་བཅུ་གཅིག་པ་མཆོག་བཟང་བཙོན་ལས་སྐྱོབ་པའི་ནུས་པ་བོད་མིའི་ཁྲོད་དུ་བཙུན་པ་རྒྱལ་མཚན་ནོར་བུ་མཆོག་ལས་ལྷག་ཅིག་མེད་པས། དོན་དག་དེ་ལེགས་འགྲུབ་བྱུང་བ་ཡིན་ན་ཁོང་ལ་བོད་དང་རྒྱལ་སྤྱི་གཉིས་ནས་བརྩི་བཀུར་བླ་ན་མེད་པ་ཐོབ་ཀྱི་ཡིན་པར་མ་ཟད། མཚན་སྙན༧པཎ་ཆེན་སྐུ་ཕྲེང་བཅུ་གཅིག་པ་ལས་ཆེས་ཆེར་བརྒལ་ངེས་ཡིན་པས། ཐབས་ལམ་འདི་བེད་སྤྱོད་གཏོང་རིན་ཡོད་པ་དང་ཆེས་བཟང་བོའི་མཐའ་མའི་འབབ་སའང་ཡིན་སྲིད་ཅེས་བྲིས་ཡོད།
རྩོམ་ཡིག་དེ་རྒྱ་ཡིག་ནང་སྤེལ་ནས་ཕལ་ཆེར་ལོ་གསུམ་འགོར་འདུག་ནའང་། དེང་ཕྱིན་རྒྱ་ནག་དམར་ཤོག་གཞུང་ལ་འགྱུར་བ་ཞིག་ཕྱིན་ན་མ་གཏོགས་ཕྲན་གྱི་བློ་ངོར་ད་དུང༧པཎ་ཆེན་སྐུ་ཕྲེང་བཅུ་གཅིག་པའི་མ་འོངས་ལས་དབང་ལ་ཕན་ཐོགས་མཁན༧པཎ་ཆེན་ཁྲི་ཚབ་ཁོང་ལས་ལྷག་ཅིག་མཐོང་གི་མི་འདུག མི་ཚོས་ཕྲན་གྱི་བསམ་ཚུལ་འདིའང་རྒྱན་པོ་འགྱེད་ཆུང་ཆུང་ཞིག་རེད་ཟེར་སྲིད་མོད། དེང་སྐབས་ངྷ་རམ་ས་ལས་འཛུགས་ཀྱིན་པའི་རྒྱན་པོ་འགྱེད་ལྟ་བུའི་ཆོས་ལས་ཡུལ་དང་རིགས་མི་གཙོ་བའི་བྱ་བཏང་གི་ས་ཆོད་དང་སྤོབས་པས་འདང་ཡོད་པ་མ་རེད་ཞུ་རྒྱུ་ཡིན།
ཟླ་དེབ་གྲགས་ཆེན >སྟེང་དུ་བཀོད་པའི་རྩོམ་ཡིག་དང་དུས་དེབ་ཀྱི་ཟུར་ངོས།
དྲི་བ། རྒྱ་ནག་གཞུང་གིས་བོད་ཀྱི་བླ་སྤྲུལ་དགེ་བཤེས་རྣམས་ཆབ་སྲིད་ལག་ཆར་བེད་སྤྱོད་བྱས་པའི་ལོ་རྒྱུས་རྒྱུན་ཆད་མེད་པ་དང་། དེ་ཡིས་རྒྱ་ནག་དམར་ཤོག་ཚོགས་པའི་དམིགས་ཡུལ་ག་ཚོད་ཅིག་འགྲུབ་ཐུབ་ཀྱི་ཡོད་པ་རེད།
ལན། དེང་སྐབས་རྒྱ་ནག་དམར་ཤོག་གཞུང་གིས་བོད་ལ་ཁྱོན་ཡོངས་ནས་དབང་བསྒྱུར་བྱེད་ཀྱིན་པས། བླ་སྤྲུལ་དང་མཁན་པོ། དགེ་བཤེས་སུ་ཞིག་ཡིན་ནའང་ཆབ་སྲིད་ཀྱི་ལག་ཆའི་རིན་ཐང་ཆེར་ཡོད་པ་མ་རེད། རྒྱུ་མཚན་ནི་བོད་མི་དམངས་ཀྱི་གོ་རྟོགས་གཉའ་གནོན་གྱི་འོག་ཏུ་སད་ཟིན་ཡོད་པས། བླ་སྤྲུལ་གང་རུང་ཞིག་གིས་རྒྱ་ནག་དམར་ཤོག་གཞུང་ཡག་པོ་ཡོད་པ་རེད་ཅེས་མང་ཚོགས་ཁྲོད་ལབ་པའི་དབང་དུ་བཏང་ནའང་། ངོ་བལྟས་ནས་གུས་ཚུལ་སྟོན་མཁན་ཡོང་སྲིད་མོད། ཁ་ཕར་ལ་འཁོར་རྗེས་ཁོང་དགོད་བྱེད་ངེས་ཡིན། ཕྱོགས་འདི་ཧ་ཅང་གི་གསལ་བོ་རེད།
ཕྱོགས་གཞན་གཅིག་ནས་བླ་སྤྲུལ་བཀོལ་ནས་ཆོས་ལུགས་ཕན་ཚུན་དང་གྲུབ་མཐའ་ཕན་ཚུན་བར་ནང་ཟིང་སློང་མི་སྲིད་པ་མིན། དཔེར་ན། རྒྱ་ནག་དམར་ཤོག་གཞུང་འདི་མིའི་ཚོར་བ་བེད་སྤྱོད་གཏོང་བར་ཤིན་ཏུ་མཁས་པས། དངུལ་དངོས་དང་ངོ་བསྟོད་ཀྱིས་བསླུས་ཏེ་བླ་སྤྲུལ་ཚོའི་ཞལ་ནས་བོད་བརྒྱུད་སངས་རྒྱས་ཆོས་ལུགས་གཅིག་པུ་ལས་ཆོས་ལུགས་གཞན་དག་གཟུགས་བརྙན་ཡིན་ཟེར་བ་འདྲ་བོ། ཡང་ན། གྲུབ་མཐའ་ག་གེ་མོ་ལས་གཞན་དག་ཉི་ཚེ་བ་ཡིན་ཟེར་བ་འདྲ་བོ་ཐོན་དུ་འཇུག་སྲིད། གལ་སྲིད་དེ་ལྟར་ལབ་པ་ཡིན་ན་མཇུག་འབྲས་ཅི་ཡོང་བླ་སྤྲུལ་ནང་ཁུལ་ནས་ཕན་ཚུན་བར་གོ་བརྡ་སྤྲོད་རེས་བྱེད་པའི་དུས་ལ་བབབ་ཡོད། མང་ཚོགས་དཀྱུས་མ་ཕྲན་ལྟ་བུ་ཚོས་སྙན་བསྐུལ་མང་བོ་ཕུལ་བའི་དབང་དུ་བཏང་ན་ཡང་ཉན་མཁན་རག་མི་སྲིད། རྒྱུ་མཚན་ནི་བླ་སྤྲུལ་ཁག་ཅིག་གི་སེམས་ནང་དུ“ཐམས་ཅད་མཁྱེན་པ”ཟེར་བའི་མཚན་གནས་དེར་གནོད་མི་ཡོང་ངམ་སྙམ་པའི་དངངས་སྐྲག་ཅིག་ཡོད་པར་ཐུག་ཡོད། འདི་སྐད་ཆ་དྲང་མོ་ཡིན། དགག་པ་རྒྱག་གི་མེད།
མ་གཞི་སེར་མོ་བའི་སྡེ་ནས་ལོ་ངོ་སྟོང་ཕྲག་ལྷག་གི་རིང“བདག་མེད”ཀྱི་ལྟ་གྲུབ་ཅིག་རིགས་ལམ་ལ་བརྟེན་ཏེ་བརྒྱུད་འཛིན་གནང་ནས་ཡོང་ཡོད་པས། སྐབས་འདི་འདྲར“བདག་འཛིན”གྱི་དབང་དུ་སོང་བ་ཡིན་ན་ཤེས་ཡོན་གཉིས་ལྡན་གྱི་ཕྱི་མི་དད་ལྡན་པ་ཁྲི་ཕྲག་མང་བོ“བོད་བརྒྱུད་སངས་རྒྱས་ཆོས་ལུགས”ལ་སློབ་གཉེར་བྱས་ཀྱང་དོན་སྙིང་མི་འདུག་ཅེས་པའི་གོ་ལོག་འོག་ཚུད་དེ་ཁ་གྱེས་མི་སྲིད་པའང་མིན། སྐབས་དེ་འདྲ་ཞིག་ལ་འཕྲད་པ་ཡིན་ན་བཤད་ཚུལ་ཞིག་ཏུ“རི་བོང་ཡང་ཤོར། སྡོམ་པའང་ཤོར”ཟེར་བའི་དཔེ་དེ་ཆགས་ཡོད་སྟབས། དད་ལྡན་མང་ཚོགས་ལག་པའི་ནང་གི་དཀར་ཡོལ་སྐྱོར་སྟངས་ལྟར་མི་བྱེད་པའི་བླ་སྤྲུལ་བློ་ཁོག་ཅན་ཡང་ཕལ་ཆེར་ཡོད་ཀྱི་མ་རེད་འདོད། ཡིན་ནའང་། དེང་སྐབས“རྒྱ་བླ” དང“ཕྱི་བླ”ཞེས་ཕྱི་ནང་གི་བླ་སྤྲུལ་ཚོར་དབྱེ་འབྱེད་བྱེད་སྟངས་འདི་བླ་སྤྲུལ་ཕན་ཚུན་བར་ཕྲག་དོག་གིས་བཟོ་བཞིན་ཡོད་ན་འདྲ། ཡང་ན། རྒྱ་ནག་དམར་ཤོག་གཞུང་གི་ཇུས་འགོད་འོག་བྱུང་གིན་པ་གང་ཡིན་ཡང་བོད་པ་ནང་ཁུལ་གཏོར་བྱེད་ཀྱི་བྱ་སྤྱོད་ཚབས་ཆེན་ཞིག་རེད། དོན་དག་འདི་ལ་བོད་ཕྱི་ནང་གཉིས་ནས་དོ་སྣང་ཤུགས་ཆེན་བྱེད་དགོས་པར་འདོད།
དྲི་བ། དུས་རབས་ཉེར་གཅིག་པའི་མགོ་སྟོད་འདིར་བོད་ཀྱི་སྤྲུལ་སྐུའི་ལམ་ལུགས་སྔར་བཞིན་རྒྱུན་སྐྱོང་བྱས་ཏེ་གྲངས་འབོར་ཆེན་པོ་ཆགས་ཡོད་ཀྱང་། སྤྱི་ཚོགས་ཁྱོན་ཡོངས་ནས་མཐོང་དང་ཆ་འཇོག་སོགས་ཉམས་རྒུད་དུ་འགྲོ་བཞིན་པའི་རྣམ་པ་ཞིག་ཕྱོགས་གང་ཐད་ནས་མངོན་ཡོང་གི་ཡོད་པའི་སྐབས་འདིར། བོད་ཀྱི་སྤྲུལ་སྐུའི་ལམ་ལུགས་ལ་དུས་ཀྱི་དགོས་མཁོ་དང་འཚམ་པའི་བསྒྱུར་བཅོས་ཤིག་དགོས་པ་མཐོང་གི་འདུག་གམ།
ལན། ཕྲན་གྱིས་ནམ་རྒྱུན་སྐད་ཆ་གཅིག་བཤད་ཀྱིན་ཡོད། དོན་དག་འདི་དེང་རབས་བླ་སྤྲུལ་གཅིག་པུའི་སྐྱོན་ཆ་མ་རེད་ལ། མང་ཚོགས་ལ་དེ་ལས་ཀྱང་གཞོལ་དུ་མེད་པའི་འགན་ཆེན་པོ་ཡོད་པ་རེད། རྒྱུ་མཚན་ནི་རྒྱུ་དངོས་ཁ་མེད་སྣ་མེད་ཕུལ་ནས་བླ་སྤྲུལ་ཚོ་དགུང་ལོ་ཆུང་ཆུང་བསམ་མེད་ཡིན་དུས་ནས་སྐྱག་ལངས་ལ་གཏོང་མཁན་ངོ་མ་མང་ཚོགས་རེད། མང་ཚོགས་ཀྱང་དད་དྲགས་ནས་དེ་ལྟར་གནང་བ་ཡིན་མིན་བཤད་ཁག་པོ་རེད་དེ་དོན་ལ་སངས་རྒྱས་ཆོས་ལུགས་ཀྱི་དགོངས་དོན་དངོས་སམ། བླ་སྤྲུལ་འདུ་བའི་དགེ་འདུན་པའི་སྡེ་འདི་དགེ་བའི་ལམ་སྟོན་མཁན་ཡིན་པ་ལས་སྡིག་པ་ཕྱག་གིས་ཕྱིས་ནས་སྐྱོབ་མཁན་མ་ཡིན་པར་གོ་བ་ལོན་ཡོད་པ་མ་རེད། ས་ཁུལ་མང་བོའི་བླ་སྤྲུལ་མང་ཆེ་བས་ཀྱང་དཀོར་བཞེས་ཤེས་པ་ལས་ཐབས་སྟོན་ནུས་པའི་སློབ་གཉེར་གནང་ཐུབ་མི་འདུག་འདོད།
གལ་ཏེ་སྣང་ཚུལ་འདིར་བསྒྱུར་བཅོས་གཏོང་དགོས་ན་སྤྲུལ་སྐུའི་ལམ་ལུགས་གཅིག་པུ་མ་ཡིན་པར་ཁྱོན་ཡོངས་སམ་མང་ཚོགས་ཁྲོད་ཆོས་ཀྱི་གོ་རྟོགས་སྤེལ་དགོས་ཀྱི་རེད་འདོད། དཔེར་ན། ག་ལེར་བླ་སྤྲུལ་ཡོངས་རྫོགས་དགེ་བཤེས་ཀྱི་རིམ་པར་སླེབས་པ་དང་མང་ཚོགས་ཡོངས་ལ་ཆོས་ཀྱི་གོ་རྟོགས་ཡོད་མཁན་དུ་གྱུར་རྗེས་གཉིས་ཕན་ངོ་མ་ཞིག་ཡོང་ཐུབ་ངེས། ཡིན་ནའང་། དེང་སྐབས་མང་ཚོགས་ཁྲོད་དར་བཞིན་པའི་བསྡུས་གྲྭ་རྩོད་ཀྱིན་པ་གཅིག་པུས་ཆོས་ལ་གོ་བ་ཡོང་མི་ཐུབ་ལ། ངེས་པར་དུ་ཕྱི་རྒྱལ་གྱི་སྐད་ཡིག་ནང་ཆོས་ཁྲིད་ཀྱིན་པ་ལྟར་གོ་སླ་བའི་ལམ་ནས་མང་ཚོགས་ལ་འགྲེལ་བཤད་རྒྱག་དགོས། དེ་བཞིན་དུ་གོང་ནས་དྲིས་ལན་ཞིག་ཏུ་ཞུས་ཟིན་པ་ལྟར། བླ་སྤྲུལ་ཡོངས་ཀྱིས་མ་འོངས་པར་འཛམ་གླིང་སྟེང་གི་སྤྱི་ཚོགས་འདྲ་མིན་ལ་ཁ་གཏད་དགོས་པས། བསམ་བློར་སློབ་སྟོན་གྱི་ལས་འགན་ཧ་ཅང་གི་ལྕི་མོ་ཡོད་པ་རེད། ཡིན་ནའང་། བོད་ཀྱི་གཏམ་དཔེར། “ཤྭ་ཤོད་ལ་འཕབ་པའི་ཁྱི་དགོས། ཁྱི་ལམ་ལ་འཇུག་པའི་མི་དགོས”ཞེས་རྔོན་ལས་ཉམས་མྱོང་སྟེང་གི་ལེགས་འགྲུབ་ཡོང་མིན་གྱི་འབབ་ས་གཙོ་བོ་ནི་རྔོན་ཁྱི་ལ་སྦྱོང་བརྡར་ཡག་པོ་སྤྲོད་ཐུབ་ཡོད་མེད་དེ་ཡིན་པ་ལྟར་བསྒྱུར་བཅོས་འདི་འདྲ་ཞིག་འགན་ལ་ལེན་མཁན་དང་དེ་ལ་གཞོགས་འདེགས་བྱེད་མཁན་མ་བྱུང་ཚེ་བླ་དམངས་གཉིས་ཀྱི་གོ་རྟོགས་སད་དུ་འཇུག་ཧ་ཅང་གི་དཀའ་མོ་ཆགས་ཡོད།
དེང་གི་སྤྱི་ཚོགས་ཀྱི་ཆ་ནས་བླ་སྤྲུལ་དང་མང་ཚོགས་ཀྱི་བར་ཐག་གོང་དུ་གསར་འགོད་པས་གསུངས་པ་ལྟར་ཇེ་རིང་ནས་ཇེ་རིང་ལ་སོང་བ་ཡིན་ན། ནམ་ཞིག་དེང་སྐབས་བོད་ནང་གི་ཡུལ་ལུང་ཁག་ཅིག་ཏུ་དགེ་རྒན་སློབ་ཁྲིད་ཡག་པོ་མི་བྱེད་མཁན་ཁག་ཅིག་གི་ཉེར་ལེན་ལ་བརྟེན་ནས་གཞི་རིམ་དགེ་རྒན་ཚོར་མཐོང་ཆུང་བྱེད་ཀྱིན་ཡོད། དཔེར་ན། “མི་དེ་ལས་བྱེད་ཅིག་མ་རེད། དགེ་རྒན་ཞིག་རེད”ཟེར་བ་རེད་ཅེས་པའི་དགོད་གཏམ་ཞིག་ཡོད་པའི་རྗེས་སུ་བླ་སྤྲུལ་ཚོ་འགྲོ་མི་སྲིད་པའང་མིན། འོ་ན། ཇི་ལྟར་བྱེད་འོས་སམ་ཟེར་ན། “དབང་རྟུལ་དད་པའི་རྗེས་འབྲངས། དབང་རྣོན་རིགས་པའི་རྗེས་འབྲངས”ཟེར་བ་ལྟར་རང་ཉིད་རང་གི་མགོན་ཡིན་སྟབས་བླ་སྤྲུལ་ལམ་ལུགས་ལ་བཅོས་བསྒྱུར་བྱེད་མཁན་ཡང་བླ་སྤྲུལ་ལྷན་རྒྱས་ལས་གཞན་སུ་དང་གང་གིས་ཀྱང་བསྒུལ་མི་ཐུབ། ཐ་ན་མའོ་ཙེ་ཏུང་གིས་ཀྱང་བླ་སྤྲུལ་མེད་པར་བཏང་བར་ལམ་འགྲོ་བྱུང་ཐུབ་ཡོད་པ་མ་རེད། དེ་ལྟར་ལྟ་སྐབས། བླ་སྤྲུལ་ལམ་ལུགས་ཀྱི་བསྒྱུར་བཅོས་དུས་སུ་བབས་ཡོད་མེད་ཟེར་བའང་བླ་སྤྲུལ་ལྷན་རྒྱས་ཀྱི་མིག་རྒྱང་ག་ཚད་ཅིག་ལ་སླེབས་ཡོད་མེད་དང་རང་ལས་གཞན་གཅེས་ཀྱི་བྱམས་སེམས་རིམ་པ་གང་ཞིག་ལ་སླེབས་ཡོད་མེད་ཀྱིས་ཐག་གཅོད་བྱེད་ངེས་ཡིན།
གསར་འགོད་པ། སངས་རྒྱས་དཀོན་མཆོག


text:
ཀླུ་སྐལ་རྒྱམ།
2014-8-31--ཉིན་ནས་བཟུང་མཉམ་མེད་རི་བོ་དགེ་ལྡན་པའི་གདན་ས་སྤྱིའི་རྒྱུགས་སྤྲོད་དངོས་སུ་མགོ་བཙུགས་བྱས་སོང་། ཉིན་མ་འདི་ཚོ་ནི་རྒྱུགས་སྤྲོད་པ་རྣམས་ཀྱིས་ཉིན་མོའི་ཟས་ཀྱི་བྲོ་བ་མི་ཚོར་ཞིང་། མཚན་མོར་གཉིད་ཀྱི་དུངས་ཀ་ཡོངས་སུ་བྲལ་བའི་དུས་སྐབས་ཧ་ཅང་གི་ཛ་དྲག་པོ་ཞིག་རེད། དེ་ཡང་ལོས་ཡིན་ཏེ་རྒྱུགས་སྤྲོད་སྣ་གཅིག་གི་གཞུང་ཚན་ལའང་ཧ་ལམ་པོ་ཏི་གཅིག་རེ་ཡོད་པས། སང་ཉིན་ཁྱོད་ཀྱིས་རྒྱུགས་སྤྲོད་གང་ཞིག་གཏོང་བ་དེར་དེ་རིང་ཁྱོད་ཀྱིས་སྔོན་ཆད་བལྟས་ཟིན་པ་རྣམས་ལ་དྲན་གསོ་དང་ཕྱོགས་བསྡོམས་ཤིག་བྱེད་དགོས་ལ། དེ་ལ་དགོས་པ་ནི་ཁུ་སིམ་སིམ་གྱི་ཆུ་ཚོད་ཁོ་ན་རེད།
གསེར་ཕྲེང་ལྟ་བུའི་གཞུང་ཆེན་པོ་ཞིག་ལ་ཉིན་རེ་གཉིས་ནང་ངེས་ཆ་གཏོང་རྒྱུ་ཧ་ཅང་དཀའ་ནའང་། ལོ་གཅིག་གི་གྲྭ་སྒྲིག་དང་སྦྱོང་བརྡར་ལས་ས་བཅད་རེ་རེའི་མགོར་སླེབས་དུས་ས་ཁོངས་དེའི་བརྗོད་དོན་རྣམས་ཧ་ལམ་སེམས་སུ་འཆར་ཐུབ་པ་ལྟ་བུ་ཡིན། དེའི་ཕྱིར་རྒྱུགས་སྤྲོད་འདིར་ཞུགས་པའི་མི་ཞིག་ཡིན་ན་ལོ་གཅིག་གི་རིང་དུ་ཁྱོད་ལ་སོས་དལ་དལ་གྱི་རྣམ་གཡེང་གི་ཆུ་ཚོད་རིང་བོ་ཞིག་མེད་ཅེས་བཤད་ཆོག དེ་ལྟར་ལོ་གཅིག་གི་རིང་ཉིན་མཚན་ཁོར་མོ་ཡུག་ཏུ་ནངས་སྔ་ལངས་དང་དགོང་ཕྱི་ཉལ་བྱས་ཏེ་དཀའ་སྡུག་བསྟེན་དྲག་པ་དང་། མཚན་རེར་ཆུ་ཚོད་བཞིའམ་ལྔ་ཙམ་ལས་གཉིད་མ་ཁུག་པའི་དབང་གིས་ལུས་ལ་ན་ཚ་འདྲ་མིན་བྱུང་སྟེ་རྒྱུགས་སྤྲོད་ཕྱིར་འཐེན་བྱེད་མཁན་ཡང་ལོ་རེར་སུམ་ཅུ་ནས་བཞི་བཅུ་ཙམ་ལོ་རྟག་པར་འབྱུང་གི་ཡོད་ལ། གདན་སའི་ཁྲོད་འདི་ནི་ཧ་ཅང་གི་རྒྱུན་ལྡན་ཞིག་ཏུའང་གྱུར་ཡོད།
གདན་ས་སོ་སོར་ལོ་ངོ་བཅུ་བདུན་རིང་སོ་སོའི་ཡིག་ཆའི་སློབ་ཚན་གཙོ་བོར་བྱས་ཏེ་སྦྱངས་པ་རྣམས་ཀྱིས་ལྡེ་མིག་བྱས་ཏེ། སྐབས་འདིར་ནི་རྗེ་ཙོང་ཁ་བ་ཡབ་སྲས་དང་དཔལ་ནལེནྡྲའི་པཎ་གྲུབ་དག་གི་གསུང་ལ་ཁུངས་གཏུགས་ཏེ་གཞུང་པོ་ཏི་ལྔའི་རྩ་བ་ལ་རྒྱ་བོད་ཀྱི་འགྲེལ་བ་འགྲེལ་བཤད་མི་འདྲ་བ་དུ་མའི་སྟེང་ནས་ལོ་དྲུག་གི་རིང་དུ་བསྐོར་བ་ཐེངས་གསུམ་བྱེད་དགོས་པ་ཡིན། གྲྭ་སའི་དཔེ་ཁྲིད་ཀྱི་ཞལ་རྒྱུན་དུ་འགྲེལ་བ་རྩ་བའི་སྟེང་དུ་བླངས། རྩ་བ་བློ་ཐོག་ཏུ་བླངས། ཞེས་གསུངས་པ་ལྟར་རྩ་བ་གང་ཞིག་ཡིད་སྐྱོར་བྱེད་དུས་དེའི་འགྲེལ་བ་འགྲེལ་རྣམས་ཀྱིས་བཤད་སྲོལ་མི་འདྲ་བ་རྣམས་རྩ་བ་རང་གི་སྟེང་ནས་མ་འདྲེས་པར་དྲན་གསོ་ཐུབ་པ་ཞིག་དགོས་ལ། ནང་བསྟན་སློབ་སྦྱོང་གི་རིམ་པ་འདི་རིག་གནས་གཞན་གྱི་སློབ་སྦྱོང་གི་རིམ་པ་དང་མི་འདྲ་བ་ནི། ཤེས་པ་ཙམ་གྱིས་མི་ཆོག་པར་ཐོས་བསམ་སྒོམ་གསུམ་གྱི་བསླབ་པའི་རིམ་པ་རིམ་གྱིས་བརྒྱུད་དགོས་པ་འདི་ཡིན་ལ། དགེ་ལུགས་རྒྱུགས་སྤྲོད་ཀྱི་གོ་རིམ་འདིས་ནི་ཁྱེད་རང་རིམ་པ་དེ་ལས་ཁྲིད་ཀྱིན་ཡོད།
དེ་ཡང་བཀའ་རམས་འཛིན་གྲྭ་གཉིས་དང་སློབ་དཔོན་འཛིན་གྲྭ་གཉིས། ལྷ་རམས་འཛིན་གྲྭ་གཉིས་བཅས་ལ་གདན་ས་གསུམ་དང་སྟག་ཚ་རྭ་སྟོད་པ་བཀྲ་ཤིས་ལྷུན་པོ་བཅས་ཀྱི་རྒྱུགས་སྤྲོད་བྱེད་པོ་དགེ་འདུན་པ་དྲུག་བརྒྱ་ལྷག་ཅིག་ཡོད་ལ། རང་ལ་རྒྱུགས་སྤྲོད་ཀྱི་ཆ་རྐྱེན་ཚང་ན་ངེས་པར་དུ་དགེ་ལུགས་པའི་ཁྲོད་ནས་ཡིན་མི་དགོས་ལ། ཐ་ན་དགེ་འདུན་པ་ཡང་ཡིན་མི་དགོས་པར་ཆོས་བརྒྱུད་དང་སྐྱ་སེར་ལ་དབྱེ་བ་མེད་པར་སུ་ཡིན་ཡང་ཞུགས་ཆོག་པ་ཞིག་ཡིན། དེ་ཡང་བཀའ་རམས་འཛིན་གྲྭ་གཉིས་ལ་ཕར་ཕྱིན་ལ་ཟུར་བཀོད་དང་བཅས་པས་གཉིས་སུ་ཕྱེ་བས་བཀའ་པོད་ལྔ་དང་། རིག་གནས། ཆོས་འབྱུང་། ལོ་རྒྱུས་བཅས་ཀྱི་འབྲི་རྒྱུགས་སྣ་དགུ་དང་། རྩོད་རྒྱུགས་སྣ་ལྔ་བཅས་བསྡོམས་པས་ལོ་རེར་རྒྱུགས་སྤྲོད་སྣ་ཁ་བཅུ་བཞི་དང་། སློབ་དཔོན་འཛིན་གྲྭ་གཉིས་ལ་རིག་གནས་ཀྱི་སྐོར་མེད་པས་འབྲི་རྒྱུགས་དྲུག་དང་རྩོད་རྒྱུགས་ལྔ་བཅས་རྒྱུགས་སྤྲོད་སྣ་བཅུ་གཅིག་དང་། ལྷ་རམས་འཛིན་གྲྭ་གཉིས་ལ་འབྲི་རྒྱུགས་མེད་པས་རྩོད་རྒྱུགས་སྣ་ཁ་ལྔ་རེ་བཅས་ཡིན་ལ། འཛིན་གྲྭ་རེའི་ལོ་དང་བོར་པོད་ལྔའི་སྟོད་ཆ་དང་ལོ་གཉིས་པར་སྨད་ཆ། དེ་ཡང་གཞུང་སོ་སོ་སྟེ་བཀའ་རམས་སྐབས་སུ་ཕར་ཕྱིན་ལྟ་བུར་མཚོན་ན་རྣམ་བཤད་སྙིང་བོ་རྒྱན་དང་། སློབ་དཔོན་སྐབས་སུ་གསེར་ཕྲེང་སྟོོད་སྨད་བྱས་ཏེ་སློབ་ཚན་དུ་བསྒོས་ཡོད། ལྷ་རམས་གཉིས་ལ་ནི་སྔར་གྱི་གཞུང་ཆ་ཚང་ལས་ཁྱབ་མགོ་ཡོང་བས་སྟོད་སྨད་ཙམ་ལས་གཞུང་ངེས་བཟུང་དམིགས་བསལ་མེད། འཛིན་གྲྭ་གང་ཡིན་ཡང་རྟགས་གསལ་རང་མོས་ཀྱིས་གཏོང་ཆོག་པ་མིན་པར་རྒྱུགས་ཞིབ་པའི་མདུན་དུ་ཤོག་དྲིལ་བྱས་ཏེ་ཁྱབ་མགོ་རྣམས་བཞག་ཡོད་ལ། དེ་ལས་གཅིག་བླངས་ཏེ་ཤོག་དྲིལ་དེར་གདེམས་གསེས་བྱེད་ཆོག་པའི་རྟགས་གསལ་གྱི་མགོ་གསུམ་ཡོད་པ་ལས་གཅིག་ལ་བགྲོ་གླེང་བྱེད་དགོས། ཁྱབ་མགོ་རང་གི་ལག་ཏུ་བླངས་པ་ནས་ཁྱོད་ལ་སྐར་མ་ལྔའི་རིང་བསམ་བློ་གཏོང་བའི་གོ་སྐབས་ཡོད། དུས་ཡུན་བཀའ་རམས་དང་སློབ་དཔོན་གཉིས་སྐར་མ་བཅོ་ལྔ་དང་ལྷ་རམས་ཆུ་ཚོད་ཕྱེད་ཀའི་རིང་ཡིན། དེ་ཡང་རང་གིས་མགོ་འཛུགས་ས་དེ་ལས་མ་བཏང་བར་རྟགས་གསལ་གཞན་ལ་འཕྲོས་ན་རྒྱུགས་ཞིབ་པས་འགོག་ངེས་ལ་བརྒྱ་ཆའི་སྐར་མ་ཡང་གཅོག་ངེས་པ་ཡིན།
མ་གཞི་རྒྱུགས་སྤྲོད་འདིར་ཞུགས་པའི་མི་རྣམས་ནི་གདན་ས་སོར་ཤེས་ཡོན་དང་ཀུན་སྤྱོད་ཀྱི་སློབ་སྦྱོང་སྔོན་དུ་སོང་བ་ཤ་སྟག་ཡིན་པས་སྒྲིག་འགལ་གྱི་རིགས་ནི་ཧ་ལམ་མི་སྲིད་པ་ལྟ་བུ་ཞིག་ཡིན་ལ། འབྲི་རྒྱུགས་ཀྱི་སྐབས་སུ་འདུ་ཁང་དུ་རྒྱུགས་སྤྲོད་པས་བཀང་ཡོད་ནའང་ཤོག་བུའི་ཧྲོག་སྒྲ་ཙམ་ལས་ཕྱི་ལོགས་ནས་ཉན་ན་ཧ་ལམ་འདུ་ཁང་དུ་མི་ཞིག་ཨེ་ཡོད་དམ་སྙམ་པའི་ཐེ་ཚོམ་སྐྱེ་སྲིད། དེ་ལྟར་རྒྱུགས་སྤྲོད་ཡོངས་སུ་རྫོགས་ཏེ་ཟླ་གཅིག་དང་ཕྱེད་ཀའི་རྗེས་སུ་དུས་མཚུངས་སུ་རྒྱུགས་སྤྲོད་ཀྱི་གྲུབ་འབྲས་རྣམས་གདན་ས་སོ་སོར་གསལ་བསྒྲགས་བྱེད་ངེས་རེད་ལ།དགེ་ལུགས་པའི་དྲ་རྒྱའི་སྟེང་དུའང་ཐོན་ཡོང་།
བཀའ་རམས་ལས་ཁྱོད་རང་གཞུང་ཚན་གང་རུང་གཅིག་ལ་སྐར་མ་ཕྱེད་ཀས་རྒྱུགས་ཚད་མ་ལོངས་ན་རྒྱུན་ལས་ཀྱིས་ཁ་སྣོན་བྱེད་པའི་ཐོབ་ཐང་ཡོད་ལ། གཞུང་གཅིག་ལ་སྐར་མ་གཅིག་གིས་མ་ལོངས་ལ་ཁྱོད་ལ་བསྐྱར་རྒྱུགས་གཏོང་རྒྱུའི་ཐོབ་ཐང་ཡང་ཡོད། སློབ་དཔོན་གྱི་སྐབས་སུ་སྐར་མ་གཅིག་གི་མ་ལོངས་ན་ཁྱེད་ཀྱི་དྲིས་ལན་ལ་བསྐྱར་ཞིབ་བྱེད་པའི་ཐོབ་ཐང་ཡོད་ཀྱང་ཁྱོད་ལ་བསྐྱར་རྒྱུགས་ཀྱི་གོ་སྐབས་མེད། དེ་ལའང་ཐོག་མར་གྲྭ་ཚང་དྲུག་གི་མཁན་པོ་རྣམས་ཀྱིས་མང་མོས་ཀྱིས་འོས་ཤོག་ཐོབ་དགོས། ལྷ་རམས་ཀྱི་སྐབས་སུ་ནི་བསྐྱར་རྒྱུགས་དང་བསྐྱར་ཞིབ་གཉིས་ཀ་མེད། འཛིན་གྲྭ་འོག་མའི་སྐབས་སུ་འཛིན་གྲྭ་གཅིག་ཏུ་ཐེངས་གཉིས་ལ་རྒྱུགས་མ་འཕྲོད་ན་ཁྱོད་ཀྱི་རྒྱུགས་སྤྲོད་ཀྱི་གོ་སྐབས་ཡོངས་སུ་ཤོར་བ་ཡིན།
དེ་ལྟར་ཐབས་ལམ་གྱི་སྒོ་མོ་རིམ་གྱིས་དོག་ཏུ་བཏང་སྟེ་གདན་ས་ཁག་གིས་ཁྱེད་ལ་ཆེས་མཐོ་བའི་ཤེས་ཡོན་གྱི་སློབ་སྦྱོང་ཞིག་སྤྲོད་ཀྱིན་ཡོད་ལ། འདི་ཕྱི་གཉིས་ཕན་གྱི་མི་ཚེའི་ལམ་ཁ་ཞིག་ཀྱང་སྟོན་གྱིན་ཡོད།
2014-9-3--མཚན་མོ།


text:
རྗེ་འདི་ནི་ཨ་མདོ་ཕོ་རོད་ལང་གྲུའི་ཕྱོགས་ཕུན་ཚོགས་གླིང་ལུང་བར་པྲ་སྟིའི་རིགས་སུ་ཡབ་དབང་སྐྱབས་རྒྱལ་དང་ཡུམ་བ་རི་བཟའ་ཆོས་མཚོ་སྐྱིད་གཉིས་ཀྱི་སྲས་སུ་རབ་བྱུང་བཅུ་གཉིས་པའི་མེ་སྦྲུལ་སྤྱི་ལོ1737ལོར་འཁྲུངས། རྒྱ་བོད་གཉིས་ཀྱི་མི་སྣ་མང་བོར་བཀའ་ཆོས་མང་དུ་བསྩལ་ནས་མཐར་དགུང་ལོ་རེ་དྲུག་ལ་ཕེབས་པ་རབ་བྱུང་བཅུ་གསུམ་པའི་ཆུ་ཁྱི་སྤྱི་ལོ1802ལོར་སྐུ་གཤེགས་སོ། །
ཁོང་ནི་ཨ་མདོ་ཕོ་རོད་ལང་གྲུའི་ཕྱོགས་ཕུན་ཚོགས་གླིང་ལུང་བར་པྲ་སྟིའི་རིགས་སུ་ཡབ་དབང་སྐྱབས་རྒྱལ་དང་ཡུམ་བ་རི་བཟའ་ཆོས་མཚོ་སྐྱིད་གཉིས་ཀྱི་སྲས་སུ་རབ་བྱུང་བཅུ་གཉིས་པའི་མེ་སྦྲུལ་སྤྱི་ལོ1737ལོར་འཁྲུངས། དགུང་ལོ་དྲུག་པ་ཆུ་ཁྱི་ལོར་སྐུ་གོང་མ་ངག་དབང་ཆོས་ཀྱི་རྒྱ་མཚོའི་ཁྲིར་འཁོད། བདེ་རྒུ་ངག་དབང་དགེ་ལེགས་རྒྱ་མཚོའི་དྲུང་དུ་དགེ་བསྙེན་བསྒྲུབས། དམར་གཙང་དཔོན་ཆུང་བློ་བཟང་ཆོས་འཛིན་ལས་ཡི་གེ་བསླབས། དགུང་ལོ་བཅུ་གཅིག་པ་རབ་བྱུང་བཅུ་གསུམ་པའི་མེ་ཡོས་སྤྱི་ལོ1747ལོར་སུམ་པ་མཁན་ཆེན་ཡེ་ཤེས་དཔལ་འབྱོར་ལས་རབ་ཏུ་བྱུང་། དགོན་ལུང་བྱམས་པ་གླིང་གི་ཆོས་གྲྭར་ཞུགས། སྐྱེས་སྦྱངས་ཀྱི་མཁྱེན་རབ་ཐོགས་པ་མེད་པའི་སྟེང་དུ་རྟག་གུས་སྦྱོར་བའི་བརྩོན་པ་དྲག་པོས་གསན་སྦྱོང་ལྷུར་བཞེས་པས། རྣམ་དཔྱོད་ཀྱི་རྩལ་དབྱར་གྱི་ཆུ་གཏེར་བཞིན་གོང་དུ་འཕེལ།
ཁོང་དགུང་ལོ་བཅུ་དགུ་བ་ཤིང་ཕག་སྤྱི་ལོ1755ལོར་དབུས་གཙང་ཆོས་ཀྱི་མདུན་སར་ཕེབས། འབྲས་སྤུངས་སྒོ་མང་ཆོས་གྲྭར་ཞུགས། ཀུན་མཁྱེན་འཇིགས་མེད་དབང་བོ་ལས་ལུང་ཆོས་མན་ངག་མཐའ་ཡས་པ་གསན། ཕུར་བུ་ལྕོག་ཏུ་བླ་མ་བྱམས་པ་རིན་པོ་ཆེ་ལས་འཇམ་དབྱངས་ཞལ་ལུང་དང་བདེ་ལམ་གྱི་ཟབ་ཁྲིད། བདེ་གསང་འཇིགས་གསུམ་གྱི་བསྐྱེད་རྫོགས་ཀྱི་ཁྲིད་རེས་མོས་གནང་བ་གསན་ཞིང་། ཉེར་གཅིག་པ་མེ་གླང་སྤྱི་ལོ1757ལོར་རྗེ་དེ་ལས་བསྙེན་རྫོགས་བསྒྲུབས། ལོ་འདིར་ལྕང་སྐྱ་རིན་པོ་ཆེ་དབུས་སུ་ཕེབས་པར་བཀའ་ཆོས་རྒྱ་ཆེ་བ་གསན། གཞན་ཡང་པཎ་ཆེན་དཔལ་ལྡན་ཡེ་ཤེས་དང་། སྟག་ཕུ་བཞད་པའི་རྡོ་རྗེ། འབྲུ་ལ་མཁན་ཆེན་ཡེ་ཤེས་བསྟན་སྒྲོན། བ་རི་ངག་དབང་དོན་གྲུབ་སོགས་མཁས་པ་མང་བོ་ལས་གསན་པ་ཕུལ་ཕྱིན་མཛད། རྟག་སྦྱོར་དང་། གུས་སྦྱོར་གྱི་བརྩོན་པ་དྲག་པོས་གསན་སྦྱོང་ལྷུར་བཞེས་པས་མཁྱེན་རབ་དང་རྣམ་དཔྱོད་ཀྱི་རྩལ་ལ་འགྲན་པའི་ཟླ་དང་བྲལ་བར་གྱུར། གཞན་ཡང་སྙན་ངག་དང་། མངོན་བརྗོད། སྡེབ་སྦྱོར། སྐར་རྩིས་སོགས་ཐ་སྙད་རིག་གནས་ཀྱི་སྐོར་ལའང་སྦྱངས་པ་མཐར་སོན།
ཁོང་དགུང་ལོ་ཉེར་གསུམ་པ་ས་ཡོས་སྤྱི་ལོ1759ལོར་གཞུང་ནས་ཞ་ལུ་མཁན་པོར་བསྐོས། དགུང་ལོ་ཉེར་ལྔ་བ་ལྕགས་སྦྲུལ་སྤྱི་ལོ1761ལོར་མདོ་སྨད་དུ་ཕེབས། སུམ་པ་མཁན་ཆེན་སོགས་བླ་སློབ་ཀྱི་ཐུགས་བཞེད་ལྟར་དགོན་ལུང་གི་ཁྲིར་བཞུགས། མེ་ཕག་སྤྱི་ལོ1767ལོར་རྒྱ་ནག་པེ་ཅིང་དུ་ཕེབས། དཔོན་དམངས་ལ་བཀའ་ཆོས་གནང་། གོང་མས་འདི་ལ་ཧོ་ཐོག་ཐུའི་གོ་ས་དང་ཆན་བཞིའི་ལུང་ལས་ཕུལ། དགུང་ལོ་སོ་གཉིས་པར་རང་དགོན་དུ་ཕེབས། དགུང་ལོ་ལྔ་གཅིག་པ་མེ་ལུག་ལོར་བྱ་ཁྱུང་གི་མཁན་རབས་ཞེ་གཉིས་པའི་ཁྲི་ལ་ཕེབས་ཏེ་ལོ་ངོ་གསུམ་བསྐྱངས། དགུང་ལོ་ང་གསུམ་པར་སྐུ་འབུམ་བྱམས་པ་གླིང་གི་ཁྲིར་བཞུགས། དགེ་འདུན་རྣམས་ཀྱི་འཆད་ཉན་ཡར་ངོའི་ཟླ་ལྟར་འཕེལ། རྗེ་འདི་ཉིད་ཀྱིས་དགོན་སྡེ་མང་དུ་ཕྱག་བཏབ། བྱིན་ཅན་གྱི་རྟེན་མང་དུ་བཞེངས། རིས་མེད་ཀྱི་བསྟན་པའི་བྱ་བ་རྒྱ་ཆེར་མཛད་པའོ། །
ཁོང་གི་བཀའ་རྩོམ་ལ་མཚོན་ན། 《ལྕང་སྐྱ་ཡེ་ཤེས་བསྟན་པའི་སྒྲོན་མེ་དཔལ་བཟང་བོའི་རྣམ་ཐར》དང《ཐུའུ་བཀྭན་གྲུབ་མཐའ》《བཅོམ་ལྡན་འདས་རྡོ་རྗེ་མི་འཁྲུགས་ལྷ་དགུའི་དཀྱིལ་འཁོར་དུ་དབང་བསྐུར་བའི་ཆོ་ག་གངྒཱའི་ཆུ་རྒྱུན》《གདུགས་དཀར་བཟློག་ཆེན་རྒྱས་པ་དང་འབྲིང་བོའི་ལག་ལེན་ཆོ་གའི་རིམ་པ་བཀྲ་ཤིས་ཀུན་འབྱུང》《རྗེ་བཙུན་ནཱ་རོ་མཁའ་སྤྱོད་མའི་བསྐྱེད་རྫོགས་ཀྱི་དམིགས་རིམ་ཤིན་ཏུ་ཟབ་པ་བདེ་ཆེན་ལམ་གྱི་སྙིང་བོ》《རྩིས་ཀྱི་བསྟན་བཅོས་མཁས་པའི་སྙིང་ནོར》སོགས་པོད་ཆུང་བཅོ་ལྔ་ཙམ་མཛད་པའོ། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2813593 位访客


text:
སྤྱིར་བོད་ཡུལ་ནི་གླུ་གར་གྱི་ཕ་ས་ཡིན་ཞེས་ཀུན་གྱིས་བསྟོད་པ་དང་། བྱེ་བྲག་མགར་ཐར་ཡུལ་ལུང་གི་རྩེད་རིགས་ནི་དམངས་ཁྲོད་སྒྱུ་རྩལ་ལས་བྱུང་བ་ཡིན་པ་ལས། དེའི་ནང་ཚན་བྲོ་དང་གླུ་དབྱངས་དེའང་གནའ་སྔ་མོའི་དུས་སུ་མིའི་རྣམ་དཔྱོད་ཡར་རྒྱས་སུ་སོང་སྟེ་ཤེས་རིག་དར་བ་ནས་བཟུང་མེས་པོ་གོང་མ་ཚོས་མཛད་པ་དེ་རིམ་གྱིས་བརྒྱུད་ནས་ཡོང་ཞིང་། ཚིག་གི་ནང་དོན་ཕུན་སུམ་ཚོགས་པ་སྟེ་ལྷ་དཀོན་མཆོག་གསུམ་ལ་དད་ཅིང་མོས་གུས་བསྐྱེད་པ།འཇིག་རྟེན་མི་ཆོས་ལ་དུངས་བའི་ཡ་རབས་ཀུན་སྤྱོད་གཙང་ཞིང་གཤིས་རྒྱུད་འཇམ་པ་དང་གཞུང་དྲང་བ།རྒན་ལ་བཀུར་ཞིང་ཆུང་ལ་བྱམས་པའི་བསླབ་བྱ་གསེར་ནག་གི་ཐིགས་པ་ལྟ་བུ་དེས་བག་ཆགས་ཟབ་མོ་ཞིག་མང་ཚོགས་ཀྱི་རྒྱུད་ལ་ལྷུན་གྱིས་ཆགས་ཡོད།
གླུ་གཞས་ནི་མི་རིགས་རང་གི་ཐུན་མོང་མ་ཡིན་པའི་ཁྱད་ཆོས་ལྡན་པའི་སྒྱུ་རྩལ་ཏེ་རྟེན་འབྲེལ་གྱི་སྒོ་མོ་ཕྱེ་བའི་གཙིགས་ཆེན་གྱི་རེ་སྨོན་ཞིག་ཡིན་པས། དཔེར་ན། ལོ་སར་དགའ་སྟོན་དང་དགོན་སྟོན། སྐྱེས་ཆེན་དམ་པ་ཕེབས་བསུ་དང་། གཉེན་སྒྲིག་དང་ཁྲི་གསོལ། སྦྲ་སྟོན་དང་ཁང་སྟོན་སོགས་ཀྱི་སྐབས་སུ་ལྷག་ཏུ་བཀྲ་ཤིས་པའི་ལས་དང་བྱ་བ་ལམ་འགྲོ་ཡོང་བ་དང་། རྐྱེན་དང་བར་ཆད་སེལ་བའི་སེམས་ཁོངས་ཀྱི་རེ་སྨོན་འགངས་ཆེན་ཞིག་གོ། ཞབས་བྲོ་ལ་མཚོན་ན་དགོན་སྡེ་ཡིས་འཁྲབ་པའི་འཆམ་དང་། མང་ཚོགས་ཀྱིས་འཁྲབ་པའི་བྲོ་དང་རིགས་གཉིས་ཡོད། དགོན་པས་རྣམ་ཐར་ཆ་བརྒྱད་དང་བཀྲ་ཤིས་ཞོལ་པ། རྔོན་པ། རྒྱ་ལུ། འབྲས་དཀར། ཨ་ཅེ་ལྷ་མོ། འབྲོང་དང་སེང་གེ། གླང་ཆེན་དང་སྟག་སོགས་འཁྲབ་སྲོལ་ཡོད། མང་ཚོགས་ཀྱི་བྲོ་ལ་བྲོ་ཤགས་ཟེར་བ་དང་འཛོམས་བྲོ་དང་འགྲོ་བྲོ་བཅས་རིགས་དུ་མ་འཁྲབ་རྒྱུའི་སྲོལ་དར། ལྷག་ཏུ་རང་རེའི་ཡུལ་ལུང་དུ༧གོང་ས་རྒྱལ་བའི་དབང་པོ་སྐལ་བཟང་རྒྱ་མཚོ་མཆོག་གནས་འདིར་ཞབས་སོར་བཅགས་པ་ནས་བཟུང་། ངོ་མཚར་གྱི་ལྟས་དུ་མ་དང་བཅས་རྟགས་དང་རྟེན་འབྲེལ་གྱི་མཛད་སྒོ་རྒྱ་ཇེ་ཆེ་རུ་སྤེལ་བ་སོགས་གནའ་མི་རྒན་པོའི་ངག་ལ་ཆུ་བོ་བཞུར་བའི་རྒྱུན་བཞིན་མཆིས། ཕྱིས་སུ་སྐྱེས་ཆེན་དམ་པ་རིམ་བྱོན་གྱིས་བྲོ་དང་གླུ་ཡི་ཚིག་མང་དུ་མཛད་ནས་མང་ཚོགས་ཀྱི་བློ་ཁ་ཡངས་པོ་རུ་ཕྱེ་ཞིང་། ལས་རྒྱུ་འབྲས་ལ་བརྩི་སྲུང་བྱས་ཤིང་ངོ་ཚ་ཁྲེལ་ཡོད་དང་ཁ་མིག་ཡར་ལྟ་ཤེས་པའི་ཡ་རབས་ཀྱི་འབངས་སྡེ་ཞིག་ཏུ་ཆགས། སྤྱིར་སངས་རྒྱས་ཀྱི་བསྟན་པ་དར་བ་དང་སྒོས་སེམས་ཅན་ལ་བདེ་སྐྱིད་འབྱུང་བའི་སྨོན་ལམ་བཟང་པོའི་སྐད་སྙན་དབྱངས་སུ་འཐེན་ཏེ་མཛའ་མཐུན་གྱི་ལག་རྡང་སྦྲེལ་ཞིང་། དེང་དུས་མི་ཉག་སྒུར་བྲོ་ཞེས་གྲགས་པ་དེ་རྨང་གཞིར་བྱས་ནས་གཡས་སྐྱེས་པའི་གྲལ་དང་གཡོན་བུད་མེད་ཀྱི་གྲལ་བསྒྲིགས་ནས་འཁྲབ་པའི་གནའ་སྲོལ་བཟང་པོ་དེ་ལ་ལྷད་མ་ཤོར་བར་རྒྱུན་ཆགས་སུ་གནས། བྲོ་ར་ཁྲ་མོའི་དབུས་སུ་བྲོ་རྟེན་ཞིག་ངེས་པར་དགོས་ཏེ། དེ་ནི་ཅོག་ཙེ་གྲུ་བཞི་ཡི་སྟེང་དུ་ཀ་ར་བུ་རམ་གྱི་སྡེར་ཁ་དང་ཨ་འབྲུ་ནས་ཀྱིས་བཙོས་པའི་སྐྱེམས་ཆང་བདུད་རྩི་དང་དཀར་གསུམ་མངར་གསུམ་གྱི་ཟས་རིགས་དང་ཇ་འཁོར་སོགས་ཀྱི་སྐེ་ལ་དར་དཀར་ཉིན་མོ་བདེ་ལེགས་བསྒྲོན་ཏེ་བཤམས་དགོས།
བྲོ་ར་མཐའ་ནས་རྒྱས་ཏེ་གོམ་པ་ལེན་གཅིག་ལེན་གཉིས། གོམ་པ་ལེན་གསུམ་སྤོས་ཡོད་ཟེར་ཞིང་། གཅིག་བྲོ་དང་གཉིས་བྲོ། ཕྱི་བྲོ་དང་རྡོག་ཐིག་སོགས་རྐང་བའི་སྟངས་སྟབས་དང་ལུས་ཀྱི་སྒེག་ཉམས་དུ་མའི་སྒོ་ནས་བྲོ་ཚིག་གྱེར། དཔེར་མཚོན་ཙམ་གྱི་བྲོ་ཚིག་འགའ་སྨྲས་ན། རྩེ་ཞྭ་སྟོད་གྲགས། སྟོད་ལ་གྲགས། ལྷ་སའི་པོ་ཏ་རྩེ་ལ་གྲགས། རྩེ་ཞྭ་ཅན་གྱིས་ནམ་མཁའ་གང་། བཀྲ་ཤིས་ལྷ་ཡི་ཉི་མ་ཤར། ཞྭ་སེར་བར་གྲགས། བར་ལ་གྲགས། གནས་ཆེན་མི་ཉག་ཡུལ་ལ་གྲགས། ཞྭ་སེར་ཅན་གྱིས་ནམ་མཁའ་གང་། བཀྲ་ཤིས་ལྷ་ཡི་ཉི་མ་ཤར། ཐང་ཞྭ་སྨད་གྲགས། སྨད་ལ་གྲགས། རྒྱ་ནག་རི་བོ་རྩེ་ལྔར་གྲགས། ཐང་ཞྭ་ཅན་གྱིས་ནམ་མཁའ་གང་། བཀྲ་ཤིས་ལྷ་ཡི་ཉི་མ་ཤར། ཞེས་དང་། སྔ་མོ་ཉི་མ་རི་ལ་ཤར། རི་སེར་ཡག་ཆོས་གོས་བཤམས་འདྲ་རེད། ཉིན་གཞུང་ཉི་མ་བྲག་ལ་ཤར། བྲག་དཀར་ཡག་པོ་ཏི་བརྩིགས་འདྲ་རེད། ཕྱི་དྲོ་ཉི་མ་ཆུ་ལ་ཤར། ཆུ་གཙང་ཆུ་མཆོད་པ་འབུལ་འབུལ་རེད། ཅེས་དང་། ཤར་བཞག་བྲག་མགོ་ལ་བསང་ཞིག་བཏང་། ། འབོ་གངས་དཀར་མགོ་ལ་དུང་ཞིག་འབུད། །ལོ་ན་ནིང་དུང་བསང་ཁ་ཁ་རེད།། ལོ་ད་ལོ་དུང་བསང་དུས་འཛོམས་རེད། །ཤར་བཞག་བྲག་སྐེད་ལ་སྨུག་པས་བསྐོར། །འབོ་གངས་དཀར་སྐེད་ལ་རླུང་ཞིག་གཡུག །ལོ་ན་ནིང་སྨུག་རླུང་ཁ་ཁ་རེད། །ལོ་ད་ལོ་སྨུག་རླུང་དུས་འཛོམས་རེད། །ཤར་བཞག་བྲག་འདབས་ན་མཚོ་ཡིས་བསྐོར། །འབོ་གངས་དཀར་འདབས་ནས་ཉ་ཞིག་འོང་། །ལོ་ན་ནིང་ཉ་མཚོ་ཁ་ཁ་རེད། །ལོ་ད་ལོ་ཉ་མཚོ་དུས་འཛོམས་རེད། །ངས་ཨེ་སྐྱིད་བསམ་ནས་སྐྱིད་གླུ་ལེན། །ངས་ཨེ་འཛོམས་བསམ་ནས་འཛོམས་གླུ་ལེན། །སེམས་སྐྱིད་པ་དགེ་བའི་འབྲས་བུ་རེད། །ཁྱིམ་འཛོམས་པ་བདེ་བའི་གཞི་མ་རེད། །ཅེས་སོགས་བཀྲ་ཤིས་ཁྲིད་པའི་བྲོ་དང་སྨོན་ལམ་བཏབ་པའི་བྲོ། ད་དུང་ཆོས་བྲོ་ཟེར་བ་ཞིག་ཡོད་ལ་དེ་ནི་མི་ཉག་སྒུར་བྲོ་དང་མི་འདྲ་བར་ཡན་ལག་གི་ལྡེམ་འཁྱུག་མྱུར་ཞིང་། བྲོ་ཚིག་གི་ནང་དོན་ཡང་ཆོས་དང་འབྲེལ་ཞིང་སྐྱབས་གསུམ་ལ་མཆོད་པ་དང་འདི་ཕྱི་ལེགས་ཚོགས་འགྲིག་པའི་རྟེན་འབྲེལ་ཁྱད་པར་ཅན་ཡོད་དེ། བླ་མ་མཇལ་ན་མཇལ་ཆོག །མཇལ་དར་དཀར་པོ་འབུལ་ཆོག ། ཟེར་བ་ལྟ་བུ་དང་། བསྐལ་བཟང་བསྟན་པའི་ཆོས་བྲོ། །བྲོ་ར་འདབ་བརྒྱད་དབུས་ན།།རང་སེམས་དག་པས་འཁྲབ་ན། །བསོད་ནམས་ལུས་ལ་འཁོར་ཡོང་། །ཟེར་བ་སོགས་ཕུན་སུམ་ཚོགས་པའི་རྟེན་འབྲེལ་བཟང་པོ་བསྒྲིགས། ཕྱིས་སུ་ཡུལ་ཕྱོགས་གཞན་ནས་དར་བའི་འབའ་བྲོ (འབའ་ཐང་ནས་ནང་འདྲེན་བྱས་པ) དཀར་མཛེས་བེ་རི་དགོན་པའི་བསྟན་བདག་དགེ་རྟག་སྤྲུལ་སྐུས་བརྩམས་པའི་དགེ་རྟག་ཆོས་བྲོ་ཟེར་བ་རྩ་བ་དཀར་མཛེས་ནས་ཚུགས་ཀྱང་རྩེ་མོ་མགར་ཐར་དུ་རྒྱས་པས་ལོ་མང་པོ་རིང་མི་ཉམས་རྒྱུན་སྐྱོང་བྱས་ཤིང་། དཀར་མཛེས་ཕྱོགས་སུ་དགེ་རྟག་གཞས་ཚིག་ཀྱང་ཆ་མ་ཚང་བ་ལ་འདི་ནས་ཁ་སྐོང་བྱས་པ་ལྟ་བུ་ཡོད་དོ། །
གསར་དར་གྱི་བྲོ་ནི་བགྲངས་ཀྱིས་མི་ལང་ལ་ལོ་རྒྱུས་ཀྱི་རྒྱུན་ཐུང་བས་འདིར་ངོ་སྤྲོད་མི་བྱའོ།། གླུ་ལའང་གླིང་བུ་དང་། ཁ་སྦྲེང་། སྒྲ་སྙན། རོལ་མོ་སྣ་ཚོགས་ཀྱིས་རམ་འདེགས་དང་རང་སྐྱ་བའི་སྒོ་ནས་ལ་གླུ་དང་། བརྩེ་དུང་གི་གླུ། གླུ་ཤགས་དང་གཞས་མོ་འདེབས་པའི་གླུ། བཞོ་མས་བཞོ་གླུ་དང་། རྫི་གླུ་དང་། སྟོན་བཅད་པའི་གླུ། ནས་རྡུང་ཞོར་གྱི་གླུ། གྱང་རྡུང་བའི་གླུ་དང་། ལྷག་ཏུ་མ་ཎི་མགུར་དབྱངས་དང་བཛྲ་གུ་རུའི་རྒྱང་འབོད་བཅས་དབྱངས་སུ་གྱེར་ནས་ལེན་སྲོལ་བཟང་པོ་དེས་དཀའ་ཁག་ལ་འཕྲད་སྐབས་སེམས་ཤུགས་མི་ཉམས་པའི་སླད་དུ་མུན་པ་ལ་ཉི་ཟེར་ཕོག་པ་ལྟར་ནུས་པ་ཆེན་པོ་མཁོ་འདོན་སྤྲོད་པ་ནི་སྨོས་མ་དགོས་པ་རེད། དེ་རྣམས་ཉམས་པ་སོར་ཆུད་དང་མ་ཉམས་གོང་སྤེལ་དུ་བྱས་ཏེ་མགར་ཐར་ལྷ་སྡེས་རྒྱུན་བསྐྱངས་སོ། །
《ཁམས་པའི་འཛུམ་རིས》སྟེང་བཀོད།
རྩོམ་སྒྲིག་པ། ཀླུ་མོ་མཚོ།


text:
རྒྱ་གར་ལྷོ་ཕྱོགས་ས་གནས་གསར་འགོད་པ་དོན་གྲུབ་བཀྲ་ཤིས།
རང་རེ་བོད་གངས་ཅན་གྱི་སྤྱི་ཚོགས་ཁྲོད། “ཕ་བཟང་གི་བུ་དང༌། གཡག་བཟང་གི་ཀོ་བ”ཟེར་བའི་གཏམ་དཔེ་ཞིག་དང༌། ཡང་ན“ཕ་རྒོད་པོ་ཤ་གཟན་ལ་བུ་ཁྭ་ཏ་སྐྱག་གཟན་འཁྲུངས”ཟེར་པའི་གཏམ་དཔེ་དག་རླུང་ལྟར་གྲགས་བཞིན་ཡོད། དེ་དག་མདོར་དྲིལ་ནས་བཤད་ན་ཁྱིམ་ཚང་གི་སློབ་གསོར་བཞག་པའི་སྡོམ་ཚིག་དང་། ཡང་ན་ཕ་མ་དག་གི་བསམ་པའི་གོ་རྟོགས་དང་སློབ་གསོའི་ཐབས་ལམ་ལ་བོར་བའི་ལེགས་བཤད་ཅིག་ཡིན་པ་རེད། རྒྱུ་མཚན་ནི་ཕ་མ་རྣམས་ཀྱིས་རང་གི་མི་རྒྱུད་ཕྱི་མར་སློབ་གསོ་བཟང་བོ་བཏང་ཞིང་བྱིས་པ་རྣམས་སྤྱོད་ཡོན་གཉིས་ལྡན་གྱི་མི་ཞིག་ཏུ་གྱུར་ཚེ། མི་རྣམས་ཀྱིས“ཕ་བཟང་གི་བུ་དང༌། གཡག་བཟང་གི་ཀོ་བ”ཟེར་ཞིང་གདེང་འཇོག་མཐོན་པོ་བྱེད་ལ། དེ་བཞིན་བྱིས་པར་སློབ་གསོ་ངན་པ་ཐེབས་ཏེ་མ་རབས་ཐ་ཤལ་གྱི་གཏམ་སྤྱོད་འདྲ་ཐོན་ཚེ། མི་རྣམས་ཀྱིས“ཕ་རྒོད་པོ་ཤ་གཟན་ལ་བུ་ཁྭ་ཏ་སྐྱག་གཟན་འཁྲུངས”ཟེར་ཞིང་འཕྱ་སྨོད་བྱེད། དོན་ལ་ཕ་མ་གོ་རྟོགས་ཅན་གྱིས་བྱིས་པ་འཇོན་ཐང་ཅན་སྐྱེད་སྲིང་བྱས་པ་དང་ཕ་མ་གོ་མེད་རྣམས་ཀྱིས་བྱིས་པ་ནུས་མེད་དག་སྐྱེད་སྲིང་བྱས་པ་ནི་སློབ་གསོའི་རྒྱུ་གང་དེར་ཡོན་ཏན་རབ་འབྲིང་ཐ་གསུམ་གྱི་འབྲས་བུ་སྨིན་པའི་ཆོས་ཉིད་ཙམ་ལས་མ་འདས་སོ། །
ཡིན་ཡང་འཇིག་རྟེན་གྱི་ཕ་མ་སུ་དང་གང་ཡིན་ཡང༌། རང་གི་བྱིས་པའི་རྒྱུད་ལ་ཤུགས་རྐྱེན་ལེགས་པོ་བཞག་སྟེ་འཇོན་ཐང་ཅན་དུ་གཏོང་འདོད་པ་ལས། གོ་མེད་ནུས་མེད་དུ་གཏོང་སྙམ་མཁན་གཅིག་ཀྱང་ཡོད་མི་སྲིད་པ་ཡིན། འོན་ཀྱང་ཕ་མ་དག་གི་བསམ་པའི་གོ་རྟོགས་བཟང་ངན་གྱི་དབང་གིས་རང་གི་མི་རྒྱུད་ཕྱི་མ་སྟེ། བྱིས་པའི་ཀུན་སྤྱོད་དང་འབྱུང་སྤུས། མི་གཞི་དང་མདུན་ལམ་བཅས་ལ་ཤུགས་རྐྱེན་རབ་འབྲིང་ཐ་གསུམ་བཞག་པར་བརྟེན། སྤྱི་ཚོགས་སྟེང་གི་མི་རྣམས་ཀྱི་སྤུས་ཚད་ལའང་ཁྱད་པར་དུ་མ་བྱུང་བ་གདོན་མི་ཟ་བ་རེད། དེ་བས་ཁྱིམ་ཚང་གི་སློབ་གསོ་གཏོང་མཁན་ཏེ། འཇིག་རྟེན་ཕ་མ་ཚོའི་བསམ་པའི་གོ་རྟོགས་ཇེ་མཐོར་གཏོང་རྒྱུ་ཡང་སྣང་མེད་དུ་འཇོག་མི་རིགས་པར་འདོད་ནས་རི་བོང་གནམ་རྡིབ་ཀྱི་སྡུག་བསྔལ་འདི་ཁུར་དུ་ཁྱེར་ནས་འབྲི་ཁུལ་བྱས་པ་ལགས།
སྤྱིར་ཁྱིམ་ཚང་གི་སློབ་གསོ་ནི་བྱིས་པ་ནར་སོན་པའི་བརྒྱུད་རིམ་ཁྲོད་ཀྱི་སློབ་གསོ་ཁྱད་པར་ཅན་ཞིག་ཡིན་པས། སྤྱི་ཚོགས་དང་སློབ་གྲྭའི་སློབ་གསོ་སོགས་སློབ་གསོ་གང་གིས་ཀྱང་ཚབ་བྱེད་ཐབས་མེད་པ་ཡིན། ཐུན་མིན་གྱི་སློབ་གསོ་འདི་གཏོང་མཁན་ནི་ཁྱིམ་ཚང་སོ་སོའི་ཁྱིམ་བདག་སྟེ། བྱིས་པའི་ཕ་མ་རེ་རེ་ཡིན་ཕྱིན། ཁྱིམ་བདག་རྣམས་ལའང་སློབ་གསོ་རིག་པའི་གཞུང་ལུགས་དང་རྩ་བའི་ཤེས་བྱ། སློབ་གསོ་རིག་པའི་ཁ་ཕྱོགས་དང་ཐམས་ལམ། སློབ་གསོའི་ཆོས་ཉིད་དང་སེམས་ཁམས་རྟོག་འཇུག་གི་ཁྱད་ཆོས་སོགས་ཉུང་ཙམ་ལྡན་དགོས་པ་ནི་བཤད་མ་དགོས་པ་རེད། འོན་ཀྱང་རང་ནུས་ཀྱིས་རྒྱུས་ལོན་བྱས་པ་ལྟར་ན། བོད་ཕྱི་ནང་ཞིང་འབྲོག་གི་ཁྱིམ་བདག་ཡོངས་ཀྱི་བརྒྱ་ཆ༩༠ ལ་ཁྱིམ་ཚང་སློབ་གསོའི་འདུ་ཤེས་དང་གོ་རྟོགས་མེད་པར་བརྟེན། བྱིས་པའི་བྱ་བ་ཡོད་ཚད་དགེ་རྒན་དང་ཡང་ན་སློབ་གྲྭའི་སློབ་གསོ་ལ་སྐྱབས་བཅོལ་བའི་རྣམ་པ་ཧ་ཅང་མངོན་གསལ་རེད། ད་དུང་ཁྱིམ་བདག་དེའི་ནང་གི ་བརྒྱ་ཆ༧༠ ཡིག་རྨོངས་པ་དང་ཡིག་རྨོངས་ཕྱེད་ཅན་ཡིན་པས། བྱིས་པ་ལ་ལྡོག་ཕྱོགས་ཀྱི་སློབ་གསོ་ཐེབས་པ་མང་ཞིང་དྲང་ཕྱོགས་ཀྱི་སློབ་གསོ་ཐེབས་པ་ཉུང༌།
ལྷག་པར་དུ་འུ་ཅག་གི་ཁྱིམ་བདག་རྣམས་ལ་མཚོན་ན། སློབ་གསོའི་ཕྱོགས་ནས་པར་བསྐྲུན་བྱས་པའི་དཔེ་ཆ་དང་དུས་དེབ། ཡང་ན་དགེ་རྒན་ཚོའི་སྙིང་ནས་བརྡོལ་བའི་འབོད་སྐུལ་གྱི་དག་ལ་ཕ་མ་སུ་ཞིག་གིས་བལྟ་ཤེས་ཤིང༌། བྱིས་པ་ཆུང་ཆུང་ཚོས་ཐོག་མར་ངོ་ཤེས་པའི་དངོས་པོ་ནི་ཤོག་བུ་དང་སྣག་ཚ། སྨྱུ་གུ་སོགས་ཡིན་པ་དང༌། བྱིས་པའི་ཕ་མ་ཤིང་བཟོ་མཁན་ཞིག་ཡིན་ཚེ། དེ་དག་གི་བྱིས་པས་ཐོག་མར་སོག་ལེ་དང་སྟ་རེ། ཤིང་འབིག་སོགས་ངོ་ཤེས་ངེས་ཡིན།སྐད་ཆ་འདིའི་ཚིག་ཟུར་ནས་རྟོགས་ཐུབ་པ་ནི། བྱིས་པའི་རྒྱུད་ཀྱི་ཤེས་ནུས་རྩལ་གསུམ་དང་མི་གཞིའི་ཀུན་སྤྱོད་ཕལ་ཆེ་བ་ཁྱིམ་བདག་གིས་འདོན་སྤྲོད་བྱས་པ་དེ་རེད་པས། ཁྱིམ་བདག་གི་ཤེས་ནུས་རྩལ་གསུམ་དང་མི་གཞིའི་ཀུན་སྤྱོད་སོགས་ཀྱིས་བྱིས་པའི་མི་ཚེ་གང་བོར་བག་ཆགས་བསུབ་ཐབས་མེད་པ་ཞིག་བཞག་ཡོད་པའང་ཞོར་ལ་རྟོགས་ཡོང་གི་རེད། ཡིན་ཡང་འུ་ཅག་གི་ཁྱིམ་བདག་ཕལ་ཆེ་བ་ཞིང་ཕྱུགས་གཉེར་བའི་རོང་འབྲོག་སྐོར་ཞིག་དང༌། ཡང་ན་ཆོས་བྱེད་མི་སྣ་སྐོར་ཞིག་ཡིན་པས། བོད་རིགས་བྱིས་པ་ཚོས་ཆེས་ཐོག་མར་ངོ་ཤེས་རྒྱུའི་དངོས་པོ་ཡང་ལྕགས་ཁེམ་དང་འུར་ཆ། ད་དུང་གཏོར་མ་སོགས་ཡིན་པ་བཤད་མ་དགོས་པ་རེད། དེའི་རྐྱེན་གྱིས་འུ་ཅག་གི་འཕེལ་རྒྱས་ཀྱང་དེ་འདྲ་ཙམ་ལས་འགྲོ་ཐུབ་ཀི་མེད་པ་རྟོགས་སྲིད་ཀྱང༌། ད་དུང་ཆོག་ཤེས་བྱེད་དགོས་ཞེས་སློབ་གསོ་འདྲ་གཏོང་བར་སྙིང་བོ་ཨེ་འདུག་སོམས་དང་ཤེས་ངེས་རེད། གཞན་རྣམས་ཀྱི་ཁྱིམ་བདག་ཚོའི་ཁྲོད་དུ་ཁྱིམ་བདག་ལག་ཤེས་པ་དང་ཁྱིམ་བདག་བཟོ་རྩལ་ཅན། ཁྱིམ་བདག་རིག་གནས་པ་དང་ཁྱིམ་བདག་བསམ་བློ་མཁན། ད་དུང་ཁྱིམ་བདག་རྩོམ་མཁན་དང་སྒྱུ་རྩལ་མཁན། ཚོང་མཁན་དང་ཚན་རིག་པ་སོགས་བརྗོད་ཀྱིས་མི་ལངས་པ་ཞིག་བྱུང་དང་འབྱུང་བཞིན་འདུག་པས། དེ་དག་གི་བྱིས་པས་དེ་ཉིད་ཀྱི་སློབ་གསོ་མྱོང་ཞོར་མིའི་རིག་གནས་ཀྱིས་ཕྱུག་པའི་དགའ་ཚལ་ན་ཅི་བདེར་འཚོ་ཞིང་གནས་བཞིན་གདའ། འོན་ཀྱང་ང་ཚོའི་བྱིས་པ་ཚོས“བོང་བུས་རྡོ་རང་འདྲུད་པ”ལྟ་བུའི་སློབ་གསོ་ཞིག་མྱོང་བ་དང་ལྷ་འདྲེས་ཁེངས་པའི་འཇིག་རྟེན་ན་བག་འཁུམ་དུ་འཚོ་ཞིང་གནས། ཞིབ་ཏུ་བསམ་ན་འདི་དག་ཀྱང་རྗེས་ལུས་ཐེབས་བྱེད་ཀྱི་འདྲུད་རྡོ་ཞིག་ཏུ་གྱུར་ཡོད་པར་སེམས། དེ་བཞིན་ད་རུང་གཞན་རྣམས་ཀྱིས“བྱིས་པའི་མཚར་འཛིན་གྱི་བློ་ནི་ཚན་རིག་གི་འབྱུང་ཁུངས་ཡིན”ཟེར་བཞིན་བྱིས་པའི་མཚར་འཛིན་གྱི་བློ་ལ་རྒྱབ་སྐྱོར་བྱེད་པར་མ་ཟད། བྱིས་པ་དེའི་ཚེ་གང་གི་འཚོ་གནས་དང་བདེ་སྐྱིད། མདུན་ལམ་བཅས་ཀྱི་ཆེད་དུ“ཁྱིམ་ཚང་གི་རྒྱུ་ནོར་ཡོད་ཚད་གཏོང་དགོས་རུང༌། རང་གི་བུ་མོ་མཁས་པ་ཞིག་ལ་བག་མར་སྟེར་བ་དང༌། བྱིས་པའི་མ་འོངས་པའི་ཆེད་དུ་སློབ་གསོའི་ཕྱོགས་ཀྱི་དཔེ་ཆ་དང་དུས་དེབ་སྣ་ཚོགས་བླུས་ནས་ཁྱིམ་བདག་གིས་སློབ་སྦྱོང་བྱེད་ཅིང་བྱིས་པར་སློབ་སྟོན་བྱེད་པར་མ་ཟད། ད་དུང་ཆེད་མཁས་དགེ་རྒན་ལ་འགྲོ་གྲོན་བཏང་ནས་རང་གི་བྱིས་པར་སློབ་གསོ་གཏོང་དུ་འཇུག ཁྱད་པར་དུ་བྱིས་པའི་རིག་ལམ་འཕེལ་རྒྱས་ཀྱི་ཆེད་དུ་རིག་སྤེལ་རྩེད་ཆས་སྣ་ཚོགས་ཉོ་ལ། བྱིས་པའི་ལུས་ཁམས་བདེ་ཐང་ངང་འཚར་ལོངས་འབྱུང་ཆེད་འཚོ་བཅུད་ཀྱིས་ཕྱུག་པའི་ཟས་རིགས་སྣ་ཚོགས་དང་བཏུང་བཅའ་སྣ་ཚོགས་ཀྱང་ཉོ་བ་ཡིན། འོན་ཀྱང་འུ་ཅག་གི་ཕ་མ་ཚོས་རང་གི་བུ་མོ་མཁས་པ་ཞིག་གི་ཆུང་མར་སྟེར་བ་ལྟ་ཞོག དེ་ལས་ལྡོག་སྟེ་རིགས་རུས་གདུང་རྒྱུད་དང་རྒྱུ་འབྱོར་བ་གཙོ་བོར་བལྟ་བར་མ་ཟད། ཆུང་དུས་ཨ་མས་བྱིས་པར་ནུ་མ་བསྣུན་ནས་གཉོར་སྐྱོང་ཙམ་བྱས་པ་དེར་ཡང“ཨ་མའི་ནུ་རིན་དགོས”ཟེར་ནས་བླངས་འགྲོ་བ་རེད། ད་དུང་ཁྱིམ་ཚང་ལ་དཔལ་འབྱོར་གྱི་ཡོང་སྒོ་ཉུང་ཙམ་ཡོད་ཚེ། ཐམས་ཅད་འཕྲུལ་རྟ་དང་རླུང་འཁོར་ད་དུང་སྲམ་བྱུར་སོགས་རྒྱན་གོས་སྣ་ཚོགས་ལ་བསླད་པ་དང༌། དེ་སྒམ་དུ་མནན་ནས་འབུས་བརླག་རེག་བར་དུ་འཇོག དེ་དག་ཐམས་ཅད་ནི་ཕ་མ་ཁོ་རང་ཚོའི་གནས་སྐབས་ཀྱི་ལ་རྒྱ་དང་མཚན་སྙན་ཙམ་གྱི་ཆེད་དུ་ཡིན་པ་ལས། མི་རབས་རྗེས་མ་ཚོའི་འཚོ་གནས་དང་བདེ་སྐྱིད། མདུན་ལམ་བཅས་ལ་མཁོ་མེད་ཡིན་པར་མ་ཟད། “ཕྱི་རྫ་རི་སྨུག་པོ་དང་ནང་རྫ་ཁོག་སྐམ་པོ”ཞེས་པའི་ཕྱི་རྫིག་ནང་སྟོང་གི་དེ་ཉིད་ངོ་མའང་དམར་རྗེན་དུ་གསལ་སྟོན་བྱེད་ཀི་འདུག
གནས་ཚུལ་འདི་དག་གི་སྟེང་ནས་ཀྱང༌། བོད་ཀྱི་ཁྱིམ་བདག་ཚོའི་བསམ་པའི་གོ་རྟོགས་དེ་འཛམ་གླིང་མི་རིགས་ཡོངས་དང༌། ཡང་ན་ཡི་གེ་ཡོད་པའི་མི་རིགས་ཀུན་གྱི་ཆེས་དམའ་རིམ་ན་འཕག་འཚག་བྱེད་ཀི་ཡོད་པ་མཐོང་ཐུབ་མོད་ཀྱང༌། ད་དུང་ཅི་ཞིག་ཤེས་མདོག་དང་ཡོད་མདོག་གིས་བག་གཡེང་དུ་འདུག་པ་ནི་གང་ནས་ཚིམས་པ་ཡིན་ནམ། ད་དུང་གནད་དོན་གཞན་ཞིག་ཡོད་པ་ནི། བོད་ཀྱི་ཁྱིམ་བདག་སྤྱི་ལ་གནས་པའི་སྤྱི་ཚོགས་སྣང་ཚུལ་ཞིག་སྟེ། སློབ་སྦྱོང་གི་རྒྱུགས་འབྲས་རེད། བྱིས་པ་སློབ་གྲྭར་བསྐྱལ་བའི་ཁྱིམ་བདག་ཚང་མས་བྱིས་པའི་རྒྱུགས་འབྲས་ནི་བྱིས་པའི་སློབ་སྦྱོང་གི་ཚད་འཇལ་བྱེད་ཀྱི་ཚད་གཞི་ཉག་གཅིག་ཏུ་གྱུར་ཡོད། འོན་ཀྱང་ཤེས་དགོས་པ་ཞིག་ནི་བྱིས་པའི་རྒྱུགས་འབྲས་ཁོ་ནས་བྱིས་པའི་ཕྱོགས་ཡོངས་ལ་ཚད་འཇལ་བྱེད་པ་ནི་ནོར་འཁྲུལ་ཆེན་པོ་ཞིག་ཡིན། རྒྱུ་མཚན་ནི། རྒྱུགས་འབྲས་ཀྱིས་བསླབ་དེབ་སྟེང་གི་ཤེས་བྱ་སློབ་སྦྱོང་བྱས་པའི་གནས་ཚུལ་སྤྱི་དང༌། ཡང་ན་བྱིས་པའི་ཡིད་འཛིན་གྱི་ནུས་པ་ཁོ་ན་མ་གཏོགས། བསམ་བློ་ཀུན་སྤྱོད་ཀྱི་སྤུས་ཚད་དང་ཚན་རིག་ལག་རྩལ་གྱི་བྱང་ཚད། ལུས་ཕུང་སེམས་ཁམས་ཀྱི་ཁྱད་ཆོས། མཛེས་དཔྱོད་དང་ངལ་རྩོལ་ནུས་རྩལ། བསམ་གཞིགས་དང་གསར་བསྐྲུན་ནུས་ཤུགས་སོགས་སྤུས་ཚད་གང་མང་ཞིག་རྒྱང་འབུད་བྱས་འགྲོ་བ་རེད། ཡིན་ཡང་ཕ་མ་སྐོར་ཞིག་གིས་རྒྱུགས་འབྲས་ཞན་པའི་བྱིས་པ་རྣམས་ལ་ངལ་གསོ་བའི་དུས་ཚོད་ཙམ་ཡང་མི་སྟེར་བར། དཔེ་དེབ་སྟེང་གི་ཤེས་བྱ་དང་སྦྱང་གཞི་ཁོ་ན་འཛིན་པར་བྱེད། དེ་ལྟར་བྲོ་བ་གང་ཡང་མེད་པའི་བྱེད་ཐབས་དེས་བྱིས་པར་སྤྲོ་བ་བརྟས་པར་མི་འགྱུར་བར་མ་ཟད། དེ་ལས་ལྡོག་སྟེ་སློབ་སྦྱོང་ལ་སུན་སྣང་སྐྱེ་བཞིན་འདུག དཔེར་ན། ཁོ་ཚོས་བྱིས་པར་འཚོ་བའི་ཁྲོད་ནས་སློབ་སྦྱོང་བྱེད་དུ་འཇུག་ལ། སློབ་སྦྱོང་གི་ཁྲོད་ནས་འཚོ་བའང་རོལ་དུ་འཇུག དེ་བཞིན་དུ་སློབ་སྦྱོང་གི་ཁྲོད་ནས་རོལ་རྩེད་མྱོང་དུ་འཇུག་ལ། རོལ་རྩེད་ཀྱི་ཁྲོད་ནས་སློབ་སྦྱོང་གི་བྲོ་མངར་ཀྱང་མྱོང་དུ་འཇུག བྱེད་ཐབས་འདིས་བྱིས་པ་ཚོའི་སློབ་སྦྱོང་གི་འདུན་པ་དང་སྤྲོ་སྣང་སྤེལ་བར་བྱེད་པས། སུན་སྣང་དང་གནོན་ཤུགས་སོགས་ཀྱི་སེམས་བྱུང་རྣམས་རང་བཞིན་གྱིས་མཁའ་མཐའི་འཇའ་གཟུགས་བཞིན་ཡལ་འགྲོ་བ་རེད།
གཞན་ཡང་དཔེ་དེབ་སྟེང་གི་ཡོད་ཚད་ཤེས་དགོས་པའི་ངེས་པ་མེད་དེ། དེ་ནི་འགྲོ་བ་མིའི་རིགས་ཀྱིས་ཡུན་རིང་བསགས་པའི་ཤེས་རིག་གི་ཉིང་བཅུད་ཡིན་པ་བདེན་ཡང༌། བྱིས་པ་ཚོས་དེང་ལེན་བྱེད་མིན་དོན་དག་གཞན་ཞིག་རེད། གལ་སྲིད་ལག་ལེན་གྱིས་སྟོངས་པའི་ཤེས་བྱ་དེས་བྱིས་པའི་འཚོ་གནས་ལ་ཤུགས་རྐྱེན་ངན་པ་གཏོང་སྲིད་པས་མ་ཤེས་ཀྱང་ཅི་སྐྱོན་སྙམ་པའང་བྱུང༌། དེ་བཞིན་དུ་ཁྱེད་ཀྱི་བྱིས་པ་བཟོ་སྐྲུན་མཁན་ཞིག་བྱེད་འདོད་ཡོད་ན་ཁྱེད་ཀྱིས་དེར་རོལ་མོ་ཁྲིད་པ་ལ་དགོས་པ་ཡོད་དམ་ཅི། དེ་བཞིན་བྱིས་པ་རི་མོ་མཁན་ཞིག་བྱེད་འདོད་ཡོད་ཀྱང་ཁྱོད་ཀྱིས་དེར་ཞབས་བྲོའི་མན་ངག་བཤད་པ་ནི་རྒྱུ་འབྲས་གོ་ལྡོག་གི་ཆོས་སུ་མི་འགྲོའམ། དེ་བས་ཁྱིམ་བདག་གིས་བྱིས་པའི་དགའ་ཕྱོགས་ཏེ། ཁོ་རང་གིས་ཅི་ཞིག་བྱེད་འདོད་ཡོད་པའི་སེམས་འདུན་དང༌། ཡང་ན་བྱིས་པ་ཁོ་རང་མི་ཅི་འདྲ་ཞིག་བྱེད་འདོད་ཡོད་པའི་བསམ་ཚུལ་དེ་ཤེས་རྟོགས་བྱེད་རྒྱུ་ནི་གཙོ་བོ་ཡིན་པ་རེད། བྱིས་པ་རྣམས་ཚན་རིག་མཁན་ཞིག་བྱེད་འདོད་ཡོད་ཚེ།་སྐད་ཆ་འདིའི་ཀློང་ནས་ཤེས་བྱ་ཐམས་ཅད་ལག་ལེན་ལས་བྱུང་བ་གསལ་བཤད་བྱས་ཤིང་དཔེ་དེབ་སྟེང་གི་ཤེས་བྱ་རྣམས་ལག་ལེན་བྱས་ནས་ཤེས་རྟོགས་བྱེད་དགོས་པའང་ཤེས་དགོས་བ་རེད། འོན་ཀྱང་སློབ་སྦྱོང་གི་རྒྱུགས་འབྲས་མི་བཟང་ཡང༌། འཛམ་གླིང་དུ་སྐད་གྲགས་ཀྱིས་ཆོད་པའི་མི་ཡང་མང་པོ་བྱུང་མྱོང་བ་སྟེ། སློབ་གྲྭའི་ནང་རྒྱུགས་འབྲས་ཆེས་ཞན་པའི་བྱིས་པ་ཞིག་ཡིན་ཡང༌། ཁོས་རང་ཉིད་ཆེས་དགའ་བའི་གསར་གཏོད་ཀྱི་ལས་ལ་ཞུགས་ཤིང་མི་ཤེས་པའི་གནས་ཚུལ་ལ་ཡང་ཡང་བསམ་གཞིག་དང་དྲི་བ། ལག་ལེན་བཅས་བྱས་སྟབས། ད་གཟོད་གསར་བཏོད་མཁན་པོར་གྱུར་བའོ། །
དེ་བས་བདག་གི་བསམ་པར། བོད་ཀྱི་ཁྱིམ་བདག་ཚོའི་བསམ་པའི་གོ་རྟོགས་ཇེ་མཐོར་མ་བཏང་བར་དུ། བོད་ཀྱི་བྱིས་པ་རྣམས་བདེ་ཐང་ངང་འཚར་ལོངས་འབྱུང་བ་དང་བྱིས་པའི་ཀུན་སྤྱོད་དང་འབྱུང་སྤུས། མི་གཞི་དང་མདུན་ལམ་བཅས་ལ་ཤུགས་རྐྱེན་བཟང་བོ་འཇོག་པའི་གོ་སྐབས་ཧ་ཅང་ཉག་ཕྲ་བས། མི་རིགས་གོང་འཕེལ་དང་སྤྱི་ཚོགས་དར་རྒྱས་ཀྱི་ རླབས་ཆེན་ལས་དོན་ལའང་ཤུགས་རྐྱེན་རབ་འབྲིང་ཐ་གསུམ་བཞག་དང་འཇོག་ངེས་ཡིན་པ་རེད། དེར་བརྟེན། རི་བོ་གངས་ཅན་པའི་ཁྱིམ་གྱི་ཕ་མ་ཚོའི་བསམ་པའི་གོ་རྟོགས་ཇེ་མཐོར་གཏོང་རྒྱུ་ནི་དུས་རབས་གསར་བ་དང་སྤྱི་ཚོགས་དགོས་མཁོ་ཡིས་སྤྲད་པའི་འོས་འགན་ཞིག་ཡིན་པར་འདོད་དོ། །


text:
ཀློག་པ་ནི་རྩོམ་ཡིག་འབྲི་བའི་རྨང་གཞི་ཡིན། བཀླགས་པ་བརྒྱུད་དཔེ་དེབ་ཀྱི་ནང་དོན་རང་གི་ཀླད་པར་འཇགས་ཐུབ་པ་དང་གོ་དོན་རྟོགས་ཐུབ་ཀྱི་ཡོད་པ་ཇི་བཞིན་གང་སློབ་བྱའི་སློབ་ཚན་ལ་དང་ཐོག་མར་ཀློག་པ་གཙོ་སྟེ། དེ་སྔོན་འགྲོར་གཞིགས་ནས་སློབ་ཚན་ལ་གོ་བ་ལེན་རྒྱུ་ནི་ཤིན་ཏུ་ནས་གལ་འགངས་ཆེ་བས། སློབ་མར་ཀློག་པའི་ནུས་རྩལ་གསོ་སྐྱོང་ལེགས་པོ་བྱེད་དགོས།
དང་པོ། སྔོན་ཀློག
སྐད་ཡིག་སློབ་ཚན་ནང་སྔོན་ཀློག་གི་གནས་བབ་ངེས་ཅན་ཞིག་བཟུང་ཡོད་དེ། སྔོན་ཀློག་གི་གོམས་གཤིས་འཇགས་སོང་ན་སློབ་ཚན་གསར་པའི་ནང་དོན་ཤེས་རྟོགས་ལ་མི་དམན་པའི་ཕན་འབྲས་ཐོན་རྒྱུ་ནི་སྨོས་ཅི་དགོས། མ་ཟད་རང་འགུལ་གྱི་སྐད་ཡིག་སྦྱོང་བའི་ནུས་པ་མཐོར་འདེགས་འགྲོ་ངེས། སྔོན་ཀློག་གི་ཐབས་ཤེས་བཟང་པོ་ཤེས་པ་ནི་ཤེས་བྱའི་སྒོ་མོ་ཕྱེ་བའི་ལྡེ་མིག་རང་ལ་ཐོབ་པ་དང་ཀུན་ནས་མཚུངས་ལ། རང་འགུལ་གྱི་འཇོན་ནུས་མཐོར་འདེགས་ལ་འབད་བརྩོན་བྱས་པའོ། དེའང་སློབ་ཚན་སྔོན་ཀློག་ཇི་ལྟར་བྱ་བར་སྐུལ་དགོས་ཞེ་ན།
1.རགས་ཀློག
རགས་ཀློག་བྱས་ནས་གེགས་སྐྱོན་མེད་པར་བཟོ་དགོས་པ་སྟེ། དོགས་གཞི་ཡོད་པའི་མིང་དང་ཚིག་རྣམས་འཕྲད་རྗེས། རང་འགུལ་གྱིས་ཚིག་མཛོད་ནས་འཚོལ་བའམ་རྟགས་བརྒྱབ་ནས་འདྲི་བར་བརྩོན་དགོས། གྲ་སྒྲིག་དེ་ལྟར་བྱས་རྗེས་གཞི་ནས་སློབ་ཚན་གྱེར་ཀློག་ལ་དཀའ་ངལ་མེད་པ་ཞིག་ཆགས་ཐུབ་པ་དང་། སློབ་ཚན་གྱི་ནང་དོན་དང་སྤྱི་ཁོག་ལ་ངེས་ཤེས་སྐྱེ་བ། སློབ་ཚན་ལ་གོ་བ་ལོན་པའི་ཚད་དེ་བས་ཟབ་ཏུ་འགྲོ་ངེས་ཡིན། དཔེར་ན། དམག་མི་རྒྱག་པའི་དམ་བཅའ་བཞག་ལྟ་བུར་དམག་མི་རྒྱགས་པའི་དམ་བཅའ་བཞག་ལྟ་བུར་ཀློག་ནོར་བའི་འཁྲུལ་དེ་ཡོང་སྲིད་པས། ཀློག་ནོར་ན་དོན་ལོག་འགྲོ་ལ་དག་ཆར་ཡང་འཁྲུལ་བ་ཡོང་བཞིན་ཡོད།
2.ཞིབ་ཀློག
ཞིབ་ཀློག་ནི་ནན་ཏན་ངང་བློ་ཞིབ་མོས་ཀློག་དགོས་པ་ཡིན། དུམ་བུ་དབྱེ་བ། དུམ་བུའི་གཙོ་དོན་དང་བརྗོད་སྙིང་གཙོ་བོ་ཕྱོགས་བསྡུས་བྱ་བར་རང་གིས་བསམ་གཞིག་བྱ་དགོས་ལ་ཚོད་ལྟའང་བྱ་དགོས། བརྗོད་པ་དང་ཚིག་དུམ་བརྒྱུད་ནས་ཀློག་དགོས་ཤིང་དོགས་གནད་ཀྱི་འདྲི་གཞི་འདོན་དགོས། དཔེར་ན། རུས་སྦལ་མཁའ་ལས་ལྷུང་བ་ལྟ་བུའི་སློབ་ཚན་སྔོན་ཀློག་བྱ་སྐབས། སློབ་ཚན་གྱི་དུམ་བུ་དང་པོར་ལོ་མང་ཐན་པ་བྱུང་ནས་རྫིང་བུ་དེ་བསྐམས་པ་རེད་ལྟ་བུའི་ཚིག་དེར་རྟགས་བརྒྱབ་ནས་རྫིང་བུ་བསྐམས་རྗེས་གནས་ཚུལ་གང་དག་ཡོང་མིན་ལ་བསམ་བློ་གཏོང་དགོས་པ་དང་། སློབ་ཚན་ཚོགས་སྐབས་དོགས་གཞི་དེ་འཁྱེར་ནས་ནན་ཏན་ངང་རྒན་ལགས་ཀྱིས་འགྲེལ་བཤད་ལ་ཉན་འཇོག་བྱས་ན་མྱུར་པོར་དེ་དོན་ཤེས་རྟོགས་ཡོང་ངེས། དེ་བས་སྔོན་སྦྱོང་སྐབས་ངེས་པར་དུ་སློབ་ཚན་རེ་རེ་བཞིན་སྔོན་ཀློག་དང་སྔོན་སྦྱོང་གི་བློ་སྒོ་འབྱེད་དགོས། བློ་སྒོ་འབྱེད་པ་དེ་ཡང་གཙོ་བོ་སློབ་ཚན་གྱི་གཙོ་གནད་དང་དཀའ་གནད་ལ་དམིགས་ནས་བློ་འབྱེད་རང་བཞིན་དགོས་ཤིང་སློབ་མའི་བསམ་གཞིག་གི་ཆ་དེར་སྣེ་ཁྲིད་ནས་ལན་འདེབས་པའི་རེ་བ་འདོན་མི་དགོས།དུས་མཚུངས་མིང་དང་ཚིག་ཁ་ཤས་བཏོན་ནས་སློབ་མར་འབྲེལ་ཡོད་ཀྱི་ལག་ཆ་བེད་སྤྱད་དུ་བཅུག་སྟེ། ནང་དོན་ལ་གོ་བ་ལེན་དུ་འཇུག་པ་དང་ཤེས་རྟོགས་བྱེད་དུ་འཇུག་དགོས། སྔོན་ཀློག་གིས་སློབ་མ་རྣམས་ལ་སློབ་སྦྱོང་གི་དགའ་སྣང་སྤྲོ་སྣང་འཕེལ་དུ་འཇུག་ལ། སློབ་ཚན་ཚོགས་སྐབས་དགེ་རྒན་ནས་འདྲི་བ་འདོན་སྐབས་སློབ་མས་རང་ངོས་ནས་ཀྱང་ལན་ཆུ་རྒྱུག་རྒྱུག་འདེབས་ཤེས་པའི་རྨང་གཞི་བརྟན་པོ་ཞིག་འདིང་ཐུབ།
གཉིས་པ། གྱེར་ཀློག
གྱེར་ཀློག་ནི་སྒྲ་འདོན་པའི་ལྟ་ཀློག་གི་ཐབས་ཤིག་ཡིན་ཞིང་། དེ་ནི་སློབ་ཆུང་སློབ་མས་ལྟ་ཀློག་སློབ་གསོའི་འགན་འཁྲི་སྒྲུབ་པའི་རྨང་གཞིའི་ནུས་པ་གལ་ཆེན་ཞིག་ཡིན། སྐད་ཡིག་སློབ་སྦྱོང་གི་ངོས་ནས་བརྗོད་ན་གྱེར་ཀློག་ནི་གཙོ་གལ་ཤིན་ཏུ་ཆེ། གྱེར་ཀློག་ནི་ལྟ་ཀློག་གི་འགོ་འཛུགས་ས་ཡིན་ལ། སློབ་ཚན་གྱི་ནང་དོན་ལ་གོ་བ་ལེན་པའི་གལ་ཆེའི་ཐབས་ལམ་ཞིག་ཀྱང་རེད། དེས་སློབ་མའི་རིག་སྟོབས་འཕེལ་བར་ཕན་ཞིང་བསམ་བློར་ཤུགས་རྐྱེན་བཟང་པོ་ཐེབས་བཞིན་ཡོད།
“གསལ་ཞིང་དག་ལ་སྙན་ཞིང་མྱུར་བའི་སྒོ་ནས་སློབ་ཚན་གྱེར་ཀློག་བྱེད་ཐུབ་པ”ཞེས་པ་བཞིན་གྱེར་ཀློག་བྱེད་སྐབས་དགེ་རྒན་ནས་འབེན་ལྟོས་མདའ་རྒྱག་གི་སྐབས་བསྟུན་གྱི་རེ་བ་འདོན་དགོས་ལ་དེ་བས་བརྩེ་དུང་འཆང་ནས་བཀླག་རྒྱུ་ནི་ཤིན་ཏུ་གལ་ཆེ་བར་སྣང་བས། ཀློག་པའི་སྐབས་སུ་རང་ཉིད་རྩོམ་པ་པོ་ཡིན་པའི་ཚོར་སྣང་དྲོན་མོ་ཞིག་སྐྱེས་སུ་འཇུག་པར་སྐུལ་དགོས། གལ་སྲིད་རེ་བ་བཞིན་མ་བྱུང་བ་དཔེར་ན་ཚིག་གི་གཅོད་མཚམས་མི་གསལ་བ་དང་། སྒྲ་དག་པོ་མ་བྱུང་བ། ཡི་གེའི་སྐྱེ་གནས་མི་གསལ་བ། ཉམས་འགྱུར་མི་ལྡན་པ། ལྷག་པར་དུ་སྒྲ་ལྕི་ཡང་གི་གནས་ལ་དོ་སྣང་མ་བྱེད་པ་བཅས་ལ་ནན་བཤད་དང་རེ་བ་མཐོ་པོ་འདོན་དགོས་ལ་མང་ཙམ་ཀློག་པར་སྐུལ་དགོས། གྱེར་ཀློག་གི་རྣམ་པ་དེ་ཡང་རྐྱང་པ་ཞིག་མ་ཡིན་པར་སློབ་མས་ཀློག་ལ་སྤྲོ་བ་དང་། བསམ་གཞིག་ལ་དགའ་བ་བྱས་ནས་མོས་པ་སྐྱེད་སྲིང་བྱ་ཆེད་ཚོགས་ཆུང་ཁག་བགོས་དང་བུ་བུ་མོ་འགྲན་སྡུར་སོགས་ཀྱི་བྱ་ཐབས་དམིགས་བསལ་ལྡན་པ། སློབ་ཁྲིད་ལ་ཕན་པ་ངེས་ཅན་ཐོན་པའི་རིགས་སྤྱད་ནས་འཁྲུག་ཆ་དོད་པོའི་སློབ་ཁྲིད་ཀྱི་རྣམ་པ་ཞིག་བསྐྲུན་དགོས།
གསུམ་པ། ཁོག་འདོན།
ཁོག་འདོན་ནི་ཀློག་ལྟའི་ཐབས་གལ་ཆེན་ཞིག་ཡིན། ཁོག་འདོན་བྱས་ནས་སྒྲ་མ་བྱུང་བའི་བྱ་འགུལ་དེར་བརྟེན་ནས་མྱུར་པོར་ཀློག་དགོས་ཤིང་ཕན་ཚུན་འགོག་རྐྱེན་མེད་པ་དང་། ཁོར་ཡུག་ཁུ་སིམ་མེར་གནས་པའི་འགན་ལེན་དགོས། དེ་ལྟར་བྱུང་ཚེ་བསམ་བློ་གཅིག་བསྡུས་ཐོག་ཀློག་བྱའི་ནང་དོན་ལ་གོ་བ་ལེན་ཐུབ་པར་ཕན་ཞིང་སྐྱོ་ངལ་བསལ་ཐུབ། ཁོག་འདོན་བྱ་སྐབས་ང་ཚོས་སྒྲ་མི་འདོན་པ་དང་། མཆུ་ཏོ་མི་འགུལ་བ། མཛུབ་མོ་བཙུགས་ནས་མི་ཀློག་པ་བཅས་བྱ་དགོས། མ་ཟད་ཀློག་པའི་ཞོར་ལ་བསམ་གཞིག་བྱ་དགོས། ཁོག་འདོན་ཐོག་མར་སྦྱོང་སྐབས་སློབ་མས་རྒྱུན་འཇགས་ཀྱི་སྒྲ་འདོན་ཞིང་མཆུ་ཏོ་འགུལ་སྲིད། དེ་ནི་ཀློག་པའི་སྒྲ་ལ་བརྟེན་ནས་གོ་དོན་ཤེས་ཚོར་བྱ་བས། གནད་དོན་དེ་ཆུང་བས་དགེ་རྒན་རང་ངོས་ནས་རིམ་བཞིན་བཅོས་པར་སྐུལ་དགོས། ཁོག་འདོན་སྐབས་དེ་བས་བཀླག་བྱའི་ཡི་གེ་ཡོད་སར་མིག་སླེབས་པ་དང་། སེམས་གནས་པ། ལག་འགུལ་བ་བཅས་བྱ་དགོས་སྟེ། མིག་སླེབས་པ་ནི་ཚིག་འབྲུ་རེ་རེ་བཞིན་ངོས་འཛིན་དགོས་ཤིང་མིག་ལྟ་ཐེངས་གཅིག་ལ་སྟར་པ་ལྔ་དྲུག་ལ་སླེབས་པ་མི་ཡོང་བ་སྔོན་འགོག་བྱ་དགོས། སེམས་གནས་པ་ནི་དོ་སྣང་བྱེད་ཤུགས་གཅིག་བསྡུས་ཐོག་ཁོག་འདོན་དང་སྦྲགས་མནོ་བསམ་བཏང་ནས་རྗོད་བྱེད་ཚིག་དུམ་གྱི་ནང་དོན་ལ་གོ་བ་བླངས་ཏེ། ནང་ཕན་ཚུན་གྱི་འབྲེལ་བ་ཐག་གཅོད་བྱ་དགོས། ཁོག་འདོན་བྱས་རྗེས་སློབ་མ་རང་གིས་རང་ལ་མ་ཤེས་པའི་གནད་ཀྱི་འདྲི་བ་འདོན་དགོས། ལག་འགུལ་བ་ནི་ཁོག་འདོན་བྱ་སྐབས་ཀློག་པ་དང་སྦྲགས་སྨྱུ་གུ་འགུལ་དགོས་པ་སྟེ། གཙོ་གནད་ཀྱི་ཚིག་དང་དོགས་གཞི་ཡོད་པ། གོ་དཀའ་བའི་ཚིག་ལ་རྟགས་འཐེན་པ་དང་། དུམ་བུའི་ནང་གི་གོ་རིམ་ལ་རྟགས་བརྒྱབ་པ་སོགས་བྱས་ནས་རང་གི་མ་ཤེས་པའི་གནས་ངེས་རྗེས་ཁོག་འདོན་གྱི་ཕན་འབྲས་ཀྱི་ནུས་པ་མཐོ་རུ་གཏོང་དགོས།
ང་ཚོས“ཁོག་འདོན་བྱེད་པར་མྱུར་ཚད་ངེས་ཅན་ཞིག་ལྡན་དགོས་ཤིང་། སྤྱིར་བཏང་གི་དཔེ་དེབ་ཁོག་འདོན་བྱས་ན་མ་མཐར་ཡང་སྐར་མ་རེར་ཚེག་ཁྱིམ200ཡན་ཀློག་ཐུབ་པ”ཞེས་པ་བཞིན་སྐད་ཡིག་བསླབ་ཚན་གྱི་ཚད་གཞིའི་རེ་བ་གསལ་སྟོན་ཐོག་ཐབས་ཤེས་ཟུང་འཇུག་གིས་སྦྱོང་བརྡར་བྱ་དགོས་ཤིང་དེ་བས་གལ་ཆེ་བ་ནི་སློབ་གསོ་སློབ་ཁྲིད་ཐོག་དོན་འཁྱོལ་བྱ་དགོས།
མདོར་ན། གང་ཞིག་གསེར་གྱི་རི་ལ་གནས་གྱུར་ན།། དེ་ཡི་འདབ་ཆགས་ཐམས་ཅད་གསེར་ལ་གྱུར།། གང་ཞིག་དུག་གི་རི་ལ་གནས་གྱུར་ན།། དེ་ཡི་འདབ་ཆགས་ཐམས་ཅད་དུག་ལ་གྱུར།། ཞེས་པ་བཞིན་དགེ་རྒན་ཇི་ལྟ་བུ་ཞིག་ཡོད་ན་སློབ་མ་དེ་ལྟ་བུ་ཆགས་པ་ནི་སྨོས་མེད་རེད་སྙམ། དེས་ན་སློབ་ཁྲིད་པས་སློབ་མའི་ལྟ་ཀློག་གི་ནུས་པ་གསོ་སྐྱོང་ལ་འབད་པ་དང་ཟབ་འཇུག་ནན་ཏན་བྱ་དགོས།
(ཁྲེང་ཀོན་ཆུས་ཧའེ་ས་སློབ་ཆུང་གི་བྱམས་པ་སྒྲོན་མ་དང་སྐལ་བཟང་དར་རྒྱས་ཀྱིས)


text:
ཁང་དབང་
སུང་ལྷོ་མའི་རྒྱལ་རབས་ཀྱི་གོང་མ་དང་པོ་སུང་ཀའོ་ཙུང་ཀྲའོ་ཀོའུ(宋高宗赵构)ཟེར་བ་དེའི་ཐོག་མའི་གོ་གནས་ཀྱི་མིང་ཡིན་ཅིང༌། སུང་བྱང་མའི་རྒྱལ་རབས་ཀྱི་གོང་མ་སུང་ཧུའེ་ཙུང་ཀྲའོ་ཅིས(宋徽宗赵估)ཀྱི་བུ་དགུ་པ་དང་སུང་ཆིན་ཙུང(宋钦宗)གི་གཅུང་པོ་ཡིན། མེ་ལུག(༡༡༢༧)ནས་ཆུ་རྟ(༡༡༦༢)ལོ་བར་ལོ་སུམ་ཅུ་སོ་དྲུག་རིང་སྲིད་དབང་བཟུང༌། ཅིན་རྒྱལ་རབས་ཀྱིས་སུང་བྱང་མར་དམག་དྲངས་ཏེ་སྲིད་དབང་འཐོར་རྗེས། ད་དུང་དམག་མི་ཁྲི་བརྒྱད་ཙམ་ཡོད་པ་འཁྲིད་ནས་སྨན་རྩེའི་ཡུལ་ཏེ་དེང་སང་གི་ཅང་སུའུ་ཞིང་ཆེན་དུ་བྲོས་ནས་༡༡༢༧ལོར་སྲིད་དབང་གསར་དུ་བཙུགས་པའི་མིང་ལ་ནན་སུང(南宋)སྟེ་སུང་ལྷོ་མ་ཟེར། རྒྱལ་ས་ནི་ཐོག་མར་ནན་ཅིན་ཡིན་ཀྱང་རྗེས་སུ་ཅིན་ཡན(建炎)ལོ་གསུམ་པ་ས་བྱ(༡༡༢༩)ལོར་ཀྲེ་ཅང་ཞིང་ཆེན་གྱི་ལིན་ཨན(临安)དེང་སང་གི་ཧང་ཀྲེའུ(杭州)ལ་སྤོས། ཧྲའོ་ཤིན(绍兴)ཁྲི་ལོ་བཅུ་གཅིག་པ་ལྕགས་བྱ(༡༡༤༡)ལོར་ཅིན་རྒྱལ་རབས་ལ་མགོ་བཏགས་ཞུས། རྒྱལ་རབས་འདིར་གོང་མ་མི་རབས་དགུ་བྱུང་བ་ནི། ༡སུང་ཀའོ་ཙུང༌། ༢སུང་ཤའོ་ཙུང༌། ༣སུང་ཀོང་ཙུང༌། ༤སུང་ཉིང་ཙུང༌། ༥་སུང་མི་ཙུང༌། ༦སུང་ཏུའུ་ཙུང༌། ༧སུང་ཀོང་ཙུང༌། ༨སུང་ཏུའན་ཙུང༌། ༩སུང་ཀྲའོ་བིང་བཅས་ཡིན་ཅིང༌། རབ་བྱུང་གཉིས་པའི་མེ་ལུག(༡༡༢༧)ལོ་ནས་རབ་བྱུང་ལྔ་པའི་ས་ཡོས(༡༢༧༩)ལོ་བར་ལོ་བརྒྱ་དང་ལྔ་བཅུ་ང་གསུམ་རིང་སྲིད་དབང་བཟུང་ཞིང༌། མཐར་གོང་མ་མི་རབས་དགུ་པ་སུང་ཀྲའོ་བིང་གི་ཞིའང་ཤིན(祥兴)ཁྲི་ལོ་གཉིས་པ་ས་ཡོས(༡༢༧༩)ལོར་ཡོན་རྒྱལ་རབས་ཀྱི་གོང་མ་ཧུ་པེ་ལིས་སུང་ལྷོ་མར་དམག་དྲངས་ནས་གཏོར་བ་ཡིན།
༼དུང་དཀར་ཚིག་མཛོད་ཆེན་མོ་༽ནས་བཏུས།


text:
|
ཀྲུང་གོ་བོད་ཀྱི་དྲ་བའི་འཕྲིན། ཟླ1པོའི་ཚེས30ཉིན་གྱི་སྔ་དྲོར། ཞིང་ཆེན་སྲིད་གྲོས་སྐབས་བཅུ་གཉིས་པའི་གྲོས་ཚོགས་ཐེངས་དང་པོས་ལས་འགན་སྣ་ཚོགས་བདེ་བླག་ངང་ཡོངས་འགྲུབ་བྱས་ཏེ་མཚོ་སྔོན་གྲོས་ཚོགས་ལྟེ་གནས་སུ་རྒྱལ་ཁའི་ངང་མཇུག་སྒྲིལ།
མཚོ་སྔོན་ཞིང་ཆེན་ཏང་ཨུའི་ཧྲུའུ་ཅི་ཝང་གོ་ཧྲེང་གྲོས་ཚོགས་ལ་ཞུགས་པར་མ་ཟད་གཏམ་བཤད་གནང་བ་དང་། མཚོ་སྔོན་ཞིང་ཆེན་སྲིད་གྲོས་ཀྱི་ཀྲུའུ་ཞི་རྡོ་རྗེ་རབ་བརྟན་དང་ཀྲུའུ་ཞི་གཞོན་པ་ཝང་ཞའོ་ཡུང་དང་རིན་ཆེན་རྣམ་རྒྱལ། མཱ་ཁྲང་ཆིན། ཀྲང་ཧྲོའུ་ཁྲེང་། གཟིམ་ཁང་། ཏུའུ་ཅེ། ཀྲང་ཝིན་ཁུའེ། མཱ་ཧའེ་དབྱིན། ཝང་ཞུན། ཏུའུ་ཏི་ཀྲི། དེ་མིན་དྲུང་ཡིག་ཆེན་མོ་ཝང་ཅིན་བཅས་ཀྲུའུ་ཞིའི་སྟེགས་བུའི་མདུན་གྲལ་དུ་བཞུགས་ཡོད། ཝང་ཅན་ཅུན་དང་པད་མ། རིན་ཆེན་རྒྱལ། ལིའུ་ཉིང་། ཝང་ཞའོ། མགོན་པོ་བཀྲ་ཤིས། ཐིན་ཅ་ཚའེ། ཀྲང་ཞི་མེན། ཝང་ཡུས་པོ། ཡན་ཅིན་ཧའེ། ཝང་ཡུས་ཡན། ཡུས་ཚུང་ལི། མཱ་ཅི་ཞའོ། ཆུས་ཞིན་ཡུང་བཅས་གདན་དྲངས་པ་ལྟར་གྲོས་ཚོགས་ལ་ཞུགས་པར་མ་ཟད་ཀྲུའུ་ཞིའི་སྟེགས་བུའི་སྟེང་བཞུགས་ཡོད།
ཀྲུང་དབྱང་རྩ་འཛུགས་པུའུ་ཡི་ལྟ་སྐུལ་ཞིབ་བཤེར་ཚན་ཁག་གྲོས་ཚོགས་ལ་ཞུགས་ནས་མཛུབ་སྟོན་བྱས།
ཚོགས་འདུར་ཨུ་ཡོན396ཞུགས་དགོས་པ་དང་། མཇུག་སྒྲིལ་བའི་ཚོགས་ཆེན་ལ་ཨུ་ཡོན380འབྱོར་བས་ཁྲིམས་ལུགས་ཀྱིས་གཏན་ཁེལ་བྱས་པའི་མི་གྲངས་དང་མཐུན།
རྡོ་རྗེ་རབ་བརྟན་གྱིས་མཇུག་སྒྲིལ་བའི་ཚོགས་ཆེན་ལ་མགོ་འཛིན་མཛད།
ཚོགས་ཆེན་སྟེང་སྲིད་གྲོས་སྐབས་བཅུ་གཉིས་པའི་མཚོ་སྔོན་ཞིང་ཆེན་ཨུ་ཡོན་ལྷན་ཁང་གི་གྲོས་ཚོགས་ཐེངས་དང་པོའི་རྒྱུན་ལས་ཨུ་ཡོན་ལྷན་ཁང་གི་བྱ་བའི་སྙན་ཞུ་སྐོར་གྱི་གྲོས་ཆོད་དང་། སྲིད་གྲོས་སྐབས་བཅུ་གཉིས་པའི་མཚོ་སྔོན་ཞིང་ཆེན་ཨུ་ཡོན་ལྷན་ཁང་གི་གྲོས་ཚོགས་ཐེངས་དང་པོའི་གྲོས་གཞི་ཞིབ་བཤེར་ཨུ་ཡོན་ལྷན་ཁང་གི་སྲིད་གྲོས་སྐབས་བཅུ་གཉིས་པའི་མཚོ་སྔོན་ཞིང་ཆེན་ཨུ་ཡོན་ལྷན་ཁང་གི་གྲོས་ཚོགས་ཐེངས་དང་པོའི་གྲོས་གཞི་ཞིབ་བཤེར་གནས་ཚུལ་སྐོར་གྱི་སྙན་ཞུ། སྲིད་གྲོས་སྐབས་བཅུ་གཉིས་པའི་མཚོ་སྔོན་ཞིང་ཆེན་ཨུ་ཡོན་ལྷན་ཁང་གི་གྲོས་ཚོགས་ཐེངས་དང་པོའི་ཆབ་སྲིད་གྲོས་ཆོད་བཅས་ལ་རིམ་པ་བཞིན་གྲོས་འཆམ་བྱུང་།
ཝང་གོ་ཧྲེང་གིས་གཏམ་བཤད་གནང་སྐབས་མཚོ་སྔོན་ཞིང་ཆེན་ཏང་ཨུའི་ཚབ་བྱས་ཏེ་ཚོགས་ཆེན་ལེགས་འགྲུབ་བྱུང་བ་དང་གསར་དུ་བདམས་པའི་ཞིང་ཆེན་སྲིད་གྲོས་ཀྱི་མགོ་ཁྲིད་ཚན་ཁག་གི་ཁོངས་མི་དང་རྒྱུན་ལས་ཨུ་ཡོན་རྣམས་ལ་སྤྲོ་སེམས་འཁོལ་བའི་ངང་རྟེན་འབྲེལ་ཞུས་པ་དང་། སྐབས་བཅུ་གཅིག་པའི་ཞིང་ཆེན་སྲིད་གྲོས་ཀྱི་ལས་འཁྱུར་ངལ་གསོ་བྱས་པའི་བློ་མཐུན་རྒན་པ་དང་སྲིད་གྲོས་ཨུ་ཡོན་རྣམས་ལ་ལྷག་བསམ་རྣམ་དག་སྒོས་བཀའ་དྲིན་ཆེ་ཞུས།
ཝང་གོ་ཧྲེང་གིས་བསྟན་དོན། ལོ་ལྔའི་རིང་ལ། ཞིང་ཆེན་སྲིད་གྲོས་སྐབས་བཅུ་གཅིག་པས་ཞིང་ཆེན་ཏང་ཨུའི་ཡང་དག་པའི་མགོ་ཁྲིད་འོག་ཏུ། ཞིང་ཆེན་ཡོངས་ཀྱི་བཅོས་བསྒྱུར་འཕེལ་རྒྱས་བརྟན་འཇགས་བཅས་ཀྱི་ཁྱོན་ཡོངས་ལ་དམ་དུ་དམིགས་ཏེ། འགན་ནུས་ལག་བསྟར་ནན་མོ་བྱས་ནས། ཕན་འབྲས་ཕུན་སུམ་ཚོགས་པའི་བྱ་བ་འབོར་ཆེན་བསྒྲུབས་པ་དང་། གཞན་གྱིས་ཚབ་བྱེད་མི་ཐུབ་པའི་ནུས་པ་གལ་ཆེན་བཏོན་ཏེ། སེམས་ཤུགས་ཆེན་པོས་མཚོ་སྔོན་གསར་བ་འཛུགས་སྐྲུན་བྱེད་པར་བློ་གྲོས་དང་སྟོབས་ཤུགས་ཕུལ་ཡོད། རིམ་པ་སོ་སོའི་སྲིད་གྲོས་དང་རྒྱ་ཆེའི་སྲིད་གྲོས་ཨུ་ཡོན་གྱིས་ཏང་གི་ཚོགས་ཆེན་བཅུ་དགུ་པ་དང་ཞིང་ཆེན་ཏང་གི་འཐུས་མི་ཚོགས་ཆེན་ཐེངས་བཅུ་གསུམ་པའི་དགོངས་དོན་ལག་བསྟར་དང་དངོས་འབེབས་བྱས་ཏེ། གཟི་བརྗིད་ལྡན་པའི་གོམས་སྲོལ་རྒྱུན་འཛིན་བྱེད་པ་དང་། འགན་ནུས་ལག་བསྟར་གྱི་ནུས་པ་དང་ཆུ་ཚད་མཐོར་འདེགས་བྱས་ནས། འབྱོར་ཕྱུག་དང་དཔལ་ཡོན་འཆམ་མཐུན་མཛེས་སྡུག་བཅས་ཀྱི་མཚོ་སྔོན་གསར་པ་འཛུགས་སྐྲུན་བྱེད་པ་དང་། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་གྱི་མཚོ་སྔོན་གྱི་ལེའུ་འབྲི་བར་སྔར་ལས་ཆེ་བའི་བྱས་རྗེས་གསར་བ་འཇོག་དགོས་པའི་རེ་བ་བཏོན།
ཝང་གོ་ཧྲེང་གིས་བསྟན་དོན། ཞི་ཅིན་ཕེན་གྱི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པས་སྲིད་གྲོས་བྱ་བར་གཅིག་གྱུར་བཀོད་འདོམས་བྱེད་རྒྱུ་རྒྱུན་འཁྱོངས་བྱས་ཏེ། མཐུན་སྒྲིལ་འབད་འཐབ་ཀྱི་བསམ་བློའི་ཆབ་སྲིད་རྨང་གཞི་སྲ་བརྟན་དུ་གཏོང་དགོས། འདུ་ཤེས་བཞི་བརྟན་པོར་བཅངས་པར་དམིགས་ནས། ཏང་ཁག་ཚོགས་པ་སོ་སོ་དང་སྲིད་གྲོས་ཨུ་ཡོན། རིགས་སོ་སོ་དང་ལས་རིགས་སོ་སོའི་མི་སྣས་ཆབ་སྲིད་ཀྱི་ལངས་ཕྱོགས་བརྟན་པོ་བཅངས་ཏེ། སྤྱི་ཁྱབ་ཧྲུའུ་ཅི་ཞི་ཅིན་ཕེན་གྱི་སྲོག་ཤིང་གོ་གནས་ལ་མཐའ་གཅིག་ཏུ་སྲུང་སྐྱོབ་བྱེད་པ་དང་། ཀྲུང་གུང་ཀྲུང་དབྱང་གི་གཅིག་བསྡུས་གཅིག་གྱུར་གྱི་མགོ་ཁྲིད་ལ་སྲུང་སྐྱོབ་བྱེད་པའི་བསམ་བློའི་རང་རྟོགས་དང་འགུལ་སྐྱོད་ཀྱི་རང་རྟོགས་ཇེ་དྲག་ཏུ་བཏང་ནས། བསམ་བློ་དང་ཆབ་སྲིད། བྱ་སྤྱོད་བཅས་ཀྱི་སྟེང་ནས་བློ་མཐུན་ཞི་ཅིན་ཕེན་སྲོག་ཤིང་ཡིན་པའི་ཀྲུང་གུང་ཀྲུང་དབྱང་དང་ཚད་མཐོའི་གཅིག་གྱུར་བྱེད་པར་དྲིལ་སྒྲོག་དང་ཁྲིད་སྟོན་བྱེད་དགོས། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་དངོས་འབེབས་བྱེད་པ་གཙོ་བོར་བཟུང་ནས། དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་གཞི་རྩའི་ཇུས་གཞི་ལ་རྒྱུས་ལོན་ཟབ་མོ་བྱས་ཏེ། ཟུང་འབྲེལ་དང་བསྒྱུར་བཅོས་ཐད་འབད་བརྩོན་དང་ཕན་འབྲས་ཐོབ་པར་བྱེད་པ། རིགས་སོ་སོ་དང་ལས་རིགས་སོ་སོའི་བློ་གཅིག་སེམས་གཅིག་དང་། སེམས་མཐུན་ཕྱོགས་མཐུན། བསམ་སྦྱོར་གཅིག་མཐུན་བཅས་ཀྱི་མཉམ་ཤུགས་ཆེན་པོ་གཅིག་ཏུ་བསྡུས་ཏེ། ཚོགས་ཆེན་བཅུ་དགུ་པས་གཏན་ལ་ཕབ་པའི་དམིགས་འབེན་དང་ལས་འགན་དངོས་འབེབས་བྱེད་ཆེད་མཉམ་དུ་འབད་བརྩོན་བྱས་ནས། དུས་རབས་གསར་པའི་མི་དམངས་སྲིད་གྲོས་ཀྱི་བྱ་གཞག་འཕེལ་རྒྱས་ཀྱི་རྣམ་པ་གསར་པ་ཧུར་ཐག་གིས་བསྐྲུན་དགོས།
ཝང་གོ་ཧྲེང་གིས་བསྟན་དོན། ལྟེ་བར་དམིགས་པ་དང་ཆེ་ཕྱོགས་ལ་ཞབས་འདེགས་ཞུ་བ་རྒྱུན་འཁྱོངས་བྱས་ཏེ། ཏན་ཏན་ཏིག་ཏིག་བཞིར་དམ་པོར་འབྲེལ་ནས་བློ་འདོན་ཇུས་འབུལ་བྱ་དགོས། འཐུས་མིའི་རང་བཞིན་དྲག་པ་དང་འབྲེལ་འདྲིས་ཀྱི་ངོས་ཆེ་བ། བཟོད་སྒོམ་རང་བཞིན་ཆེ་བའི་ལེགས་ཆ་འདོན་སྤེལ་གང་ལེགས་བྱེད་པ་དང་། འབྲེལ་འདྲིས་ཀྱི་ཁྱབ་ཁོངས་ཆེ་བ་དང་ཤེས་ལྡན་མི་སྣ་མང་བའི་ལེགས་ཆ་འདོན་སྤེལ་གང་ལེགས་བྱ་དགོས། རྩ་འཛུགས་ཀྱི་ལེགས་ཆ་འདོན་སྤེལ་གང་ལེགས་བྱས་ཏེ་བཅོས་བསྒྱུར་དང་འཕེལ་རྒྱས་ལ་ཐབས་ཇུས་བཟང་བོ་འདོན་པ་དང་། བསྒྱུར་བ་བཞིར་བརྟེན་ནས་ཏན་ཏན་ཏིག་ཏིག་བཞི་དངོས་འབེབ་ལ་ཡར་སྐུལ་བཏང་སྟེ། མཚོ་སྔོན་སྔར་ལས་ལྷག་པར་རྒྱལ་ཡོངས་ཀྱི་འཕེལ་རྒྱས་ནང་ཞུགས་པར་ནུས་པ་གལ་ཆེན་འདོན་དགོས། མཐུན་སྒྲིལ་ཆེན་མོའི་མཉམ་འབྲེལ་རྒྱུན་འཁྱོངས་བྱས་ནས་མཚོ་སྔོན་གསར་བ་འཛུགས་སྐྲུན་བྱེད་པའི་མཉམ་ཤུགས་ཆེན་པོ་རྒྱ་ཆེར་བསྡུ་དགོས། བཅོས་བསྒྱུར་གསར་གཏོད་ཀྱི་སྙིང་སྟོབས་ཀྱིས་གྲོས་མོལ་དམངས་གཙོའི་ལག་ལེན་ལ་ཡར་སྐུལ་གཏོང་བ་དང་། དམངས་གཙོ་དར་སྤེལ་དང་མཐུན་སྒྲིལ་ཡར་སྐུལ། འབྲེལ་བ་མཐུན་སྦྱོར། འགལ་བ་ཐག་གཅོད་བཅས་འགན་ནུས་ལག་བསྟར་བྱེད་པ་བཅས་གཙོ་གནད་དུ་བཟུང་སྟེ། ཀྲུང་ཧྭ་མི་རིགས་ཐུན་མོང་ཚོགས་པའི་འདུ་ཤེས་བརྟན་པོ་ཆགས་སུ་འཇུག་པ་དང་། ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་འཚམ་པོ་ཡོང་བར་སྐུལ་ཁྲིད་གང་ལེགས་བྱས་ཏེ། མི་རིགས་མཐུན་སྒྲིལ་ཡར་ཐོན་གྱི་ཞིང་ཆེན་ཆེན་མོ་འཛུགས་སྐྲུན་བྱེད་པར་བྱས་རྗེས་གསར་བ་འཇོག་དགོས། དམངས་གཙོ་ལྟ་སྐུལ་དེ་དམ་འཛིན་བྱེད་པ་རྒྱུན་འཁྱོངས་སྒོས་ཐབས་ཇུས་བཀོད་སྒྲིག་ཕྱོགས་ཡོངས་ནས་དངོས་འབེབས་བྱེད་པར་སྐུལ་འདེད་གཏོང་དགོས། རྒྱུན་ཆད་མེད་པར་དམངས་གཙོའི་ལྟ་སྐུལ་གྱི་བྱེད་ཐབས་ཕུན་སུམ་ཇེ་ཚོགས་དང་འཐུས་ཚང་དུ་བཏང་སྟེ། ལྟ་སྐུལ་བྱེད་ཕོད་པ་དང་ལྟ་སྐུལ་བྱེད་མཁས་པ། དྲང་གཏམ་ཞུ་འབུལ་བྱས་ནས། ཏང་ཨུ་དང་སྲིད་གཞུང་གིས་འཐབ་ཇུས་འཐུས་ཚང་དུ་གཏོང་བ་དང་བྱ་བ་ལེགས་བཅོས་བྱེད་པ། དངོས་འབེབས་ལ་ཡར་སྐུལ་གཏོང་བ་བཅས་ཀྱི་ཐད་རོགས་རམ་བྱ་དགོས། མགོ་ཁྲིད་ཚན་ཁག་གི་སྐབས་བརྗེ་བྱ་བ་དེ་མགོ་ཚུགས་ས་གསར་བ་བྱེད་པ་རྒྱུན་འཁྱོངས་བྱས་ཤིང་རྒྱུན་ཆད་མེད་པར་འགན་འཁྲིའི་ནུས་པ་ཇེ་མཐོར་གཏོང་དགོས། རིམ་པ་སོ་སོའི་སྲིད་གྲོས་མགོ་ཁྲིད་ཚན་ཁག་གསར་བས་རང་སྟེང་གི་འཛུགས་སྐྲུན་ལ་ཤུགས་སྣོན་བྱེད་པ་དང་། ཧུར་ཐག་སྒོས་མགོ་ཁྲིད་ནུས་པ་དང་ཆེད་ལས་ནུས་པ་ཇེ་མཐོར་གཏོང་དགོས་པར་མ་ཟད། ཨུ་ཡོན་གྱི་དམངས་གཙོའི་ཁེ་དབང་ལ་བརྩི་འཇོག་དང་འགན་སྲུང་བྱས་ནས་ཨུ་ཡོན་གྱི་ནུས་པ་འདོན་སྤེལ་བྱ་དགོས། རྒྱ་ཆེའི་སྲིད་གྲོས་ཨུ་ཡོན་གྱིས་འགན་འཁྲི་ལག་བསྟར་བྱ་འགུལ་སྤེལ་ཏེ་རང་འགན་བྱ་བའི་ཁྲོད་ཀྱི་སྣེ་ཁྲིད་ནུས་པ་དང་ལས་རིགས་སོ་སོའི་མང་ཚོགས་ཀྱི་འཐུས་ཚབ་ནུས་པ་འདོན་སྤེལ་གང་ལེགས་བྱ་དགོས།
ཝང་གོ་ཧྲེང་གིས་ནན་གྱིས་བསྟན་དོན། རིམ་པ་སོ་སོའི་ཏང་ཨུས་མི་དམངས་སྲིད་གྲོས་ཀྱི་ཆབ་སྲིད་མགོ་ཁྲིད་དང་བསམ་བློའི་མགོ་ཁྲིད། རྩ་འཛུགས་མགོ་ཁྲིད། བྱ་བའི་མགོ་ཁྲིད་བཅས་ལ་ཤུགས་སྣོན་བྱས་ཏེ། མི་དམངས་སྲིད་གྲོས་ཀྱིས་རྩ་ཁྲིམས་དང་སྲིད་གྲོས་ཀྱི་སྒྲིག་ཡིག་གཞིར་བཟུང་སྟེ་རང་རྐྱ་འཕེར་བར་འགན་ཁུར་བ་དང་མཐུན་སྦྱོར་གཅིག་མཐུན་གྱིས་བྱ་བ་སྤེལ་བ་རྒྱབ་སྐྱོར་བྱ་དགོས། རང་འགུལ་གྱིས་མི་དམངས་སྲིད་གྲོས་ཀྱི་ཆབ་སྲིད་གྲོས་མོལ་དེ་ལས་རིམ་གལ་ཆེན་དུ་བཞག་སྟེ་འཐབ་ཇུས་རིམ་པའི་ནང་འཇོག་པ་དང་། མི་དམངས་སྲིད་གྲོས་ཀྱི་དམངས་གཙོའི་ལྟ་སྐུལ་ལ་ཤུགས་སྣོན་བྱས་ཏེ། སྲིད་གྲོས་མགོ་ཁྲིད་ཚན་ཁག་དང་ཨུ་ཡོན་དཔུང་སྡེའི་འཛུགས་སྐྲུན་ལ་མཐོང་ཆེན་བྱ་དགོས། རིམ་པ་སོ་སོའི་ཀྲུང་གུང་སྲིད་གྲོས་ཏང་ཙུའུ་ཡིས་སྲིད་གྲོས་རྩ་འཛུགས་ཁྲོད་ཀྱི་མགོ་ཁྲིད་སྲོག་ཤིང་གི་ནུས་པ་འདོན་སྤེལ་བྱེད་པ་དང་། ཕྱོགས་ཡོངས་ནས་ཏང་གི་འགན་འཁྲི་གཙོ་བོ་ཕྲག་ཏུ་བླངས་ཏེ། ཏང་ཀྲུང་དབྱང་གི་ལམ་ཕྱོགས་དང་བྱེད་ཕྱོགས་སྲིད་ཇུས་དང་ཞིང་ཆེན་ཏང་ཨུའི་འཐབ་ཇུས་བཀོད་སྒྲིག་གལ་ཆེན་དེ་སྲིད་གྲོས་ནས་ལག་ལེན་མཐར་ཕྱིན་བྱེད་པར་ཁག་ཐེག་བྱ་དགོས།
རྡོ་རྗེ་རབ་བརྟན་གྱིས་བཤད་རྒྱུར། ཧྲུའུ་ཅི་ཝང་གོ་ཧྲེང་གི་གཏམ་བཤད་ཀྱི་དགོངས་དོན་གཏིང་ཟབ་ཅིང་དམིགས་རྒྱང་རིང་བ་དང་། ཆབ་སྲིད་རང་བཞིན་དང་མཛུབ་སྟོན་རང་བཞིན་ཆེས་ཆེར་ལྡན་ལ། སྐབས་གསར་བའི་ཞིང་ཆེན་སྲིད་གྲོས་ཀྱི་བྱ་བར་ཁ་ཕྱོགས་གསལ་བོ་བསྟན་ཡོད་པ་དང་། རེ་བ་ཆེན་པོ་བཅངས་ཡོད་པས་ང་ཚོས་ངེས་པར་དུ་ནན་ཏན་གྱིས་སློབ་སྦྱོང་དང་གོ་བ་ཟབ་མོ་བླངས་ཏེ། བློ་ཐག་རྦད་ཆོད་ཀྱིས་ལག་བསྟར་མཐར་ཕྱིན་བྱ་དགོས། མཚོ་སྔོན་ཞིང་ཆེན་ཏང་ཨུའི་མགོ་ཁྲིད་འོག སྔར་ལས་གཏིང་ཟབ་པའི་སྒོ་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ཞི་ཅིན་ཕེན་གྱི་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པར་སློབ་སྦྱོང་བྱེད་པ་དང་། རྒྱུན་ཆད་མེད་པར་ཆབ་སྲིད་ལངས་ཕྱོགས་ཇེ་མཐོར་གཏོང་བ་དང་བློ་མཐུན་ཞི་ཅིན་ཕེན་སྲོག་ཤིང་ཡིན་པའི་ཏང་ཀྲུང་དབྱང་གི་གཅིག་བསྡུས་གཅིག་གྱུར་གྱི་མགོ་ཁྲིད་ལ་མཐའ་གཅིག་ཏུ་གོང་བཀུར་བྱས་ཏེ། རང་འགུལ་གྱིས་ཏང་གི་ལམ་ཕྱོགས་དང་བྱེད་ཕྱོགས། སྲིད་ཇུས་བཅས་ལག་ལེན་མཐར་ཕྱིན་བྱེད་པ་དང་། ཞིང་ཆེན་ཏང་གི་འཐུས་མི་ཚོགས་ཆེན་ཐེངས་བཅུ་གསུམ་པ་དང་ཚོགས་ཆེན་གཉིས་ཀྱི་དགོངས་དོན་ལ་དམ་པོར་དམིགས་ནས་བརྟག་དཔྱད་ཞིབ་འཇུག་གཏིང་ཟབ་ཏུ་སྤེལ་བ་དང་དཀའ་གནད་ཐག་གཅོད་བྱེད་པ། བློ་འདོན་ཇུས་འབུལ་བྱེད་པ། འགན་ནུས་ལག་བསྟར་གང་ལེགས་བྱས་ཏེ། མཚོ་སྔོན་གསར་བ་འཛུགས་སྐྲུན་བྱེད་པར་བྱས་རྗེས་འཇོག་པར་སྐུལ་འདེད་གཏོང་དགོས། མཐུན་སྒྲིལ་དང་དམངས་གཙོའི་བརྗོད་སྙིང་ཆེན་པོ་གཉིས་རྒྱུན་འཁྱོངས་བྱས་ཤིང་། མཐུན་སྒྲིལ་དང་འཆམ་མཐུན་ལ་ཕན་པའི་བྱ་བ་མང་བོ་སྒྲུབ་པ་དང་། ཕྱོགས་སོ་སོའི་སྟོབས་ཤུགས་རང་ཞིང་གི་བཅོས་བསྒྱུར་དང་འཕེལ་རྒྱས། བརྟན་འཇགས་བཅས་ཀྱི་སྟེང་གཅིག་བསྡུས་བྱས་ཏེ། རང་སྟེང་གི་འཛུགས་སྐྲུན་ལ་མཐོང་ཆེན་བྱེད་པ་དང་དཔུང་སྡེའི་བྱང་ཚད་མཐོར་འདེགས་གཏོང་བ། བྱ་བའི་སྤྱོད་ཚུལ་བསྒྱུར་བ། མང་ཚོགས་ལ་རྒྱ་ཆེར་འབྲེལ་གཏུག་བྱེད་པ། ཟོལ་མེད་ཀྱིས་འགན་འཁྲིའི་ནུས་པ་དང་ཆུ་ཚད་ཇེ་མཐོར་བཏང་སྟེ། ཧུར་ཐག་སྒོས་མཚོ་སྔོན་གྱི་མི་དམངས་སྲིད་གྲོས་ལས་དོན་གྱི་ལེའུ་གསར་བ་མུ་མཐུད་དུ་འབྲི་དགོས།
ཀྲུའུ་ཞིའི་སྟེགས་བུའི་སྟེང་དུ་ད་རུང་མུའུ་ཏུང་ཧྲིན་དང་ཀྲང་ཀོང་རུང་། ཚའོ་ཧུང་། ཁོང་ཡུང་། ཀའོ་ཧྭ། ཧན་ཅན་ཧྭ། ཝང་ལིས་མེན། དབྱང་ཧྥིན་ཁྲུན། ཝང་ཀྲིན་ཧྲིན། ཐེན་ཅིན་ཁྲིན། ཁྲིན་མེན་གོ། ཡན་པའོ། གོ་ཅན་ཅུན། ལིས་ཙའེ་ཡོན་སོགས་ཡོད།
སྐབས་བཅུ་གཅིག་པའི་ཞིང་ཆེན་སྲིད་གྲོས་ཀྱི་ཀྲུའུ་ཞི་གཞོན་པ་ཝང་ཞའོ་ཆིན་དང་། པའོ་དབྱི་ཀྲི། མཱ་ཀྲི་ཝེ། ཅི་རིན་ཧྥུན་བཅས་གདན་ཞུས་ལྟར་ཚོགས་ཆེན་ལ་ཞུགས་པར་མ་ཟད་ཀྲུའུ་ཞིའི་སྟེགས་བུའི་སྟེང་བཞུགས་ཡོད། ཚོགས་ཆེན་རྔམ་བརྗིད་ལྡན་པའི་རྒྱལ་གླུའི་ཁྲོད་མཇུག་སྒྲིལ་བ་རེད། །
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-19 15:05 , Processed in 0.297219 second(s), 21 queries .


text:
དེ་ཡང་རྒྱུད་ཡེ་ཁྲི་མཐའ་སེལ་ལས། ལོ་རྒྱུས་ཁུངས་ནས་མ་བཤད་ན། ཡིད་མི་ཆེས་པའི་རྒྱུ་རུ་འགྱུར། ཞེས་གསུངས་པ་ལྟར། འདི་ནས་གླེང་བར་བྱ་བ་ནི། ༧རྫ་སྨོན་རྒྱལ་གཡུང་དྲུང་གླིང་ནས་༧རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་མཆོག་འཇིག་རྟེན་མི་ཡི་གཟུགས་སྤྲུལ་ནས་མི་ལོ་ཧྲིལ་པོ་༡༨༠༣༢འཁོར་བའི་འཁྲུངས་མཆོད་དང་འབྲེལ་སྟེ། རྫ་སྨོན་རྒྱལ་གཡུང་དྲུང་གླིང་གི་ངོ་སྤྲོད་མདོ་བསྡུས་ཙམ་ནི།
༡༩༧༢ལོ་ནས་བྱེས་ཀྱི་གླིང་ཚང་གཞིས་ཆགས་གསར་དུ་བསྐྲུན་པ་དང་། སྐབས་དེ་གླིང་ཚང་༧རྒྱལ་སྲས་འཇིགས་མེད་དབང་འདུས་ཆོས་རྒྱལ་རིན་པོ་ཆེ་མཆོག་གི་མངའ་ཁོངས་སུ་ཆོས་ལུགས་ཆོས་རྒྱུད་རིས་མེད་ཀྱི་དགོན་སྡེ་མང་ཙམ་ཞིག་ཡོད་པའི་ནང་ཚན་དགོན་སྡེ་ཆེ་ཁག་དྲུག་གི་ཡ་གྱལ་རྫ་སྨོན་རྒྱལ་དགོན་ནི་དེ་ཡི་ནང་ཚན་ཡིན་པའི། རྒྱལ་སྲས་མཆོག་གིས་ཐུགས་བསམ་རྒྱལ་ཆེ་ཟབ་བཞེས་ངང་མ་འོངས་པར་སྨོན་རྒྱལ་དགོན་གྱི་བསྟན་པ་ལ་དམིགས་ཏེ། ཕྱི་ལོ་(༡༩༧༤/༩/༢༩)ཉིན་ཧཱུྃ་ཆེན་བླ་མའི་དངོས་སློབ་སྨོན་རྒྱལ་དགོན་གྱི་བླ་མ་འཕྲིན་ལས་རྒྱ་མཚོ་མཆོག་ལ་རྒྱ་གར་ཡུ་པི་མངའ་སྡེའི་དྷེ་ར་རྡུན་མན་གྲུ་ཝ་ལ་ཞེས་པའི་ས་གནས་དེ་ལ་སྨོན་རྒྱལ་དགོན་གྱི་ས་སྐལ་གནང་བ་དང་ལྷན་དུ་༧རྒྱལ་སྲས་མཆོག་དབུ་བཞུགས་ཐོག་དབུ་འཛིན་རྣམ་པ་མཉམ་འཛོམས་ངང་གསང་གསོལ་གནང་བ་དང་ས་ཐོག་འདིར་གཡུང་དྲུང་སེམས་དཔའ་མང་པོས་ཁེངས་པར་ཤོག་ཅེས་སྨོན་ལམ་དྲི་མ་མེད་པས་མཚམས་སྦྱར་ཡོད་སྐོར་ད་བཞུགས་རྒན་རབས་དུ་མའི་ངག་ནས་གསལ། དགོན་ཆེན་དྲུག་གི་ནང་ཚན་ཞིག་ཀྱང་ཡིན་པ་དང་དགོན་པ་འདི་ཡི་བསྟན་པའི་བདག་པོ་ནི། ༧དྲན་པའི་རྣམ་རོལ་རིག་འཛིན་ཀུན་གྲོལ་འཇའ་ཚོན་སྙིང་པོའི་སྐུ་ཕྲེང་རིམ་བྱོན་རྣམས་ཡིན་ལ། ལྷག་པར་དུ་བོད་ལ་འཕོ་འགྱུར་མ་བྱུང་སྔོན་༧གཏེར་སྟོན་ཆེན་པོ་ཧཱུྃ་ཆེན་འགྲོ་འདུལ་གླིང་པས་བསྐྱངས་ཤིང་། མ་ཟད་ཁྱད་པར་དུ་༧ཧཱུཾ་ཆེན་བླ་མ་མཆོག་ནི་མདོ་ཁམས་གླིང་ཚང་རྒྱལ་བློན་དུ་མའི་དབུ་བླ་ཡང་ཡིན་པའི་གླིང་ཚང་བློན་ཆེན་དབང་ཐང་དར་རྒྱས་སྐྱབས་སམ་ཡར་གླིང་དབང་རྒྱལ་མཆོག་གིས་ཀྱང་བླ་མ་འཕྲིན་ལས་རྒྱ་མཚོ་མཆོག་ལ་ངེས་པ་དུ་སྨོན་རྒྱལ་དགོན་པ་དང་ཀུན་གྲོལ་སྤྲུལ་སྐུ་སོགས་ལ་ཁྱེད་ཀྱིས་ཐུགས་བསམ་ཟབ་མོ་བཞེས་དགོས་པའི་ཁོང་གི་ལག་པར་བཟུང་སྟེ་དམ་བཅའ་གནང་དགོས་པའི་བཀའ་སློབ་ཟབ་མོ་མཛད་གནང་བར་ཁོང་གིས་ཀྱང་དམ་བཅའ་ཞུས་པ་དང་དེ་ནས་ཁོང་ཉིན་གསུམ་ལས་ཙམ་མ་བཞུགས་ཞིང་ཁམས་གཞན་དུ་ཕེབས་གནང་བ་དང་།
དེ་ནས་དམ་བཅའ་ཞུས་པ་བཞིན་༧ཞྭ་དཀར་བསྟན་པའི་མངའ་བདག་དཀའ་དྲིན་སུམ་ལྡན་གྱི་དཔོན་གསས་བླ་མ་༧སྐྱབས་རྗེ་རྒྱལ་བ་སྨན་རི་བའི་མཁན་རབས་སོ་གསུམ་པ་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་ལ་གནས་ཚུལ་དེ་དག་སྙན་གསན་ཞུས་སྐབས་༧སྨན་རི་བ་མཆོག་གིས་ཀྱང་གླིང་ཚང་རྒྱལ་བློན་གཙོས་པའི་འབྲེལ་ཡོད་དག་ལ་བསྟོད་སྔགས་དང་འབྲེལ་ཏེ་བྱ་བ་དེ་དག་ངེས་པ་དུ་སྒྲུབ་དགོས་པའི་བཀའ་སློབ་ལམ་སྟོན་བྱུང་བས། (༡༩༧༤)ལོ་ནས་དབུ་འཛུག་སྟེ་སྨོན་རྒྱལ་དགོན་གྱི་བླ་རྒན་འཕྲིན་ལས་རྒྱ་མཚོ་མཆོག་གིས་དཀའ་བ་ཁྱད་དུ་བསད་ངལ་བ་དང་དུ་བླངས་ཏེ། ལུས་སྲོག་གང་ལ་ཡང་མ་འཛེམ་ནས་ཐབས་ཤེས་གང་དྲག་ཐོག་བླ་བྲང་དང་གྲྭ་ཤག་འཁོར་ཁང་སོགས་གསར་སྐྲུན་མཛད་གནང་བ་དང་ལྷག་པར་དུ་(༡༩༩༥)ལོར་གླིང་ཚང་དབུ་འཛིན་གཙོས་པའི་རྒན་རབས་འགའ་ཡིས་༧ཞྭ་དཀར་བསྟན་པའི་མངའ་བདག་༧སྐྱབས་རྫེ་༧རྒྱལ་བ་སྨན་རིའི་ཁྲི་འཛིན་༣༣པ་མཆོག་ལ། གླིང་ཚང་སྡེ་བའི་ཡུལ་མི་རྣམས་ཀྱི་རེ་འདུན་ལྟར། རྫ་སྨོན་རྒྱལ་དགོན་འདིར་གཙུག་ལག་ཁང་ཞིག་མཆོད་པའི་རྟེན་དང་བླ་གྲྭ་གཏན་བཞུགས་གནང་མཁན་བཅས་དགོས་པའི་ཞུ་ཡིག་ཕུལ་དོན་ལྟར། བསྟན་འགྲོའི་དོན་དུ་གཟིགས་ནས་༧སྐྱབས་རྗེ་མཆོག་གིས། བླ་ཁྲི་དང་སྨོན་རྒྱལ་བླ་རབས་རིམ་བྱོན་བར་དམིགས་བསལ་ནང་འབྲེལ་ཟབ་མོ་ཡོད་པ་དགོངས་བཞེས་གནང་སྟེ། བླ་ཁྲི་མཁན་པོ་དགེ་བཤེས་ཉི་མ་གྲགས་པ་རིན་པོ་ཆེ་མཆོག་ལ་གླིང་གཞིས་སྨོན་རྒྱལ་དགོན་པའི་གཙུག་ལག་ཁང་གསར་བཞེངས་གནང་རྒྱུའི་ཐུགས་འགན་བཞེས་དགོས་ལུགས་སོགས་བཀའ་གནང་བར་ལྟར། བླ་ཁྲི་མཁན་པོ་དགེ་བཤེས་ཉི་མ་གྲགས་པ་རིན་པོ་ཆེས་ཀྱང་རྩ་བའི་བླ་མས་བཀའ་གནང་བ་བཞིན་ཕྱི་ནང་བཀོད་པ་ཆ་ཚང་བཞེངས་རྒྱུའི་ཐུགས་འགན་བཞེས་བ་དང་སྐབས་དེ་འཕྲིན་ལས་རྒྱ་མཚོ་མཆོག་གིས་ཀྱང་ལུས་དང་སྲོག་ལ་བབས་ཀྱང་སྨོན་རྒྱལ་དགོན་འདིར་འཛིན་སྐྱོང་སྤེལ་གསུམ་གྱི་ཐོག་འགན་འཁུར་གནང་རྒྱུར་༧སྐྱབས་རྗེ་སྨན་རིའི་ཁྲི་འཛིན་རིན་པོ་ཆེའི་དྲུང་ནས་དམ་བཅའ་ཞུས་པ་བཞིན། དེ ནས(༡༩༩༦/༥/༡༠)ལ་༧གདན་ས་སྨན་རི་ནས་༧སྐྱབས་རྫེ་༧སྨན་རིའི་དཔོན་སློབ་ཡོངས་སྟོན་འཕྲིན་ལས་ཉི་མ་རིན་པོ་ཆེ་གཙོས་པའི་བླ་སྤྲུལ་ཉི་ཤུ་ལྷག་གདན་ཞུས་ཀྱིས་ཐུན་མིན་བོན་པོའི་གཞུང་དོན་དང་འབྲེལ་བའི་དམིགས་བསལ་ས་འདུལ་སོགས་ཆོ་གའི་རིམ་པ་རྣམས་ལེགས་པར་སྤེལ་ཏེ། ཕྱི་ཟླ་༥ཚེས་༡༢ཉིན་༧སྨན་རིའི་དཔོན་སློབ་ཡོངས་སྟོན་འཕྲིན་ལས་ཉི་མ་རིན་པོ་ཆེ་མཆོག་དང་། ཀུན་གྲོལ་ནམ་མཁའ་འཕྲིན་ལས་དབང་རྒྱལ་རིན་པོ་ཆེ། དགེ་བཤེས་སྐྱོང་སྤྲུལ་བསྟན་འཛིན་རྣམ་རྒྱལ་རིན་པོ་ཆེ། བླ་ཁྲི་མཁན་པོ་དགེ་བཤེས་ཉི་མ་གྲགས་པ་རིན་པོ་ཆེ་བཅས་ཀྱིས་དགོན་པའི་ཕྱོགས་བཞིར་ཐིག་བཏབ་གནང་བ་དང་ཆབས་ཅིག ཀུན་གྲོལ་རིན་པོ་ཆེའི་ལོ་ཁམས་དང་མཐུན་པའི་ས་སྐྱ་རབ་བརྟན་དགོན་པའི་མཆོག་སྤྲུལ་༧ངག་དབང་བསྟན་པའི་རྒྱལ་མཚན་རིན་པོ་ཆེ་མཆོག་གིས་རྨང་གཞིའི་ས་བརྐོ་དབུ་འཛུགས་གནང་རྗེས། སྤྱིར་གླིང་གཞིས་འབྲེལ་ཡོད་ལས་བྱེད་རྣམས་དང་། ལྷག་དོན་ཨོ་རྒྱན་འགྱུར་མེད་སོགས་ཀྱིས་དགོན་འདི་དང་འབྲེལ་བའི་ལས་དོན་ཆེ་ཕྲ་གང་ཅི་ཡི་ཐོག་ནས་རོགས་དོན་རྒྱ་ཆེ་གནང་བ་དང་མ་ཚད་ནང་རྟེན་སྟོན་པའི་སྐུ་སོགས་གཙོས་པའི་སྐུ་དག་ལ་ཡང་ཟུང་འཇུག་གོང་ལེགས་འོང་ཆེད་དུ་༧སྐྱབས་རྗེ་སྨན་རི་བ་མཆོག་གིས་དགེ་བཤེས་གཡུང་དྲུང་བསྟན་རྒྱལ་ཆེད་མངག་གནང་བ་དང་ཁོང་གིས་ལེགས་སོ་ཞུས་པ་བཞིན་ནང་རྟེན་རིགས་ལ་ཡང་ལེགས་པོ་བྱུང་རབས་གྲགས།
དེ་ནས་སྤྱི་ལོ་(༢༠༠༠/༩/༥)ལ་ཕྱི་ཡི་རྟེན་དང་ནང་གི་རྟེན་པ་ཡོངས་རྫོགས་ལེགས་གྲུབ་བྱུང་ནས། དེ་མཚམས་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་རིན་པོ་ཆེ་ལ་མངའ་དབུལ་རབ་གནས་དང་སྒོ་འབྱེད་མཛད་སྒོར་དབུ་བཞུགས་གནང་རྒྱུར་གསོལ་འདེབས་ཞུས་དོན་བཞིན་ཐུགས་དགྱེས་ཚོར་ཆེན་པོའི་ངང་ནས་ཞལ་བཞེས་ཐོབ་སྟེ་ཕྱི་ལོ་(༢༠༠༠/༡༠/༩)ཉིན་འགོ་འཛུགས་ཏེ་༧སྐྱབས་རྗེ་༧ཁྲི་འཛིན་རིན་པོ་ཆེ་དབུ་བཞུགས་ཐོག བླ་གྲྭ་བརྒྱ་ལ་ཉེ་བ་ཞིག་གིས་མངའ་དབུ་རབ་གནས་མཛད་གནང་བ་དང་། ལྷག་པ་དུ་༧སྐྱབས་རྗེ་རྒྱལ་བ་སྨན་རིའི་བ་མཆོག་གིས་གླིང་ཚང་ལྷ་སྡེའི་ཡུལ་མི་ཡོངས་ལ་ཚེ་དབང་དང་བཀའ་སློབ་གནང་སྐབས། ༧སྐྱབས་རྗེ་སྨན་རི་བ་མཆོག་གིས། གླིང་ཚང་ཡུལ་མི་ཡོངས་ལ་བསྟོད་སྔགས་དང་འབྲེལ་ཏེ་མི་རབས་གོང་མའི་རྗེས་འཛིན་རེད་ད་ལྟ་བར་དུ་ཡག་པོ་གནང་བཞགས་བཀའ་དྲིན་ཆེ་དགའ་བོ་བྱུང་ད་དུང་མ་འོངས་པར་ཡང་སྔོན་བཞིན་གནང་རོགས་གནང་ཞུས་དོན་བཞིན་དབུ་འཛིན་རྣམ་པ་གཙོས་པའི་མི་རབས་རྒན་པ་ཀུན་གྱིས་དགའ་ཚོ་ཆེན་པོས་དམ་བཅའ་ཞུས་པ་དང་སྐབས་དེ་༧སྐྱབས་རྗེ་སྨན་རི་བ་མཆོག་ལྷག་དུ་དགའ་ཚོ་ཆེན་པོས་ངང་ནས་ཁོང་རྣམས་དང་མ་འོངས་དྲན་རྟེན་ཆེད་སྐུ་པར་མཉམ་དུ་བསྒྲོན་གནང་། མ་ཚད་བསྟན་པ་རྒྱས་པའི་ཐུགས་སྨོན་གྱིས་མཚམས་སྦྱར་གནང་ཞིང་ཉིན་བཅུ་ལྷག་ཙམ་བཞུགས་རྗེས་མཛད་སྒོ་ལེགས་འགྲུབ་བྱུང་། དེ་ནས་བཟུང་ད་བར་བླ་གྲྭ་རྒྱུན་མ་ཆད་པ་བཞུགས་ཡོད་པའི། ལྷག་ཏུ་ད་སྐབས་ལ་ཡང་༧ཀུན་གྲོལ་རིན་པོ་ཆེ་མཆོག་དང་༧དཔལ་གཤེན་བསྟན་སྨན་རིའི་གླིང་གི་དགེ་བའི་བཤེས་གཉེན་ཆེན་མོ་གཡུང་དྲུང་བསྟན་རྒྱལ་ལམ་སྨན་རིའི་སྒྲུབ་ཁང་ལྷ་མཆོད་དུ་གྲགས་པ་མཆོག་དབུ་བཞུགས་ཐོག་དགེ་འདུན་པ་རྒྱུན་བཞུགས་གནང་དང་གནང་བཞིན་ནོ།
དགོན་འདི་ནི་བྱེས་ཀྱི་གླིང་ཚང་བའི་དགོན་པ་ཐོག་མ་དང་ལྷག་པ་དུ་མ་དགོན་ལྟ་བུ་ཞིག་ཀྱང་ཡིན་པ་ཐོས། ཕྲན་གྱིས་ཞུས་པ་དག་ལ་སྙན་མོའི་ཚིག་རྒྱན་རིགས་དབེན་ཀྱང་སྙན་རྩོམ་གྱི་འགྲོས་ལྟ་བུ་མ་ཡིན་པ་གླིང་གཞིས་ཀྱི་དགུང་གྲངས་བརྒྱད་ཅུ་ལས་བརྒལ་བའི་རྒན་རབས་དུ་མའི་ངག་བརྒྱ་གཅིག་ལྟར་གྲགས་པའི་ལོ་རྒྱུས་ལྟར་ཡིག་ཐོག་ལ་བཀོད་པ་ཡིན་ནོ། །
༢༠༡༥/༣/༤ཉིན་གླིང་གཞིས་རྫ་སྨོན་རྒྱལ་གཡུང་དྲུང་གླིང་ནས་གླིང་འགྱུར་མེད་ཀྱིས།
1,922 total views, 2 views today


text:
བོད་བརྒྱུད་ནང་བསྟན་གྱི་ལས་དོན་ཁག་ཡག་པོ་སྤེལ་ནས་བོད་ཡུན་རིང་བདེ་འཁོད་ཡོང་རྒྱུར་སྐུལ་འདེད་གཏོང་དགོས།
སྤེལ་དུས། 2016-09-12
—ཀྲུའུ་ཞི་ཡུས་ཀྲེང་ཧྲེང་གིས་ཆབ་མདོར་བརྟག་ཞིབ་གནང་སྐབས་གནང་བའི་གསུང་བཤད་གལ་ཆེན་གྱི་དགོངས་དོན་སློབ་སྦྱོང་དང་ལག་བསྟར་བྱེད་དགོས་པའི་སྐོར་གྱི་གླེང་ཐེངས་གསུམ་པ།
“བོད་བརྒྱུད་ནང་བསྟན་གྱི་ལས་དོན་ཁག་ཡག་པོ་སྤེལ་རྒྱུ་ནི་བོད་ཡུན་རིང་བདེ་འཁོད་ཡོང་བར་བྱེད་པའི་གཙོ་གནད་ཅིག་ཡིན”ཞེས་པའི་ཀྲུའུ་ཞི་ཡུས་ཀྲེང་ཧྲེང་གིས་ཆབ་མདོར་བརྟག་ཞིབ་གནང་སྐབས་གནང་བའི་གསུང་བཤད་གལ་ཆེན་གྱི་ཐོག་ནས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་དང་། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན། ལྷག་པར་དུ་རྒྱལ་ཡོངས་ཀྱི་ཆོས་ལུགས་ལས་དོན་ཚོགས་འདུའི་ཐོག་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་གནང་བའི་གསུང་བཤད་གལ་ཆེན་གྱི་དགོངས་དོན་བཅས་གང་ལེགས་མཚོན་གྱི་ཡོད། ང་ཚོས་ཀྲུའུ་ཞི་ཡུས་ཀྲེང་ཧྲེང་གིས་གནང་བའི་གསུང་བཤད་གལ་ཆེན་གྱི་དགོངས་དོན་མཛུབ་ཁྲིད་དུ་བྱས་ཏེ་དུས་བབ་གསར་པའི་འོག་གི་ཆོས་ལུགས་ལས་དོན་ཡག་པོ་སྤེལ་བའི་ཆུ་ཚད་ཕྱོགས་ཡོངས་ནས་མཐོ་རུ་བཏང་སྟེ་བོད་བརྒྱུད་ནང་བསྟན་གྱི་ལས་དོན་ཁག་སྔར་བས་ཧུར་བརྩོན་ཆེན་པོ་དང་རང་འགུལ་ངང་ཡག་པོ་སྤེལ་དགོས།
ཆོས་ལུགས་ལས་དོན་ནི་ཏང་དང་རྒྱལ་ཁབ་ཀྱི་ལས་དོན་གྱི་གྲུབ་ཆ་གལ་ཆེན་ཞིག་རེད། དེས་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་སྤྱི་ཡོངས་ཁྲོད་གནས་བབ་གལ་ཆེན་བཟུང་ཡོད། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས“ཆོས་ལུགས་ཀྱི་གནད་དོན་ནི་རང་རེའི་ཏང་གིས་རྒྱལ་ཁབ་སྐྱོང་སྐབས་ངེས་པར་དུ་ཐག་གཅོད་ཡག་པོ་བྱེད་དགོས་པའི་གནད་དོན་ཞིག་ཡིན། ཏང་དང་རྒྱལ་ཁབ་ཀྱི་ལས་དོན་སྤྱི་ཡོངས་ཁྲོད་ཀྱི་གལ་ཆེའི་རང་བཞིན་དམིགས་བསལ་ལྡན་པའི་ཆོས་ལུགས་ལས་དོན་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བྱ་གཞག་གི་འཕེལ་རྒྱས་དང་འབྲེལ་བ་ཡོད་པ་དང་། ཏང་དང་མི་དམངས་མང་ཚོགས་དབར་གྱི་ཤ་རུས་ལྟ་བུའི་འབྲེལ་བ་ཡག་པོ་ཡོང་མིན་དང་འབྲེལ་བ་ཡོད་པ། སྤྱི་ཚོགས་ཞི་མཐུན་དང་མི་རིགས་མཐུན་སྒྲིལ་བྱུང་མིན་དང་འབྲེལ་བ་ཡོད་པ། རྒྱལ་ཁབ་བདེ་འཇགས་དང་མེས་རྒྱལ་གཅིག་གྱུར་བྱུང་མིན་དང་འབྲེལ་བ་ཡོད་པ་བཅས་ཡིན”ཞེས་བསྟན་གནང་ཡོད། བོད་ཀྱི་ལས་དོན་དེ་ཏང་དང་རྒྱལ་ཁབ་ཀྱི་ལས་དོན་སྤྱི་ཡོངས་དང་འབྲེལ་བ་ཡོད་པ་ཞིག་དང་། ཆོས་ལུགས་ཞི་མཐུན་ནི་སྤྱི་ཚོགས་བརྟན་ལྷིང་གི་རྒྱུ་རྐྱེན་གལ་ཆེན་ཞིག དུས་བབ་གསར་པའི་འོག་གི་བོད་བརྒྱུད་ནང་བསྟན་གྱི་ལས་དོན་ཁག་ཡག་པོ་སྤེལ་རྒྱུ་ནི་བོད་ཡུན་རིང་བདེ་འཁོད་ཡོང་བ་བྱེད་པའི་གཙོ་གནད་དང་འགག་རྩ་ཞིག་བཅས་རེད།
དུས་བབ་གསར་པའི་འོག་གི་བོད་བརྒྱུད་ནང་བསྟན་གྱི་ལས་དོན་ཁག་ཡག་པོ་སྤེལ་དགོས་ན། བསམ་བློ་དང་བྱ་སྤྱོད་རྒྱལ་ཡོངས་ཀྱི་ཆོས་ལུགས་ལས་དོན་ཚོགས་འདུའི་དགོངས་དོན་ཐོག་གཅིག་གྱུར་ཡོང་བ་བྱེད་དགོས། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་རྒྱལ་ཡོངས་ཀྱི་ཆོས་ལུགས་ལས་དོན་ཚོགས་འདུའི་ཐོག་གནང་བའི་གསུང་བཤད་གལ་ཆེན་ནང་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་སྤྱི་ཡོངས་ལ་དམིགས་ཏེ་རང་རྒྱལ་གྱི་ཆོས་ལུགས་ལས་དོན་ལ་འཕྲད་པའི་དུས་བབ་དང་ལས་འགན་ལ་ཚན་རིག་དང་མཐུན་པའི་སྒོ་ནས་དབྱེ་ཞིབ་གནང་བ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆོས་ལུགས་རིགས་པའི་གཞུང་ལུགས་གསལ་བཏོན་གནང་བ་མ་ཟད། ད་དུང་ཆོས་ལུགས་ཁྱབ་ཁོངས་ཀྱི་གཙོ་གནད་ལས་དོན་ཁག་ཡག་པོ་སྤེལ་དགོས་པའི་བཀོད་སྒྲིག་ཀྱང་གནང་ཡོད། རྒྱལ་ཡོངས་ཀྱི་ཆོས་ལུགས་ལས་དོན་ཚོགས་འདུའི་དགོངས་དོན་སློབ་སྦྱོང་ཡག་པོ་དང་ལག་བསྟར་ཡག་པོ་བྱུང་མིན་གྱི་འགག་རྩ་དེ། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་སློབ་སྦྱོང་གཏིང་ཟབ་དང་གོ་བ་གཏིང་ཟབ་ལེན་རྒྱུ་དང་། ཆོས་ལུགས་གནད་དོན་སྐོར་གྱི་དགོངས་པ་གསར་པ་དང་། གཟིགས་ཚུལ་གསར་པ། བླང་བྱ་གསར་པ་བཅས་ལ་འཕྱུགས་པ་མེད་པའི་སྒོ་ནས་གོ་བ་ལེན་རྒྱུ། ཏང་གི་ཆོས་ལུགས་ལས་དོན་གྱི་རྩ་བའི་བྱེད་ཕྱོགས་ཐོག་མཐའ་བར་གསུམ་དུ་མཐའ་འཁྱོངས་བྱ་རྒྱུ། མི་རིགས་ཁག་གི་མང་ཚོགས་ཀྱི་ཆོས་དད་རང་མོས་ལ་བརྩི་འཇོག་དང་འགན་ལེན་གང་ལེགས་བྱ་རྒྱུ། རང་རྒྱལ་གྱི་ཆོས་ལུགས་ཀྲུང་གོ་ཅན་དུ་སྒྱུར་བའི་ཁ་ཕྱོགས་མཐའ་འཁྱོངས་བྱ་རྒྱུ། ཆོས་ལུགས་ལས་དོན་གྱི་ཁྲིམས་སྐྱོང་ཅན་གྱི་ཆུ་ཚད་རྒྱུན་ཆད་མེད་པར་མཐོ་རུ་གཏོང་རྒྱུ་བཅས་ལ་ཐུག་ཡོད།
དུས་བབ་གསར་པའི་འོག་གི་བོད་བརྒྱུད་ནང་བསྟན་གྱི་ལས་དོན་ཁག་ཡག་པོ་སྤེལ་དགོས་ན། དགོན་སྡེ་དོ་དམ་གྱི་ཕུགས་ཕན་ལམ་སྲོལ་འཛུགས་རྒྱུར་སྐུལ་འདེད་ཤུགས་ཆེན་གཏོང་བ་དང་ཆབས་ཅིག་ཁྲིམས་ལུགས་ལྟར་དོ་དམ་བྱ་རྒྱུ་དང་། དམངས་གཙོའི་ཐོག་ནས་དོ་དམ་བྱ་རྒྱུ། སྤྱི་ཚོགས་ཅན་གྱི་དོ་དམ་བྱ་རྒྱུ་བཅས་ཟུང་འབྲེལ་བྱས་ཏེ། ཕྱི་རྒྱལ་གྱི་ཕྱོགས་གཏོགས་པས་བོད་བརྒྱུད་ནང་བསྟན་ལ་ཤུགས་རྐྱེན་ངན་པ་བཟོ་རྒྱུ་གཏན་འགོག་མཐའ་གཅིག་ཏུ་བྱེད་དགོས་པ་དང་། དགོན་སྡེའི་ཁྲིམས་མཐུན་ཁེ་དབང་ཁྲིམས་ལུགས་ལྟར་འགན་ལེན་བྱེད་ལ། དད་ལྡན་མང་ཚོགས་ཀྱི་རྒྱུན་གཏན་གྱི་ཆོས་ལུགས་འཚོ་བའང་འགན་ལེན་བྱེད་དགོས།
དུས་བབ་གསར་པའི་འོག་གི་བོད་བརྒྱུད་ནང་བསྟན་གྱི་ལས་དོན་ཁག་ཡག་པོ་སྤེལ་དགོས་ན། ཆོས་ལུགས་ཚོགས་པས་རང་ངོས་འཛུགས་སྐྱོང་དང་ཤེས་ལྡན་པ་གསོ་སྐྱོང་བྱེད་པར་རྒྱབ་སྐྱོར་དང་དེ་བཞིན་བོད་བརྒྱུད་ནང་བསྟན་གྱི་འཐུས་ཚབ་མི་སྣར་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བའི་ཐོག་ནས་ཆོས་ཁྲིམས་དང་བསྟན་དོན་འཆད་འགྲེལ་བྱ་རྒྱུའི་ཁྲིད་སྟོན་བྱེད་དགོས་ལ་རྒྱབ་སྐྱོར་ཡང་བྱས་ཏེ་བོད་བརྒྱུད་ནང་བསྟན་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་རྒྱུར་སྐུལ་འདེད་གཏོང་དགོས། རང་ཚུགས་དང་། རང་བདག རང་གཉེར་བཅས་ཀྱི་རྩ་དོན་མཐའ་འཁྱོངས་བྱེད་པ་དང་ཆབས་ཅིག་བོད་བརྒྱུད་ནང་བསྟན་གྱི“རྒྱལ་གཅེས་ཆོས་གཅེས་དང་། སྒྲིག་བཀུར་ཁྲིམས་སྲུང་། སྡིག་སྤོང་དགེ་སྒྲུབ། ཞི་མཐུན་སྤྱི་བཀུར། ཞི་བདེར་རེ་སྨོན”བཅས་ཀྱི་སྲོལ་རྒྱུན་བཟང་པོ་དར་སྤེལ་ཤུགས་ཆེན་བཏང་ནས་དད་ལྡན་མང་ཚོགས་ལ་མེས་རྒྱལ་གཅིག་གྱུར་དང་ཀྲུང་ཧྭ་མི་རིགས་ཀྱི་མཐུན་སྒྲིལ་ཆེ་མོར་སྲུང་སྐྱོང་བྱེད་དགོས་པའི་སློབ་གསོ་གཏོང་དགོས་ལ་ཁྲིད་སྟོན་ཡང་བྱེད་དགོས། ཏང་གི་ཆོས་ལུགས་སྲིད་ཇུས་ཕྱོགས་ཡོངས་དང་ཡང་དག་པའི་སྒོ་ནས་ལག་བསྟར་དོན་འཁྱོལ་བྱེད་པ་དང་རླབས་ཆེན་མེས་རྒྱལ་དང་། ཀྲུང་ཧྭ་མི་རིགས། ཀྲུང་གོ་གུང་ཁྲན་ཏང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བཅས་ཐད་རྒྱ་ཆེའི་དད་ལྡན་མང་ཚོགས་ལ་ངོས་འཛིན་གཅིག་མཐུན་ཡོང་ཤུགས་རྒྱུན་ཆད་མེད་པར་ཆེ་རུ་བཏང་ཚེ་མཐུན་སྒྲིལ་ཐུབ་པའི་སྟོབས་ཤུགས་མཐའ་དག་ལ་མཐུན་སྒྲིལ་ཐུབ་པས་མི་རིགས་བསྐྱར་དར་སྔ་ཙམ་ཡོང་ཕྱིར་ང་ཚོས་རྨང་གཞི་བརྟན་པོ་ཞིག་འདིང་ཐུབ་ངེས་ཡིན།


text:
མི་དམངས་དྲ་བའི་འཕྲིན། ཟླ་5ཚེས་11ཉིན་མི་དམངས་ཚོགས་ཁང་ཆེ་མོར་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཝེ་ཐེ་ནམ་རྒྱལ་ཁབ་ཀྱི་ཀྲུའུ་ཞི་ཁྲེན་ཏ་ཀོང་དང་གྲོས་མོལ་གནང་བ་རེད། རྒྱལ་ཁབ་གཉིས་པོའི་གཙོ་བདག་གིས་ཕྱོགས་གཉིས་ཀྱི་འབྲེལ་བ་འཕེལ་རྒྱས་འགྲོ་ཚུལ་བཟང་པོ་རྒྱུན་འཁྱོངས་དང་། ཁྱབ་ཁོངས་ཁག་གི་མཉམ་ལས་ལ་སྐུལ་སྤེལ། ཀྲུང་གོ་དང་ཝེ་ཐེ་ནམ་དབར་གྱི་ཕྱོགས་ཡོངས་ཀྱི་འཐབ་ཇུས་མཉམ་ལས་རོགས་ཟླའི་འབྲེལ་བ་སྐས་རིམ་གསར་པར་སླེབས་རྒྱུར་སྐུལ་མ་བཏང་སྟེ་རྒྱལ་ཁབ་གཉིས་པོ་དང་རྒྱལ་ཁབ་གཉིས་པོའི་མི་དམངས་ལ་ཕན་པ་དངོས་དེ་བས་མང་བ་ཐོབ་པ་བྱ་རྒྱུའི་མོས་མཐུན་མཐའ་གཅིག་ཏུ་གནང་བ་རེད།
ཞི་ཅིན་ཕིང་གིས་ཀྲུང་གོ་དང་ཝེ་ཐེ་ནམ་ནི་རི་ཆུ་འབྲེལ་བའི་ཁྱིམ་མཚེས་རྒྱལ་ཁབ་ཅིག་ཡིན་ལ་བློ་སེམས་གཅིག་མཐུན་གྱི་རོགས་ཟླ་ཞིག་ཀྱང་ཡིན། ཝེ་ཐེ་ནམ་གྱིས་རང་རྒྱལ་ཁབ་ཀྱི་གནས་ཚུལ་དང་འཚམ་པའི་སྤྱི་ཚོགས་རིང་ལུགས་ཀྱི་འགྲོ་ལམ་ཐོག་བསྐྱོད་རྒྱུར་ཀྲུང་གོས་རྒྱབ་སྐྱོར་མཐའ་གཅིག་ཏུ་བྱ་རྒྱུ་མ་ཟད། ཁྱིམ་མཚེས་རྒྱལ་ཁབ་ལ་ཕན་འདོགས་པ་དང་ཁྱིམ་མཚེས་རྒྱལ་ཁབ་དང་འཆམ་མཐུན་ཡོང་རྒྱུ་མཐའ་འཁྱོངས་ཐོག་ཉེ་པོ་དང། ལྷག་བསམ། ཕན་འདོགས། ཁོང་ཡངས་བཅས་ཀྱི་འདུ་ཤེས་མཐའ་འཁྱོངས་བྱས་ཏེ་ཀྲུང་གོ་དང་ཝེ་ཐེ་ནམ་དབར་གྱི་འབྲེལ་བ་རྒྱུན་མཐུད་དང་། སྐྱོན་བྲལ། བརྟན་པོ་བཅས་ཀྱི་སྒོ་ནས་མདུན་ཕྱོགས་སུ་གོང་འཕེལ་ཡོང་རྒྱུར་སྐུལ་མ་གཏོང་རྒྱུ་ཡིན་ཞེས་གསུངས་པ་རེད།
ཞི་ཅིན་ཕིང་གིས་ཀྲུང་གོ་དང་ཝེ་ཐེ་ནམ་ཕྱོགས་གཉིས་པོས་མཐོ་རིམ་དབར་གྱི་འགྲོ་འོང་རྒྱུན་འཁྱོངས་བྱས་ནས་ཕྱོགས་གཉིས་ཀྱི་འབྲེལ་བ་དང་ཐུན་མོང་ཐོག་སེམས་ཁུར་བྱེད་པའི་གནད་དོན་ཐད་དུས་ཐོག་ཏུ་འབྲེལ་གཏུག་བྱས་ཏེ་ཕྱོགས་གཉིས་ཀྱི་འབྲེལ་བ་གོང་འཕེལ་ཆེད་ཁ་ཕྱོགས་བརྟན་པོ་ཡོང་བ་བྱེད་དགོས། ཀྲུང་གོ་དང་ཝེ་ཐེ་ནམ་ཕྱོགས་གཉིས་པོའི་མཉམ་ལས་མཛུབ་ཁྲིད་ཨུ་ལྷན་སོགས་ཀྱི་ལམ་སྲོལ་གང་ལེགས་སྤྱད་དེ་ཕྱོགས་གཉིས་པོའི་འཕེལ་རྒྱས་ཀྱི་འཐབ་ཇུས་འབྲེལ་མཐུད་ཟབ་ཏུ་བཏང་ནས་ས་ཁོངས་སྒྲོལ་བའི་དཔལ་འབྱོར་མཉམ་ལས་ཁུལ་འཛུགས་སྐྲུན་ལ་སྐུལ་མ་གཏོང་བའི་ཐོག་ནས་ཐོན་ནུས་དང་། རྨང་གཞིའི་སྒྲིག་བཀོད་འཛུགས་སྐྲུན། མ་འཇོག ཚོང་དོན་སོགས་ཁྱབ་ཁོངས་ཁག་གི་མཉམ་ལས་གཏིང་ཟབ་ཏུ་བཏང་སྟེ་རང་ངོས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཡོང་བར་ཞབས་འདེགས་གང་ལེགས་ཞུ་དགོས། སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་ཀྱི་སྤེལ་རེས་རྒྱ་ཆེ་རུ་བཏང་ནས་སློབ་གསོ་དང་། སྨན་བཅོས། གཞོན་ནུ། རིག་གནས་ཐོན་ལས་བཅས་ཀྱི་ཐད་མཉམ་ལས་ཧུར་ཐག་བྱས་ནས་རྒྱལ་ཁབ་གཉིས་པོའི་མི་དམངས་ཕན་ཚུན་རྒྱུས་མངའ་དང་མཛའ་མཐུན་ཟབ་ཏུ་བཏང་སྟེ་ཀྲུང་གོ་དང་ཝེ་ཐེ་ནམ་དབར་གྱི་མཛའ་མཐུན་ཆེད་དམངས་འདོད་ཀྱི་རྨང་གཞི་བརྟན་དུ་གཏོང་དགོས། མཚོ་ཐོག་གི་མཉམ་ལས་ལ་སྐུལ་མ་བཏང་ནས་ཐུན་མོང་གི་ངོས་འཛིན་རིམ་བཞིན་ཆགས་པ་དང་། ཐུན་མོང་གི་ཁེ་ཕན་རྒྱ་ཆེ་རུ་གཏོང་བ་དང་དུས་མཚུངས་ཕྱོགས་གཉིས་དབར་གླེང་མོལ་བརྒྱུད་འགལ་བ་དོ་དམ་དང་ཚོད་འཛིན་ཡག་པོ་བྱེད་དགོས། མཉམ་འབྲེལ་རྒྱལ་ཚོགས་དང་། ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོ་ཁུལ་གྱི་དཔལ་འབྱོར་མཉམ་ལས་རྩ་འཛུགས། ཀྲུང་གོ་དང་ཨེ་ཤེ་ཡ་ཤར་ལྷོའི་མནའ་མཐུན་རྒྱལ་ཁབ། རྫ་ཆུ་དང་མེ་ཀུང་གཙང་པོའི་མཉམ་ལས་སོགས་ཕྱོགས་མང་སྒྲོམ་གཞིའི་ནང་གི་མཐུན་སྦྱོར་དང་གཞོགས་འདེགས་ལ་ཤུགས་སྣོན་རྒྱག་དགོས་པ་བཅས་ཀྱི་ནན་བཤད་གནང་བ་རེད།
ཞི་ཅིན་ཕིང་གིས་མིག་སྔའི་དུས་བབ་འོག་མི་རིང་བར་འཚོག་རྒྱུའི“རྒྱུད་གཅིག་ལམ་གཅིག”གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ཀྱིས་ཕྱོགས་ཁག་གི་ཐུན་མོང་ངོས་འཛིན་གྲུབ་པ་དང་རྒྱལ་སྤྱིའི་མཉམ་ལས་གཏིང་ཟབ་ཏུ་ཕྱིན་ནས་དཔལ་འབྱོར་གོ་ལ་ཧྲིལ་པོར་འགྱུར་རྒྱུའི་འཕེལ་རིམ་དེ་སྔར་བས་སྒོ་དབྱེ་དང་། ཁོང་ཡངས། ཀུན་ཕན། དོ་མཉམ། གཉིས་ཕན་བཅས་ཀྱི་ཕྱོགས་སུ་འཕེལ་རྒྱས་འགྲོ་བར་སྐུལ་མ་ཐེབས་རྒྱུ་རེད། ཝེ་ཐེ་ནམ་ནི“རྒྱུད་གཅིག་ལམ་གཅིག”རྒྱུད་ཀྱི་རྒྱལ་ཁབ་གལ་ཆེན་ཞིག་ཡིན། ཀྲུང་གོ་དང་ཝེ་ཐེ་ནམ་ཕྱོགས་གཉིས་པོས་ད་ཐེངས་ཀྱི་མཐོ་རིམ་གླེང་སྟེགས་དེ་གོ་སྐབས་སུ་བྱས་ནས་འཕེལ་རྒྱས་ཀྱི་འཐབ་ཇུས་འབྲེལ་མཐུད་ལ་ཤུགས་སྣོན་བརྒྱབ་སྟེ་ཁྱབ་ཁོངས་ཁག་གི་དངོས་སྒྲུབ་མཉམ་ལས་ལ་སྐུལ་མ་བཏང་ནས་ཐུན་མོང་ཐོག་འཕེལ་རྒྱས་དང་ཐུན་མོང་ཐོག་དར་རྒྱས་ཡོང་བའི་རེ་བ་ཡོད་ཅེས་གསུངས་པ་རེད།
ཁྲེན་ཏ་ཀོང་གིས་ཝེ་ཐེ་ནམ་དང་ཀྲུང་གོའི་དབར་གྱི་སྲོལ་རྒྱུན་མཛའ་གྲོགས་ཟབ་ཏུ་གཏོང་བ་དང་སྦྲགས་ཝེ་ཐེ་ནམ་དང་ཀྲུང་གོའི་དབར་གྱི་འབྲེལ་བ་རྒྱུན་སྲིང་སྐྱོན་བྲལ་ངང་གོང་འཕེལ་བརྟན་པོ་ཡོང་བ་བྱ་རྒྱུ་དེ་རྒྱལ་ཁབ་གཉིས་པོའི་མི་དམངས་ཀྱི་གཞི་རྩའི་ཁེ་ཕན་དང་འཚམ་པ་མ་ཟད། ས་ཁུལ་དེ་གའི་ཞི་བདེ་དང་བརྟན་ལྷིང་ཡོང་བར་ཡང་ཕན་ཐོགས་ཡོད་ལ་ཝེ་ཐེ་ནམ་ཕྱི་འབྲེལ་གྱི་འགྱུར་མེད་གདམ་ག་དང་སྔོན་གཏན་འཁེལ་བའི་ཁ་ཕྱོགས་ཤིག་ཀྱང་རེད། ཀྲུང་གོའི་ཏང་དང་། སྲིད་གཞུང་། མི་དམངས་བཅས་ཀྱིས་ཐོག་མཐའ་བར་གསུམ་དུ་ཝེ་ཐེ་ནམ་གྱི་མི་རིགས་བཅིངས་འགྲོལ་དང་སྤྱི་ཚོགས་རིང་ལུགས་འཛུགས་སྐྲུན་གྱི་བྱ་གཞག་ལ་རྒྱབ་སྐྱོར་ཆེན་པོ་གནང་བ་ཝེ་ཐེ་ནམ་གྱི་ཏང་དང་། སྲིད་གཞུང། མི་དམངས་བཅས་ཀྱིས་བློ་ལ་བརྟན་པོར་བཅངས་ནས་ཀྲུང་གོ་ཕྱོགས་དང་མཉམ་དུ“ཡིག་འབྲུ་བཅུ་དྲུག་གི་བྱེད་ཕྱོགས”དང“ལེགས་པ་བཞིའི་སྙིང་སྟོབས”གཞིར་བཟུང་ཝེ་ཐེ་ནམ་དང་ཀྲུང་གོའི་དབར་གྱི་ཕྱོགས་ཡོངས་ཀྱི་འཐབ་ཇུས་མཉམ་ལས་རོགས་ཟླའི་འབྲེལ་བར་ཤུགས་སྣོན་རྒྱག་པ་དང་གཏིང་ཟབ་ཏུ་གཏོང་འདོད་ཡོད། ཕྱོགས་གཉིས་པོས་མཐོ་རིམ་དབར་གྱི་འཚམས་འདྲི་རྒྱུན་འཁྱོངས་བྱས་ནས་ཏང་གཉིས་དང་རྒྱལ་ཁབ་གཉིས་ཀྱི་འགྲོ་འོང་མཉམ་ལས་ལམ་སྲོལ་གྱི་ཕན་ནུས་འདོན་སྤེལ་དང་། དཔལ་འབྱོར་ཚོང་དོན་དང་། ཞིང་ལས། ཁོར་ཡུག རྨང་གཞིའི་སྒྲིག་བཀོད། ཡུལ་སྐོར། སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས། བདེ་འཇགས་སོགས་ཁྱབ་ཁོངས་དང“རྒྱུད་གཅིག་ལམ་གཅིག”སྐྲུན་རིང་གི་དངོས་སྒྲུབ་མཉམ་ལས་རྒྱ་ཆེར་བཏང་ནས་གསར་བརྗེས་དང་། འཕེལ་རྒྱས། དབུལ་སྒྲོལ་བཅས་ཀྱི་བྱ་གཞག་ཁྲོད་ཕན་ཚུན་སློབ་སྦྱོང་དང་ཕན་ཚུན་དཔྱད་གཞིར་འཛིན་པ། འགལ་བ་ཐག་གཅོད་འོས་འཚམ་བྱས་ནས་མཚོ་ཐོག་གི་མཉམ་ལས་ལ་མུ་མཐུད་སྐུལ་མ་གཏོང་བ་བཅས་བྱེད་དགོས། ཝེ་ཐེ་ནམ་ཕྱོགས་ཀྱིས་ཀྲུང་གོའི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་གྲུབ་འབྲས་ཆེན་པོ་ཐོབ་པར་གདེང་འཇོག་གང་ལེགས་བྱ་རྒྱུ་མ་ཟད། ཀྲུང་གོ་གུང་ཁྲན་ཏང་གི་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པ་ཐུགས་གྲ་ལེགས་འགྲིག་ངང་འཚོག་ཐུབ་པའི་སྨོན་འདུན་ཞུ་རྒྱུ་དང་ཆབས་ཅིག་རྒྱལ་སྤྱི་དང་ས་ཁུལ་གྱི་ལས་དོན་ཁྲོད་ཀྲུང་གོས་ནུས་པ་དེ་བས་གལ་འགངས་ཆེ་བ་འདོན་རྒྱུར་རྒྱབ་སྐྱོར་བྱ་རྒྱུ་ཡིན་ཞེས་གསུངས་པ་རེད།